3 setun molhuve HEYVAHLAA finalge furusathu bodukohfi | Ungoofaaru\nބުދަ, ޖޫން 20 2018\nވެސްޓް ބީޗް އުފާ މަސްރޭސް 1439 ގެ ފައިނަލް\nމަސްރޭހުގެ2ވަނަ ބުރުވެސް ވެސްޓްބީޗް ކާމިޔާބުކޮށްފި\nވެސްޓް ބީޗް އުފާ މަސްރޭސް 1439 – ދެވަނަ ބުރު\nމަސްރޭހުގެ ފުރަތަމަ ބުރު ބޮޑު ތަފާތަކުން ވެސްޓް ބީޗް ކާމިޔާބުކޮށްފި\nއުފާ މަސްރޭހާއެކު އިންސްޓޯގްރާމް ފޮޓޯ މުބާރާތެއް!\nވެސްޓް ބީޗް އުފާ މަސް ރޭސް 1439 – ފުރަތަމަ ބުރު\nޒަކާތުގެ ގޮތުގައި އުނގޫފާރުގައި ބޮލަކަށް 330 ރުފިޔާ\nބަނޑޭރިގަނޑު/ޙަބަރު/ތިން ސެޓުން މޮޅުވެ ހޭވައްލާ ފައިނަލްގެ ފުރުސަތުބޮޑު ކޮށްފި\nތިން ސެޓުން މޮޅުވެ ހޭވައްލާ ފައިނަލްގެ ފުރުސަތުބޮޑު ކޮށްފި\n"ބޮޑު ޗުއްޓީ ސްޕޯރޓްސް ފެސްޓިވަލް 2017″ ވޮލީ މުބާރާތް\nއިބްރާހީމް ޒަޔާން2ޑިސެމްބަރ 2017\nކިނޮޅަހުގައި މިހާރު ކުރިޔަށްދާ އެރަށު ޖަމްޢިއްޔަތުލް އިއްތިހާދުގެ 18 ވަނަ ވޮލީބޯޅަ މުބާރާތުގައި އިއްޔެ ކުޅުނު މެޗުން މޮޅުވެ ، ފައިނަލަށް ދިޔުމުގެ ފުރުޞަތު ހޭވައްލާ ޓީމުން ބޮޑުކޮށްފިއެވެ.\n4 ޓީމް ވާދަ ކުރާ މި މުބާރާތުގައި ކޮންމެ ޓީމެއްވެސް ދެ މެޗް ކުޅުނުއިރު5ޕޮއިންޓް ހޯދައިގެން ރަށްގުޑުވާ އެއްވަނައިގައި އޮތް އިރު ދެވަނައިގައި ހޭވައްލާ އޮތީ4ޕޮއިންޓް ހޯދައިގެންނެވެ. އަދި ކޮކޯ4ޕޮއިންޓް ހޯދައިގެން ތިން ވަނައިގައި އޮތްއިރު ، ބޭރިއަންސް އަށް އަދި ޕޮއިންޓެއް ނުލިބެއެވެ. އެންމެ ގިނަ ޕޮއިންޓް ހޯދާ ޓީމު ސީދާ ފައިނަލްގެ ފުރަތަމަ ޖާގަ ކަށަވަރުވާ އިރު ، ހޭވައްލާ އާއި ރަށްގުޑުވާ ކުޅޭ މެޗުން ހޭވައްލާއަށް3ޕޮއިންޓް ލިބިއްޖެނަމަ ފައިނަލްގެ ފުރަތަމަ ޖާގަ އެޓީމަށް ލިބޭނެއެވެ.\nއިއްޔެ ހަވީރު ކިނޮޅަހު ކޯޓްގައި ކުޅުނު މެޗުގެ ފުރަތަމަ ސެޓް ބޮޑު ތަފާތަކުން ކާމިޔާބު ކުރީ ހޭވައްލާއެވެ. އެއީ 25-13 އިންނެވެ. ނަމަވެސް ދެވަނަ ސެޓްގައި ބޭރިއަންސްގެ ކުޅުން ރަނގަޅުކޮށް ސެޓް ނިންމަން ވެސް ފުރުސަތު ލިބުނެވެ. ނަމަވެސް މި ސެޓް 26-24 އިން ގެންދިޔައީ ހޭވައްލާއެވެ. މެޗު ގެ ތިންވަނަ ސެޓްގެ ކުރީ ކޮޅު ވާދަވެރިކަން އޮތް ނަމަވެސް މި ސެޓް 25-18 އިން ކާމިޔާބު ކުރީ ހޭވައްލާއެވެ.\nމެމެޗްގެ މޮޅު ކުޅުންތެރިޔާއަށް ހޮވިފައިވަނީ ހޭވައްލާ ޓީމްގެ ޙުސައިން ޝާހުއެވެ. މި މުބާރާތުގައި މިއަދު ހަވީރު ކުޅޭ މެޗްގައި ބައްދަލުކުރާނީ ބޭރިއަންސް އާއި ކޮކޯއެވެ.\nތިން މެޗުން ބަލިވެ ބޭރިއަންސް މުބާރާތުން ކަޓައިފި\nwind: 6.28 km/h\nKalhu coffee ga hithi Raha laatha?...\nai s h\nhealth raa.atoll Sports ufaaroadaquiz UFC Ungoofaaru Council ungoofaaru school ރ.ހުޅުދުއްފާރު ރ.އަލިފުށި ރ.އުނގޫފާރު އުނގޫފާރު ރީޖަނަލް ހޮސްޕިޓަލް އުނގޫފާރު ކައުންސިލް އުނގޫފާރު އެފްސީ އުނގޫފާރު ސްކޫލް އުފާ އުފާ ރޯދަ ކުއިޒް 1438 އުފާ ރޯދަ ކުއިޒް 1439 މިނިވަން ޗެންޕިއަންޝިޕް 2017


Covid-19: Record Adhdhakah Meehun Fassive, Dhuniye Nurahkaatheri Haalathakah - Vaguthu\nކޮވިޑް-19: ރެކޯޑް އަދަދަކަށް މީހުން ފައްސިވެ، ދުނިޔެ ނުރައްކާތެރި ހާލަތަކަށް\nކޮވިޑް-19 އިން ރައްކާތެރިވުމަށް ގިނަ ގައުމުތަކުން ފިޔަވަޅުތައް އަޅާފައި ވީނަމަވެސް އެކަމުގެ އެކަށީގެންވާ ނަތީޖާއެއް ނުފެނި، އިއްޔެ ރެކޯޑް އަދަދަކަށް މީހުން ފައްސިވެއްޖެއެވެ. އިއްޔެ 181005 މީހަކު ވަނީ ކޮވިޑް-19 އަށް ފައްސިވެފައެވެ. މިއީ މިހާތަނަށް އެއްދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ. މީގެ ކުރިން އެއްދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވީ ބުދަ ދުވަހު އެވެ. ބުދަ ދުވަހު 146111 މީހަކު ކޮވިޑް-19 އަށް ފައްސިވިއެވެ.\nއިއްޔެ އެންމެ ގިނަ މީހުން ކޮވިޑް-19 އަށް ފައްސިވެފައި ވަނީ ބްރެޒިލް އިންނެވެ. ބްރެޒިލް އިން ވަނީ އިއްޔެ އެކަނިވެސް 55,209 މީހަކު ކޮވިޑް-19 އަށް ފައްސިވެފައެވެ. ދެން އެންމެ ގިނަ މީހުން އިއްޔެ ފައްސިވީ އެމެރިކާ އިންނެވެ. އެމެރިކާ އިން އިއްޔެ 33,539 މީހަކު ކޮވިޑް-19 އަށް ފައްސިވިއެވެ. ތިން ވަނަ އަށް އެންމެ ގިނަ މީހުން ފައްސިވީ އިންޑިއާ އިންނެވެ. އިންޑިއާ އިން އިއްޔެ 14,721 މީހަކު ކޮވިޑް-19 އަށް ފައްސިވިއެވެ.\nއިއްޔެ ކޮވިޑް-19 އަށް 181005 މީހަކު ފައްސިވި ކަމަށް "ވޯލްޑް މީޓާ" ވެބްސައިޓްގައި ބުނި ނަމަވެސް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އަށް ކަށަވަރު ކުރެވިފައި ވަނީ 150000 މީހުން ފައްސިވި ކަމަށެވެ. ދޮޅުލައްކަ މީހުން ފައްސިވި ކަމަށް ބެލި ނަމަވެސް އިއްޔެ އަކީ އެއްދުވަސް ތެރޭގައި އެންމެ ގިނަ މީހުން ފައްސިވި ދުވަހެވެ.\nފައްސިވާ މީހުންގެ އަދަދު އިތުރުވަމުން ދިއުމާއި ގުޅޭ ގޮތުން ޑަބްލިއުއެޗްއޯގެ ޑިރެކްޓަރ ޓެޑްރޯސް ރޭ ވިދާޅުވީ ދުނިޔެއަށް މިވަނީ އާނުރައްކަލަކާއި ކުރިމަތިވެފައި ކަމަށެވެ.\n"ވައިރަސް ފެތުރެމުން ދަނީ ވަރަށް ބާރަށް. ވައިރަސް އަކީ އަދިވެސް ގިނަ ބައެއްގެ ފުރާނައަށް ނުރައްކާ ކުރާ، އަދި ގިނަ ބައެއްގެ ހާލަތު ދަށަށް ގެންދާ ބާރުގަދަ ވައިރަސްއެއް." ޓެޑްރޯސް ވިދާޅުވިއެވެ.\nޓެޑްރޯސް ވަނީ ވައިރަސް ކޮންޓްރޯލް ކުރުމަށް އެންމެ އާދައިގެ ކަންކަމަށް ބޯލެނގުމަށް ގޮވާލާފައެވެ. އެގޮތުން އަތް ދޮވުމަށާއި މާސްކް އެޅުމަށް އަދި އިޖުތިމާޢީ ގައިދުރުކަން ބެހެއްޓުމަށް އޭނާ އެދިވަޑައިގެންނެވިއެވެ.\nސިއްޙީ ބިރުވެރިކަން އުފެއްދުމުގައި ހޭބޯނާރާ!؟


Ras Online - ވޭނީކަރުނަ - 68 ވަނަ ބައި\nވޭނީކަރުނަ - 68 ވަނަ ބައި\nޞާދިރު ޢަލީދީދީ6އޭޕްރީލު 2021\n68 ވަނަ ބައި\nރަމްލާ ބޭނުންވަނީ އެކަނިވެރިކަމެވެ. މުޅިން ވަކިން އެކަނި އޮތުމަށެވެ.\nމައިދައިތަ ހޫނު ކިރުތަށްޓެއް ގެނެސްދީފިއެވެ. އަދި ރަމްލާގެ ކައިރީގައި ތަށިބަހައްޓާފައި ނުކުމުގެން ހިނގައްޖެއެވެ. އިރުކޮޅަކު އޮވެލާފައި ރަމްލާ ތެދުވެއްޖެއެވެ. މަޑުމަޑުން ހިނގާފައި އަލަމާރި ކައިރިއަށް ހިނގައްޖެއެވެ. ތެޅިތެޅި އޮތް ހިތަކާއިގެން އަލަމާރި ހުޅުވާލައިފިއެވެ. ހަމަ ކުރިމަތީގައި ރަތްމާޖެހި ދޯޕައްޓާ އޮތެވެ. އެއާއިއެކު ޖައްޔިދާގެ ހުރިހާ ވާހަކައެއް އޭނާއަށް ތެދު ކުރެވިއްޖެއެވެ.\nމުޢާޒު އޭނާގެ ގާތުގައި އެއްވެސް ވާހަކައެއް ނުދައްކައެވެ. އަނެއްކޮޅުން މުޢާޒަށް އެނގޭއެއްޗަކީ ފޯނުނެގުމާއިއެކު ރަމްލާ ހޭނެތޭ ކަމެވެ.\nމިއަދު ރަމްލާ ލަދުގަތްވަރުން ބިންގަނޑު ފަޅާލާފައި ވަދެދާނެމޭ ހިތަށް އެރިއެވެ.\nބައެއް ފަހަރަށް އިޙްސާސްތައް ނިދައެވެ. އަނެއްބައި ފަހަރަށް ހިތް ނިދައެވެ. ޙަޔާތުގައި ނިދުމާ ހޭލުން ދެމި އޮވެއެވެ. އެހެން ނަމަވެސް ކެނޑިނޭޅި ތަފާތު ކަންތައްތަކާ ކުރިމަތިވާން ޖެހިއްޖެނަމަ ތިމާގެ ނަފްސު ދާނެގޮތަކަށް ދާން ދޫކޮށްލައެވެ. ރަމްލާގެ ސިކުނޑި ފުރިހަމައަށް މަސައްކަތް ކުރުމަށް އިންކާރު ކޮށްފިއެވެ. އެހެންކަމުން އޭނާ ޙަރަކާތެއްނެތި އިނދެއެވެ. ޒަމާންވީ ބަލިމީހެއް ފަދައިންނެވެ. އެއްވެސް މީހަކު އޭނާގެ ހިމޭން ޙަރަކާތާއި ރޮވޭރޮވުން ދެނެގަންނާކަށް މަސައްކަތެއް ނުކުރެއެވެ. ރެޔާއި ދުވާ އާދައިގެ މަތިން ފާއިތުވަމުން ދެއެވެ.\nރަމްލާ ވޭތުވަމުންދާ ދުވަސްތަކާއިއެކު ހިނގުމަށް ވިސްނަމުން ދެއެވެ. މިހާރު ފޯނުގެ ރަނގަބީލުވުމުން ބިރު ގަންނަގޮތް ފިލައިގެން ހިނގައްޖެއެވެ. ނަސީބުގެ އުޑުގައި ހިޔަނި އަޅައިގެންހުރެ ކަޅު ވިލާގަނޑު އަމިއްލައަށް ކެހިގެން ހިނގައްޖެއެވެ. ހުރިހާ ބިރުވެރިކަމެއް ފިލާ ހިނގައްޖެއެވެ. އާނއެކެވެ. މިހާރު އޮތީ ޟަމީރުގައިވާ ކުޑަ ހަމަނުޖެހުމެކެވެ.\nމައިދައިތަ ފޯނު ނަގައިފިއެވެ. ވާހަކަ ކޮޅެއް ދެއްކިއެވެ.... ދެން އައިސް ރަމްލާގެ ބޯލާކޮޅަށް ހުއްޓިއްޖެއެވެ. ރަމްލާ އޮތީ މޫނުމަތީގައި މަޑު ބާލީހެއް ބާއްވައިގެންނެވެ. ކުޑަ އިރުކޮޅަކަށްފަހު ކޮންމެވެސް މީހަކު ކައިރީގައިި ހުރިހެން ހީވެގެން މޫނުމަތީގައި އޮތް ބާލީސް ނަގާ ބަލާލިއެވެ. އޭނާގެ ކައިރީގައި ހުރީ މައިދައިތައެވެ. ގައިގެ ކުލަ ރީނދޫވެފައެވެ.\nރަމްލާ ތެދުވެ އިށީނދެއްޖެއެވެ.\nއޭނާ ލޯތްބާއިއެކު ރަމްލާގެ ބޮލުގައި އަތް ބާއްވާލިއެވެ. ރަމްލާގެ ހިތް ބާރުބާރަށް ތެޅެން ފަށައިފިއެވެ. އޭނާ މަންމަގެ އަތުގައި ހިފެހެއްޓިއެވެ. އަދި ސިހިފައި ސުވާލުކުރިއެވެ.\n[މަންމާއެވެ. ކިހިނެއްވީތޯއެވެ.....؟] މައިދައިތަ ރަމްލާއާ ހަތަރުކަޅި ހަމަކޮށްފައި ބުންޏެވެ.\n[ކޮންމެ ކަމެއްވެސްވަނީ ކަލާނގެ ތަޤްދީރުގައިވާ ގޮތަކަށެވެ. މިންވަރު ކުރެއްވި ގޮތަކަށެވެ.]\nރަމްލާ ހަމައެގޮތަށް މޮޔައެއްހެން ބަލަހައްޓައިގެން އިނެވެ. އޭނާ މައިދައިތަގެ ޖުމްލައާމެދު ވިސްނަނީއެވެ. މަންމަ އެނދުގެ އަނެއް ފަރާތުން އައިސް ރަމްލާގެ ކައިރީގައިި އިށީނދެއްޖެއެވެ.\n[ދިރުއްވުމާއި މެރުއްވުމުގެ ވެރިޔަކީ އެކަލާނގެއެވެ. ހުރިހާ ނިންމެވުމެއް ނިންމަވަނީ ހަމަ އެކަލާނގެއެވެ. އެކަލާނގެ ނިންމެވުންތަކުގެ ކުރިމަތީގައި އިންސާނުން ބޯލަނބަން ޖެހެއެވެ. މިއީ އަޅުކަމެވެ. ރެޔާދުވާލު މިވަމުންދާ ހުރިހާ ކަމަކީ އެކަލާނގެ މިންވަރުފުޅުން ވަމުންދާ ކަންތައްތަކެވެ.\nރަމްލާ ނޭވާ ހިފެހެއްޓިއެވެ.\n[ދަރިފުޅާއެވެ.......] މައިދައިތަ މަޑުމަޑުން ރަމްލާ ގެނެސް މޭގައި ޖައްސާލިއެވެ. [ދެންމެ އައީ ރަމްލާގެ ދައްތަގެ ފޯނެކެވެ. ރަމްލާގެ މަންމަ ނިޔާވެއްޖެއެވެ......]\nރަމްލާ ހަޅޭއްލައި ގަތުމާއެކު ރޮއިގަތެވެ. އަދި މައިދައިތަގެ ގައިގައި ހިފާ އޮޅުލައިގަތެވެ.\nހިތްހަމަނުޖެހިފައި އޭނާ ހުންނަތާ ކިހާ ދުވަހެއްވެއްޖެ ހެއްޔެވެ. ކިހާވަރަކަށް ދުނިޔެއާއިމެދު ނުބައި ހީކުރަމުން ދިޔަ ހެއްޔެވެ. ސިކުނޑި ކިހާވަރަކަށް ހާސްވި ހެއްޔެވެ. ހަމަ މިހާރު ކޮންމެވެސް ބޮޑުކަމެއް ވާންއުޅޭ ކަހަލަ ގޮތަކަށެވެ. އޭނާ އަމިއްލަ ހޫނުން އަނދަމުން ދިޔައެވެ. އަމިއްލަ ނަފްސަށް އަނިޔާދެމުން ގެންދިޔައެވެ. މަންމައާއިމެދު ފަހަރެއްގައިވެސް ވިސްނައެއް ނުލައެވެ.....\nއެންމެފަހުން ރަމްލާ ގެއަށްދިޔަ ދުވަހު މަންމަ ކިހާ ހިތާމަވެރިވެފައި ބުނި ހެއްޔެވެ. [ރަމްލާ ދަރިފުޅާއެވެ. މަންމަ މިއުޅެނީ ދަރިފުޅުގާތުގައި މުހިންމު ވާހަކައެއް ދައްކަންވެގެންނެވެ. ދަރިފުޅާއެވެ. ވަގުތު އޮތިއްޔާ މަޑުކޮށްލަ ބަލާށެވެ.]\nއެކަމަކު އެދުވަހު އޭނާއަކަށް ވަގުތެއްނެތެވެ. އަމިއްލަ މަންމަގެ ވާހަކަ އަޑުއަހާނެ ވަގުތެއްނެތެވެ. މަންމަ ކޮންމެވެސް އެއްޗެކޭ ބުނަން އުޅުނީއެވެ. ރަމްލާއަކީ މަންމަގެ އެންމެ ލޯބިވާ ދަރިފުޅެވެ. އޭނާގެ ކުރިމަތީގައި މަންމަގެ ހިތުގެ ގަނޑުތައް އުކަންބޭނުންވީއެވެ. މަންމަ އެބުނަން އުޅުނީ ކީކޭކަމެއްވެސް ނޭނގެއެވެ..... އެކަމަކު ޚުދް އޭނާ އުޅުނީ ޠޫފާނެއްގެ ތެރޭގައެވެ. އޭނާ މަންމައާއިމެދު ފަރުވާލެއް ނުބެހެއްޓިއެވެ. ފަރުވާތެރިކަމާއެކު މަންމަގެ މޫނަކަށް ނުބަލައެވެ. މަންމަގެ ކުރެހިފައިވާ އަޑާއިމެދު ފަރުވާލެއް ނުބެހެއްޓިއެވެ. މުސްކުޅި މައިންނަކީ ދޮން ފަތްތަކެއް ކަހަލަ ބައެކެވެ. ގޮފިގަނޑުގައި ހަރުލާ ހުންނައިރުވެސް ރޫރޫއަޅައެވެ. ކަޅިޖަހާނުލާ ބަލަހައްޓައިގެން ހުއްޓަސް ވެއްޓޭ ވަގުތު އަންގާނުލައެވެ... ރަމްލާގެ ގިސްލުމާއެކު އެތަކެއް އާހެއް ނުކުތެވެ.\nމައިދައިތަ ލޯތްބާއެކު ރަމްލާގެ ބުރަކަށީގައި ފިރިމަމުން ބުންޏެވެ. [އަވަހަށް ތައްޔާރު ވެލާށެވެ. އަހަރެން މުޢާޒަށް ފޯނުކޮށްލާނަމެވެ. އަހަރެމެން ވީހާ އަވަހަކަށް ދާންވާނެއެވެ. ދަރިފުޅާއެވެ! އަވަހަށް ހިނގާށެވެ!] ރަމްލާއަށް އެކައްޗެއްވެސް ނުފެނެއެވެ. އެކަމަކު ކަރުނައިން ފުރިފައިވާ ލޮލަކާއިގެން އޭނާ ހުއްޓެވެ..... އޭނާގެ ލޮލުން ހުރިހާ މަންޒަރެއް ދުށްޓެވެ. މިއީ އޭނާ ހީވެސްނުކުރާފަދަ ގޮތްތަކެކެވެ. ކިސްރާދައްތަ ފެނުމުން ރަމްލާގެ ރުއިންގަނޑު ފަޅަފަޅައިންގެ ދިޔައީ ކީއްވެގެން ކަމެއް ނޭނގެއެވެ. ދެބޭން އެކަކު އަނެކަކާ އޮޅުލައި ގެނެގެން ތިބެ އެތައް އިރެއްވަންދެން ރުޔެވެ.\nހިތާމައަކީ ކޮން އެއްޗެއްކަން މިއަދު ރަމްލާއަށް އެނގިއްޖެއެވެ. އަދި ބައިހަދާލައިގެން ހިތާމަކުރުން ބޭނުންވަނީ ކީއްވެގެންކަން އޭނާއަށް އިޙްސާސް ކުރެވިއްޖެއެވެ. ތިމާގެ މަންމަ ދުނިޔެދޫކޮށް ދިއުމުން އެކަނިވެރިކަން އިޙްސާސް ކުރެވެނީ ކިހާވަރަކަށް ކަންވެސް އޭނާއަށް އެނގިއްޖެއެވެ.\nގަޑިތައް ވޭތުވެގެންދިޔައީ ކިހިނެއްކަމެއް ނޭނގެއެވެ. އެންމެންވެގެން މަންމަ ގެންގޮސް އެންމެފަހުގެ މަންޒިލަށް ދޫކޮށްލައިފިއެވެ. އެއާއެކު މުޅިގެ ހިތާމައިގެ ސާލު އޮޅާލައިފިއެވެ. ގޭގެ ހުރިހާ މީހުން ރޮއިރޮއި ހަލާކުވަނީއެވެ. ޝާންބޭބެ ގެއަށް ވަދެފައި ރޮއިރޮއި ހުރި ކިސްރާ ދައްތައަށް އިޝާރާތުން ގޮވައިފިއިވެ. ރަމްލާ ޝާންބޭބެގެ މޫނަން ބަލާލިއެވެ. އޭނާގެ މޫނު މަތީގައިވަނީ ހަރުކަށިކަމެވެ. ކޮންމެވެސް ކަހަލަ ފަރުޟެއް ނުރުހުމުގައި އަދާކޮށްގެން އައިކަހަލަ ގޮތަކަށެވެ. އެނާގެ އިޝާރާތަށް ކިސްރާ ދައްތަ ދުއްވައިގަތްއިރު ހީވީ އޭނާގެ އަޅެއް ހެންނެވެ. ޝާންބޭބެ ދައްތަ ގާތުގައި ކޮންމެވެސް އެއްޗެކޭ ބުންޏެވެ. އެއާއެކު ރޮއިރޮއިހުރި ދައްތަ ލޯފޮހެލާފައި ބަދިގެއަށް ހިނގައްޖެއެވެ. އިރުކޮޅަކަށްފަހު އޭނާ ނުކުތީ ސައިތަބަކެއް ހިފައިގެންނެވެ. އަދި ޝާންބޭބެއިން ކޮޓަރިއާ ދިމާއަށް އޭނާ ހިނގައިގަތެވެ. މިކަމުން ރަމްލާއަށް ކަންބޮޑުވީ ކީއްވެގެން ކަމެއް ނޭނގެއެވެ. އަންހެން ޖަމާޢަތުން ނުކުމެގެން އޭނާވެސް ކޮޓަރިއަށް އަތުވެއްޖެއެވެ. އެތެރެއަށްވަދެ ބަލާލިއިރު ޝާންބޭބެ އޮށޯވެލައިގެން އޮތެވެ. އާދައިގެމަތިން އަތުގައި ސިގިރޭޓެއް އޮތެވެ. ކިސްރާ ދައްތަ ސައިހަދަން ހުއްޓެވެ. ރަމްލާ ފަރުވާތެރި ކަމާއެކު އެމީހުނަށްބަލާލިއެވެ. ދެން ސަލާމްގޮވާލިއެވެ. ޝާންބޭބެ އިޝާރާތުން ސަލާމުގެ ޖަވާބުދިނެވެ. އެހެން އެކައްޗެކޭވެސް ނުބުނެއެވެ. މަންމަ ނިޔާވުމުގެ ހިތާމައެއްވެސް ފާޅެއްނުކުރިމެއެވެ. އޭނާ އަވަސް އަވަހަށް ސައިތަށި އަތުލައިގެން ބޯންފަށައިފިއެވެ. ރަމްލާ ހިތުގައި ހިފަހައްޓައިގެން ކުރިމަތީގައި ހުރި ގޮނޑީގައި އިށީނދެއްޖެއެވެ. އަދި ވަރަށް ހިތާމައާއިއެކު ކިސްރާ ދައްތަގެ މިލާފައިވާ ހަށިގަނޑަށް ބަލަން ފަށައިފިއެވެ.\nސައިބޮއި ނިމިގެން ކުއްލިއަކަށް ޝާންބޭބެ ތެދުވެއްޖެއެވެ. އަދި ބުންޏެވެ.\n[ކިސްރާއެވެ. އަހަރެންގެ ސޫޓްކޭސް ތައްޔާރު ކޮށްދޭށެވެ. އަހަރެން އެނބުރި ދަނީއެވެ.] [ހަމަ މިހާރުތޯއެވެ.....] ދައްތަ ބިރުންހުރެ ސުވާލުކުރިއެވެ.\n[ކިހިނެއްވީ ހެއްޔެވެ. ދެން އޮތީ ކޮންކަމެއް ހެއްޔެވެ. އަހަރެންގެ މި އިޙްސާންތެރިކަން ދެރައީ ހެއްޔެވެ.\n[އަދި އެންމެންވެސް މިތިބީއެވެ.] ކިސްރާ ދައްތަ މަޑުމަޑުން ބުންޏެވެ. [ދެން އަހަރެން ކުރަންވީ ކޮންކަމެއް ހެއްޔެވެ.] އޭނާ ބޮޑާކަމާއިއެކު ބުންޏެވެ. އެމީހުން އެގޮތަށް ތިބެދާނެއެވެ. އަހަރެން މިހިރީ ރޭހަތަރު ދަމުއްސުރެ ނުނިދައެވެ. އަހަރެން މިދަނީ ގެއަށްގޮސް ނިދާލާށެވެ.]\n[ހަމައެކަނި މިރޭ މަޑުކޮށްލައްވާށެވެ.] ދައްތަ ބުންޏެވެ. [މާދަމާ ހެނދުނު ދުރުވާނީއެވެ.]\n[މިރޭ މިތާނގައި ހުރެގެން އަހަރެން ކުރާނީ ކޮންކަމެއްހެއްޔެވެ. އޭނާ ރުޅިއައިސްފައި ބުންޏެވެ. [އަހަންނަކީ ތިޔަ ކަހަލަ ރަސްމިއްޔާތުތައް ޤަބޫލުކުރާ މީހެއްނޫނެވެ.] ޝާންބޭބެ މިހެންބުނެފައި އަމިއްލައަށް ސޫޓްކޭސް ތައްޔާރުކުރަން ފަށައިފިއެވެ.\nކިސްރާ ދައްތަ އޭނާގެ އަތުން ފޮށި އަތުލައިފިއެވެ. އަދި ހެދުން ފަށްޖަހާފައި އަޅަން ފަށައިފިއެވެ.\n* މިއެޕިސޯޑްގައި ހިމަނާލެވިފައިވާނީ ވޭނީކަރުނަ ވާހަކައިގެ ސަފްހާ ނަމްބަރު 206 އިން 208 ހަމައަށެވެ.


16 ފެބުރުއަރީ 2020 - 07:357comments\nދަމުންދަމުން އަހަރެން ފަހަތް ބަލައިލިއިރު ދީމާ ފެންނާކަށް ނެތެވެ. އޭނަ ކުރަނީ ކީއްތޯ ބަލައިލަން ހިތަށްއެރިއެވެ. ހަމަ އެ ވަގުތު ހިތަށްއެރިއެވެ. އިންނަން ބޭނުން ނޫނިއްޔާ ބޭކާރު އުންމީދެއް ދީމާއަށް ދިނުމުގެ ބޭނުމެއް ނެތެވެ. އަހަރެން ދީމާގެ ފަހަތުން ގޮއްސިއްޔާ ދީމާއަށް އެ ދެވެނީ ރަނގަޅު ސިގުނަލެއް ނޫނެވެ. އަޅާނުލާ ނުކުމެގެން ދާން އަހަންނަށް ކިތަންމެހާ ވެސް އުނދަގޫވިއެވެ. އެހެންނަމަވެސް އިނދެފައި ދީމާ ހިތްދަތިކުރުމަށް ވުރެ އަހަރެންނަށް ބުއްދިވެރިވީ ނީނދެ ދުރަށްޖެހިލުމެވެ.\nއަހަރެން ހުންނަ ގެއަށް ވަދެ އެނދުގައި އޮށޯވެލީމެވެ. ދީމާއަކީ ރީތި ކުއްޖެކެވެ. އޭނަ ދެކެ އަހަންނަށް ލޯބިވެވިއްޖެއެވެ. ލޯމަތިން ގެއްލުވައިލެވުނަސް ހިތުން ގެއްލުވައިލުމަކީ ފަސޭހަކަމަކަށް ނުވިއެވެ. އަހަރެން އޮތީ ފޯނަށް ބަލަހައްޓައިގެންނެވެ. ކޮންމެ ވަގުތަކު ވެސް ދީމާގެ މައިންބަފައިން ގުޅައިފާނެކަން އަހަންނަށް އެނގެއެވެ. އަހަރެން އޮތީ ދޭނެ ޖަވާބާއި ކަންތައް ކުރާނެ ގޮތް ވެސް ވިސްނައިގެންނެވެ. އެ މީހުން ރުޅިއަޔަސް އަހަރެން ރުޅިއެއް ނާންނާނަމޭ ހިތަށްއެރިއެވެ. މާފަށް އެދެންޖެހިއްޖެއްޔާ މާފަށް ވެސް އެދޭނީއެވެ. އެކަމަކު އެ ފޯނުކޯލެއް ނައެވެ. އެ ކަމާ ވިސްނަންޖެހިއްޖެއެވެ. ހިތަށްއެރިއެވެ. ދީމާ އެ ވާހަކަ ނުބުނަނީ ހެއްޔެވެ؟ ދީމާ އަތުންފައިން ގޯހެއްހެދީ ހެއްޔެވެ؟ ހެދިކަމަށްވާ ނަމަ އެ ކަމުގެ ޒިންމާއުފުލަން ޖެހޭނީ އަހަރެން ހެއްޔެވެ؟\nއަހަރެން ތެދުވީމެވެ. ބޭރަށް ނުކުތީމެވެ. ހިނގަމުންހިނގަމުން ދެވުނީ މޫދުކައިރިޔަށެވެ. ހަނދުވަރު ރީތި ރެޔެކެވެ. އަހަރެންގެ ލޮލުގައި އަޅައިގަތީ ފާލަމުގެ ކޮޅުގައި އިށީނދެލައިގެން އިން މީހެކެވެ. ހިތަށްއެރިއެވެ. އޭނައަކީ ވެސް އަހަރެން ފަދައިން ނިދިން މަހުރޫމްވެފައިވާ މީހެއް ހެއްޔެވެ؟ އޭނަގެ ނިދި ނަގައިލީ ކާކު ހެއްޔެވެ؟ ތަންކޮޅެއް ގާތަށް ޖެހިލީމެވެ. އެއަށް ވުރެ ގާތަށް ޖެހިލީމެވެ. ހިތުގައި އުފެދުނު ޝައްކު ޔަގީނަށް ބަދަލުވާން ފެށިއެވެ. އެ ތަނުގައި އިނީ އަންހެންކުއްޖެކެވެ. ދީމާއެވެ. އޭނަޔާ ކުރިމަތިލާކަށް އަހަރެން ބޭނުމެއް ނުވިއެވެ. ފަސްއެނބުރި ފާލަމާ ދުރަށް ހިނގައިގެންފައި ކުރިޔަށްދާނެ ހިތްވަރެއް ނުލިބުނެވެ. އަހަރެން ހުއްޓުނީމެވެ. އަނެއްކާ ވެސް ފާލަމާ ދިމާއަށް ހިނގައިގަތީމެވެ. މަޑުމަޑުން ހިނގައިފައި ގޮސް ފާލަމަށް އެރީމެވެ. ދީމާޔާ ދިމާއަށް ހިނގަމުން ގޮސް ވަކި ހިސާބަކަށް ގާތްވުމުން ދީމާ ނުވެސް ބަލައި ވާހަކަދައްކަން ފެށިއެވެ.\n"ކީއްކުރަން މި ތަނަށް ތި އައީ؟" ދީމާ ސުވާލުކުރިއެވެ.\nއަހަންނަށް ދީމާ ފެނުމުގެ ކުރިން ދީމާއަށް އަހަރެން ފެނިފައިވާކަން އެނގުނީ އެ ހިސާބުންނެވެ.\n"ދަންވަރުދަޅައިގަ އެކަނި ކީއްތިކުރަނީ؟" އަހަރެން ވެސް ސުވާލެއްކުރީމެވެ.\n"އެ ސުވާލުކުރަން ތީ ކާކު؟" އަހަންނަށް ފުރަގަސްދީގެން އިނދެ ދީމާ ބުންޏެވެ. "މީ އަހަރެންގެ ރަށް. އަހަރެން ބޭނުން އިރަކު ބޭނުން ތާކު އިންނާނީ. މިހާރު ހިތަށްއަރާ އަހަރެން ކީއްކުރަންހޭ މީހުންނަށް އިތުބާރުކުރަނީ. ހަންނާނަކީ ވަރަށް ރަނގަޅު މީހެކޯ. ވަރަށް ވިސްނޭ މީހެކޯ. ފޯނުން ވާހަކަދެއްކިއިރު އަހަރެން ވެސް ހީކުރީ އެހެން. ހުސް މަކަރު."\n"އަހަރެންތަ މަކަރުހެދީ؟" ރައްދުގައި އަހަރެން ބުނީމެވެ. "އެ ވަރު ކަމެއް ދީމާ ސިއްރުކުރީ ކީއްވެ؟"\n"އަހަރެން ސިއްރުކުރި ނަމަ އަދިވެސް ހަންނާނަކަށް ތަނެއްދޮރެއް ނޭނގޭނެ،" ސާބިތުކަމާ އެކީގައި ދީމާ ބުންޏެވެ. "އެކަމަކު އެންމެ ފުރަތަމަ ދުވަހު ވެސް އަހަރެން ނިންމައިގެންހުރީ ހަންނާނަށް ހުރިހާ އެއްޗެއް ކިޔައިދޭން. ވެދާނެ އަހަރެން މޮޔައީކަމަށް. އެހެންވެގެންތާ އަހަރެން ހިތަށްއަރާނީ، އަހަރެން ކުށެއް ނުކުރަމޭ. އެހެން މީހުން އަހަންނަށް ހަމްދަރުދީވާނޭ. އަހަރެންގެ ހަަތަރެސްފައި ބަނދެ އަނގަޔަށް ފޮތި.."\n"ހުއްޓާލާ!" އަހަރެން އެދުނީމެވެ.\n"އެއީ ކީއްވެ؟" ދީމާ ތެދުވެގެން އަހަރެން ކައިރިއަށް އަންނަމުން ބުންޏެވެ. އޭނަ ހުރީ ފެންކަޅިވެފައެވެ. "ދެ މީހުން އެކި ފަހަރުމަތިން އަހަންނަށް ހެދި ގޮތް ކިޔައިދޭން ނުވެސް ފެށިގެން މިއުޅެނީ. އަޑުއަހާ! އަހަރެން ރޮއިހޭރި އާދޭސްކޮށްފަ ބުނިން.."\nއަހަރެން ނިކަން ބާރަށް ދީމާ ގައިގައި ބައްދައިލީމެވެ. ދީމާ ގަދަހަދަން އުޅުނެވެ. އަހަރެންގެ އަތުތެރެއިން ދެމިގަންނަން އުޅުނެވެ. އަހަރެން ދުލެއްނުކުރަމެވެ. ދީމާގެ ކުށަކީ ކޮބައި ހެއްޔެވެ؟ އަހަރެން ހިތަށްއެރިއެވެ. އަހަންނަކީ ކޮން ކަހަލަ އިންސާނެއް ހެއްޔެވެ؟ ދީމާ ބުނީ ތެދެކެވެ. އޭނަ އެ ވާހަކަ ނުބުނި ނަމަ އަހަންނަށް އެ ކަން އެނގޭނީ ކިހިނެއް ހެއްޔެވެ؟ ވީ ކަމެއް ވެ ނިމިއްޖެއެވެ. އެއިން އެއްވެސް ކަމެއް ނުވާ ކަމަކަށް ނެހެދޭނެއެވެ. އަހަރެން ދެކެ ދީމާ ލޯބިވެފައި، އަހަންނަށް ދީމާ ތެދުވެރިއްޔާ އެ ވަރު ނުފުދެންވީ ކީއްވެގެން ހެއްޔެވެ؟ ލޯބިވާންޖެހޭނީ ޝަރުތަކާ ނުލައެވެ.\n"ހާދަ ހާލެއްގައޭ އަހަރެން އުޅުނީ.. މީހަކަށް ނޭނގޭނެ އަހަރެން.." ކިޔައިދޭން ދީމާ މަސައްކަތްކުރިއެވެ. "ނުވެސް ނިދޭ. ކިރިޔާ ނިދޭއިރަށް ސިއްސައިގެން ގޮއްސަ..."\n"ޝޫޝޫޝޫ!" ވާހަކަނުދެއްކުމަށް އަހަރެން އެދުނީމެވެ.\nދީމާއަށް ހިތްވަރުލިބެންދެން ބައްދާލައިގެން އަހަރެން ހުރީމެވެ. ބޭއިހުތިޔާރުގައި ކުރެވުނު ކުށެއް ނުކުރާ ކުށަކަށް ހެދިދާނެކަމުގެ އުންމީދުގައެވެ. އެންމެ އިންޗިއެއް ވެސް ދީމާ ދުރަށްޖެހުނަކަ ނުދެމެވެ. ދުރުން ބަލާ މީހަކަށް ފެންނާނީ އެކަކެވެ. އެއް ހަށިގަނޑެވެ. ދެ ހިތް ވަކިން ވިންދުޖެހި ނަމަވެސް އުންމީދަކީ އެކައްޗެކެވެ. ރިހި ހަނދުވަރުން ފާލަން ފަވަމުން، މޫދުގެ ކުދިކުދި ބާނިތައް ގިރިޓީކުރަމުން، ލޯބީގެ ފުރިހަމަ ތަސްވީރެއް ވުޖޫދަށް ގެނައީ އަހަރުމެން ވެސް އޭގައި ޝާމިލުވާ ގޮތަށެވެ. ދެ ހިތެއްގެ މިޔުޒިކީ ވިންދާއި، ރޯޅީގެ ޝާއިރީ ލަފުޒާއި، ބަބުޅާވިދާ ތަރިތައް، މަންޒަރަށް ދިރުން ގެނެސްދިނެވެ. ހަތަރު އުދަރެސް ހެކިކޮށް ބުނަމުންނެވެ. ލޯތްބަކަށް ބަހުރުވައެއް ބޭނުމެއް ނުވެއެވެ. އަހަންޖެހެނީ ހިތުގެ އަޑެވެ. ދީމާއަކީ ތެދުވެރި ކުއްޖެކެވެ. ވަފާތެރި އަންބަކަށް ވާނެއެވެ. އަހަރެން ބޭނުންވީ މާޒީ ހަނދާންނައްތައިލާށެވެ. ތެދުވެރިކަމުގެ އަގު އަދާކުރާށެވެ.\nކައިވެންޏަށް ރަށުގެ ވަރަށް ގިނަ މީހުންނަށް ދައުވަތުދިނީމެވެ. ތައްޔާރުކުރީ ވަރުގަދަ ސަޔެކެވެ. ރަށު ފެންވަރުގައި ބަލާ ނަމަ، އެ ފެންވަރުގެ ސަޔެއް ކުރިން ހެދިފައެއް ނެތެވެ. ދައުވަތުދިން އެންމެން އައެވެ. ހަފުލާގައި ދީމާ ލައިގެންހުރީ ފިރިހެނުންގެ ލޮލުގައި އަޅައިގަންނަ ކަހަލަ އަތް ކުރު، ކަރު ބޮޑު ހެދުމެކެވެ. ދީމާއަކީ ބުރުގާއަޅާ ކުއްޖެއް ނޫނެވެ. އަހަންނަށް ބޮޑަށް ބެލުނީ ދީމާގެ ހެދުމަކަށް ނޫނެވެ. އެ ހެދުމާއި ދީމާއަށް ކަޅިއެޅި އެހެން މޫނުތަކަށެވެ. ދީމާގެ ހެދުމަކަށް އަހަރެން ފާޑެއް ނުކިޔަމެވެ. އަހަންނަކީ އެ ކަހަލަ މީހެއް ނޫނެވެ. އެކަމަކު އަހަރެންގެ އާއިލާއާއި އެކުވެރިންގެ ތެރޭގައި ދީމާ އެ ފަދަ ހެދުމެއް ނުލުމަކީ އަހަރެންގެ ހިތުގައިވާ އެދުމެކެވެ. އަހަރެންގެ އަނބިމީހާ އެ ފަދަ ހެދުމެއްލައިފި ނަމަ އަހަރެންގެ ވަށްބުރުގައި ހިމެނޭ މީހުންގެ ލޮލަށް ކަށި ހެރޭނެއެވެ. އަހަންނަށް ކަށަވަރެވެ. ސުވާލަކީ، ދީމާ ގާތުގައި އެ ވާހަކަ ބުނާނީ ކިހިނެއް ހެއްޔެވެ؟ އެ ފަދަ އެއްޗެއް އަހަރެން ބުނެފި ނަމަ އެ ވާނީ ބާރުލިބުމާއެކު ބާރުގެ ބޭނުންކުރީކަމަށެވެ. އަހަންނަކީ މީހުންގެ ރުހުން އެދޭ މީހެކެވެ. ނުރުހުން ބޭނުންވާ މީހެއް ނޫނެވެ.\nކައިވެނިކޮށްފައި ޖެހިގެންއައި ދުވަހު އަހަރެން ފުރީމެވެ. ތާވަލުގައި އެހެން ރަށްތަކެއް ވެސް ހިމެނިފައިވާތީއެވެ. ދަތުރު ނިންމައިފައި އަހަރެން އައީ މާލެއަށެވެ. އަހަރެން ރާވައިގެންހުރީ ދީމާ ގާތަށް ދިޔުމުގެ ބަދަލުގައި ދީމާ މާލެގެންނާށެވެ. އެ ކަމުގައި އުޅެނިކޮށް ދީމާގެ މަންމަ ގުޅިއެވެ. އޭނަ ހުރީ ވަރަށް ކަންބޮޑުވެފައެވެ. ކައިވެނިކޮށްފައި އެހާ އަވަހަށް އަހަރެން ފުރަންޖެހުނީމައި ދީމާ ރޮނީއެވެ. ކައިވެނިކުރާނަމޭ އަހަރެން ބުނި ނަމަވެސް އެހާ އަވަހަށް ކައިވެނިކުރާނެ ކަމަކަށް ދީމާގެ މައިންބަފައިން ހިޔެއްނުކުރެއެވެ. އަހަރެން ކަންތައް ކުރި ގޮތުން އަހަންނަށް ފަތަހަކުރެވުނީ ދީމާގެ ހިތް އެކަންޏެއް ނޫނެވެ. އެ އާއިލާ އެންމެންގެ ހިތުން އަހަންނަށް ޖާގަ ލިބިއްޖެއެވެ.\n"ދީމާ ބޭނުމެއް ނޫން އެހާ އަވަހަށް ހަންނާނު ފުރައިގެން ދާކަށް،" ދީމާގެ މަންމަ ވަރަށް އޯގާތެރިކަމާ އެކުގައި ބުންޏެވެ. "އެކަމަކު މަންމައަށް ވެސް އެނގޭ އޮފީސް ދަތުރެއްކަން. ބޭނުންހާ އިރަކު ނުހުރެވޭނެކަން. ދީމާ ބޭނުމެއް ނޫން އޭނަ ރޯކަން ހަންނާނަށް އަންގާކަށް. މަންމައަށް ނުހުރެވިގެން ހަމަ މި ގުޅާލީ."\n"މަންމަ އެއްގޮތަކަށް ވެސް ހާސްވާނެކަމެއް ނެތް،" އަހަރެން ބުނީމެވެ. "ވަރަށް އަވަހަށް ދީމާ މާލެގެންނާނަން. ރަނގަޅު ތަނެއް ހަމަޖައްސާފަ ގެންނަންވެގެން މިއައީ."\nދީމާގެ މަންމަ ހިތްހަމަޖައްސައިފައި ފޯނު ބޭއްވީމެވެ. އެންމެ މުހިންމު ވާހަކަ ބުނާކަށް ނުކެރުނެވެ. އެއީ ދީމާގެ ހެދުމުގެ ވާހަކައެވެ. އެކަމަކު އެ މައްސަލަ ކޮޅެއްގައި ނުޖައްސައި ދީމާ މާލެއަކަށް ނުގެނެވޭނެއެވެ. ހިތަށްއެރިއެވެ. ބަހަނާދައްކައިގެން ލަސްކުރުމުގެ ބަދަލުގައި ތެދަށް ބުނިއްޔާ ވާކީ ކީއްހެއްޔެވެ؟ ގަބޫލުކުރިއްޔާ ކުރީއެވެ. ނުކުރިއްޔާ ނުކުރީއެވެ. ދީމާ ގާތުގައި އެ ވާހަކަދައްކަން އަހަންނަށް ގުޅުނީ ރޭގަނޑު އެގާރަޖަހަން އުޅެނިކޮށެވެ.\n"ކޮބާ ކިހިނެއް ކަންތައްތައް؟" ކަރުކެހިލައިފައި އަހަރެން ބުނީމެވެ.\nދުރުން ވާހަކަ ފަށައިގެން ވަރަށް ހަމަޖެހިލައިގެން ވާހަކަދައްކަން އަހަރެން މަސައްކަތްކުރީމެވެ. ޒައްރެއްގެ މިންވަރަށް ވެސް އެ ކަން ކާމިޔާބެއް ނުވިއެވެ. ކަރުބެދެން ފެށިއެވެ. ކެއްސައި ކަރުކެހެން ޖެހުނެވެ. އަޑުގައި ތުރުތުރެއް ހުއްޓެވެ. އެންމެ ފަހުން ދީމާއަށް ޝައްކުވިއެވެ.\n"ހާދަ ހާސްވެފަހުރިހެން ހީވެޔޭ!" ދީމާ ކުޑަކޮށް ހައިރާންވެފައި ބުންޏެވެ. "ކިހިނެއްވީ؟"\n"އެއްޗެކޭ ހީނުކުރާމަތިން ވާހަކައެއް ބުނަންތަ؟" އަހަރެން ތައްޔާރުވީ އެ ވާހަކަ ބުނާށެވެ. "ކައިވެނިކުރި ދުވަހު ވެސް ހިތަށްއެރި މި ވާހަކަ ބުނާނަމޭ. އެކަމަކު އޭރު ވެސް މިހާރު ވެސް ބުނަން ނުކެރިގެން މިއުޅެނީ. ދީމާ ހިތްހަމަނުޖެހިއްޖެއްޔާ މީ ނުދައްކާ ވާހަކައެއް."\n"ދެން ބުނެބަލަ!" ހީނގެންފައި ދީމާ ބުންޏެވެ. "ބިރުން ގޮސް މަގޭ ހިތް ހުއްޓުނީމަތަ ބުނާނީ."\n"އަހަރެންގެ މައިންބަފައިން ގާތުގަ ދީމާއަށް ވަރަށް ތައުރީފުކޮށްފަ އޮންނާނީ،" ކުޑަ ދޮގުކޮޅެއް ލައިގެން ރަހަ ހެޔޮވަރުކޮށްލީމެވެ. "އެ މީހުންނަކީ ވަރަށް ދީންވެރިބަޔެއް. ދީމާ ވީނު ބުރުގާއަޅަން."\n"ބުރުގާއަޅާށޭ؟" ކުއްލިއަކަށް ދީމާއަށް ބުނެވުނެވެ. އަދި ބުންޏެވެ. "މާލެ ގޮސް ތި ކަމާ ވިސްނާނަން. އެ ގޮތް ކިހިނެއް؟"\nއަހަރެން ބޭނުންވާ ގޮތަކީ އެއީއެއް ނޫނެވެ. އެންމެ ފަހުން ހިތުގައި އޮތް އެތި ދުލަށް ގެނައީމެވެ.\n"މާލެއަންނައިރު ބުރުގާއަޅައިގެން ހުންނަންވީ،" ނޭވާ ހިފާއްޓައިލައިގެންހުރެ އަހަރެން ބުނީމެވެ. "އޯކޭތަ؟"


Thuhumathu saafukohdheyn Ali Hussain amilla ah fulus ofeehah haaziru vejje | Mihaaru\nޖުޑިޝަރީ ކޮމިޓީގެ ބައްދަލުވުމުގައި ކެންދޫ ދާއިރާގެ ޖޭޕީގެ މެމްބަރު އަލީ ހުސެއިން ވާހަކަ ދައްކަވަނީ. --ފޮޓޯ: ނިޝާން އަލީ/ މިހާރު\nތުހުމަތު ސާފުކޮށްދޭން އަލީ ހުސައިން އަމިއްލަ އަށް ފުލުސް އޮފީހަށް ހާޒިރުވެއްޖެ\n29 އޮކްޓޯބަރ 2019 - 13:34 63 comments\nއެމްއެމްޕީއާރުސީގެ ޚިޔާނާތުން މަންފާ ލިބުނު ކަމަށް ތުހުމަތުކުރާ ލިސްޓުގައި އޭނާގެ ނަން އޮތް ކަން އެނގިވަޑައިގަތުމުން، ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސައިން މިދިޔަ އާދީއްތަ ދުވަހުގެ ރޭ އަމިއްލަ އަށް ފުލުސް އޮފީހަށް ހާޒިރުވެވަޑައިގެން، އެ ތުހުމަތުތައް ސާފުކޮށްދެއްވައިފި އެވެ.\nކަމާބެހޭ އިދާރާތަކުން އާއްމު ކޮށްފައިވާ ގޮތުގައި 3.3 ބިލިއަން ރުފިޔާގެ ހިޔާނާތުން މަންފާ ލިބުނު ކަމަށް ތުހުމަތުކުރެވޭ އަދަދު 267 އަށް އަރަ އެވެ. މީގެ ތެރޭގައި ރައްޔިތުންގެ މަޖިލީހުގެ މިހާރުގެ މެމްބަރުންނާއި ކުރީގެ މެމްބަރުން ވެސް ހިމެނިވަޑައިގަންނަވަ އެވެ. އެކަމަކު އެންމެންނަކީ ކުށްވެރިން ނޫން ކަމަށް ބުނެ ދިފާއުވުމުގެ ފުރުސަތު ކަމާބެހޭ އިދާރާތަކުން އޮތީ ދީފަ އެވެ.\nގާނޫނީ އިމުގައި ހުންނަވައި ހައްގަށް އަބަދުވެސް ބަސްވިދާޅާ ކަމަށް ގިނަ ބަޔަކު ގަބޫލުކުރާ އަލީ ހުސައިން "މިހާރު" އަށް މިއަދު ވިދާޅުވީ ލިސްޓުގައި އޭނާގެ ނަން އޮންނަން ޖެހޭ ސަބަބެއް ނެތް ކަމަށެވެ. އެކަމަކު، އެފަދަ އަޑުތަކެއް އިވިވަޑައިގަތުމުން ފުލުސް އޮފީހަށް ވަޑައިގެން އެއީ ކޮން ކަމަކާ ގުޅިގެން އަދީބު ދެއްވި ފައިސާއެއް ކަން ސާފުކޮށްދެއްވާފައިވާ ކަމަށް ވިދާޅުވި އެވެ.\nޚިޔާނާތުގެ މަންފާ ލިބުނު ކަމަށް ތުހުމަތު ކުރާ މީހުން ހިމެނޭ ލިސްޓުގައި އޮތް ގޮތުން ނަމަ އަލީ ހުސައިނަށް އަދީބު ވަނީ 500،000ރ. ދެއްވައިފަ އެވެ. އެއީ، 2014 ގެ ރައްޔިތުންގެ މަޖިލީހުގެ އިންތިޚާބުގެ ކުރިންނެވެ. އެ އިންތިޚާބުގައި އަލީ ހުސައިން ވާދަ ކުރެއްވީ ޖުމްހޫރީ ޕާޓީގެ ޓިކެޓުގަ އެވެ.\nދެ ފަހަރެއްގެ މަތިން މި ފައިސާ ލިބުނު ކަން އަލީ ހުސައިން ދޮގެއް ނުކުރައްވަ އެވެ.\nއަލީ ހުސައިން ވިދާޅުވި ގޮތުގައި، އެއީ އޭނާގެ ލޯފާމުން ކޮށްފައިވާ ސައްހަ މަސައްކަތްތަކުގެ އަގުގެ ގޮތުގައި އަދީބު ދެއްވަން ޖެހިވަޑައިގަންނަވާ ފައިސާގެ ތެރެއިން ބައެކެވެ. އޭނާ ކުރެއްވި މަސައްކަތުގެ އަގު އަދިވެސް ހަމަނުވާ އިރު، އަދީބުގެ ވަކީލަކަށް އުޅުނު ކޮންމެ މީހަކަށް ނުވަތަ ޚިދުމަތެއް ހޯދި ކޮންމެ މީހަކަށް ލިބުނު ފައިސާ އަކީ ޚިޔާނާތުގެ ފައިސާގެ ގޮތުގައި ބަލައި ލިސްޓުގައި ހިމެނިގެން ވާނެ ކަމަށް ގަބޫލު ނުކުރައްވާ ކަމަށް އަލީ ހުސައިން ވިދާޅުވި އެވެ.\nއެ ފައިސާ އަކީ އަދީބަށް އަޅުގަނޑު ކޮށްދީފައިވާ ގާނޫނީ މަސައްކަތުގެ މުގާބިލުގައި އޭނަ ދޭން ޖެހޭ ފައިސާ. ރައްޔިތުންގެ މަޖިލީހުގެ މެމްބަރަކަށް އިންތިޚާބުވީ ފަހުން އެއްވެސް ފައިސާއެއްގެ މުއާމަލާތެއް ހިންގާފައެއް ނޯންނާނެ.\n"އެއީ، އަޅުގަނޑުގެ ލޯފާމުން ކުރި މަސައްކަތުގެ މުގާބިލްގައި ދޭން ޖެހުނު ފައިސާ. އެކަމަށް އަދީބު ވެސް ހެކިވާނެ، އެ މަސައްކަތް ކުރި ކަމުގެ ލިއުންތައް ވެސް ވާނީ ކަމާބެހޭ އިދާރާތަކަށް ހުށަހަޅާފައި،" އަލީ ހުސައިން ވިދާޅުވި އެވެ.\nކެންދޫ ދާއިރާގެ މެމްބަރު އަލީ ހުސެއިން: ރަނިން މޭޓަކު ހޮވަން ޖޭޕީން ބޭއްވި އިންތިޚާބު ނާކާމިޔާބު ވިއަސް ހިތްވަރަކަށް ބަދަލެއް ނާންނަ ކަމަށް ވިދާޅުވި.--ފޮޓޯ: ހުސެއިން ވަހީދު/ މިހާރު\nއަލީ ހުސއިން ވިދާޅުވީ 2011 ވަނަ އަހަރުން ފެށިގެން އަދީބުގެ އެދިވަޑައިގަތުމަކަށް އޭނާއާ ގުޅުން ހުރި ބައެއް ކޭސްތަކުގައި މަސައްކަތް ކުރެއްވި ކަމަށެވެ. ފުރަތަމަ ކޭސް އަކީ އަދީބުގެ ބައްޕަ ފުލުސް އޮފީހަށް ހާޒިރުކުރި އިރު އެކަމުގައި ގާނޫނީ އެހީތެރިކަން ދެއްވުމެވެ. އޭގެ ފަހުން އަދީބާ ގުޅުން ހުރި ތިން ކުންފުންޏެއްގެ ގާނޫނީ މަސައްކަތް ކުރެއްވި ކަމަށް އަލީ ހުސައިން ވިދާޅުވި އެވެ.\n"މި މަސައްކަތްތައް ހަވާލުކުރި ކަން އެނގޭނެ ލިޔެކިޔުންތައް ވެސް ޕޮލިހަށް ހުންނާނެ ހުށަހަޅާފައި،" އޭނާ ވިދާޅުވި އެވެ.\nޓެކްސް ނެގުމާ ގުޅޭ ގާނޫނުތަކުގައި ހުރި މައްސަލަތަކުގައި ދައުލަތާ ދެކޮޅަށް، ވިޔަފާރިވެރިންގެ ޖަމިއްޔާގެ ފަރާތުން ހައި ކޯޓުގައި ވެސް ވަކީލެއްގެ ގޮތުގައި އަލީ ހުސައިން މަސައްކަތް ކުރައްވާފައިވެ އެވެ.\n"މި ކޭސްތަކުގައި އަޅުގަނޑަށް ޕޭމަންޓެއް ނުލިބޭ. އަބަދުވެސް ވިދާޅުވަނީ ތިމަންނަ އަށް ކޮމިޓްމަންޓް ލިބިފައި އެބަހުއްޓޭ ފައިސާ ލިބުނީމާ އަނބުރާ ދޭނަމޭ. އަޅުގަނޑުގެ ލޯފާމުގެ ވަކީލަކު ފޮނުވައިގެން 2012 ގައި ވެސް ހުންނާނެ އަދީބު އެދިވަޑައިގަތް ކޭސްއެއްގައި މަސައްކަތް ކޮށްދީފައި،" އަލީ ހުސައިން ވިދާޅުވި އެވެ.\nއެއީ، އަދީބުގެ ރައްޓެއްސަކު ހައްޔަރުކޮށްގެން ހުށަހެޅި މައްސަލައެއްގަ އެވެ. އެ މަސައްކަތް އޭނާގެ ލޯފާމާ ހަވާލުކުރީ އެހެން ލޯފާމްތަކުން 800،000ރ. ހުށަހެޅުމުން، އެ އަގު ބޮޑުވެގެން ކަމަށް ވެސް އަލީ ހުސެއިން ވިދާޅުވި އެވެ. އޭގެ ފަހުން 2013 ގައި ވެސް އޭނާގެ ލޯފާމުން ރސާޗްގެ ބޮޑު މަސައްކަތްތަކެއް ވެސް އަދީބުގެ ކުންފުންޏަކަށް ކޮށްދީފައިވާނެ ކަމަށް ވިދާޅުވި އެވެ.\nއަލީ ހުސެއިން ވިދާޅުވި ގޮތުގައި އެ މަސައްކަތްތަކުގެ އަގު ނުލިބިގެން އެކި ފަހަރު އަދީބާ އެކަން ހިއްސާ ކުރެއްވި އެވެ.\n"މިގޮތަށް ދިގުލައިގެން ގޮސް 2014ގެ އިންތިޚާބަށް އުޅުނު އިރު އަޅުގަނޑު ދެންނެވިން އެބަޖެހެއޭ ކޭސްތަކުގެ ޕޭމަންޓް ހަމައްޖައްސައިދޭން، އަދީބު އެ ފައިސާ ހަމަޖައްސައި ދެއްވި، އެއީ އަޅުގަނޑަށް ލިބެން ޖެހޭ ފައިސާއެއް." އަލީ ހުސެއިން ވިދާޅުވި އެވެ.\nއޭނާ ވިދާޅުވީ މަޖިލީހުގެ މެމްބަރަކަށް އިންތިހާބު ވެ ވަޑައިގަތުމުގެ ކުރިން، ދައުލަތުގެ ޕްރޮސިކިއުޓަ ޖެނެރަލަކަށް ވަޑައިގަތުމަށް އަދީބު ހުށަހެޅުއްވި ކަމަށެވެ. އެކަމަކު އެކަން ގަބޫލު ނުކުރެއްވީ ކަމަށް އަލީ ހުސެއިން ވިދާޅުވި އެވެ.\nހުރިހާ ވޯޓެއް އަދީބާ ދެކޮޅަށް!\nޚިޔާނާތުގެ މަންފާގައި އޭނާ ޖެހިވަޑައިނުގަންނަވާ ހެއްކެއްގެ ގޮތުގައި، އަލީ ހުސައިން ދެއްކެވީ މަޖިލީހުގައި އޭނާ ވޯޓު ދެއްވާފައިވާ ގޮތެވެ. އޭރު ވެރިކަމުގައި އޮތް ޕީޕީއެމަށް މަޖިލީހުގެ އަޣުލަބިއްޔަތު ހޯދަން ފައިސާގެ ނުފޫޒު މެމްބަރުންނަށް ފޯރުވި އެވެ. އެވަރު ނުވެގެން ގާނޫނުއަސާސީ އާއި އެހެން ގާނޫނުތަކަށް ގެނައި އިސްލާހްތައް ފާސްކުރަން ވެސް މަޖިލީހުގެ މެމްބަރުންނަށް ފައިސާގެ ނުފޫޒު ފޯރުވި ކަމަށް ފުލުހުން ވެސް ވަނީ ބުނެފަ އެވެ.\nއެއް އިސްލާހަކީ 35 އަހަރުން ދަށުގެ މީހުންނަށް ވެރިކަމަށް ކުރިމަތިލެވޭ ގޮތަށް ގާނޫނުއަސާސީ އަށް ގެނައި އިސްލާހެވެ. މި އިސްލާހަށް، އެމްޑީޕީގެ ބައެއް މެމްބަރުން ވެސް ވޯޓު ދެއްވި އެވެ. މިއީ ސީދާ އަދީބަށް އަމާޒުކޮށްގެން ގެނައި އިސްލާހެކެވެ.\nއަލީ ހުސައިން ވިދާޅުވީ އެ ގޮތަށް ގާނޫނުއަސާސީ އިސްލާހުކުރަން އޭނާ މަޖިލީހުގައި ވޯޓު ދެއްވާފައި ނުވާނެ ކަމަށެވެ. އެ ހިސާބުން، އޭނާގެ ލޯފާމާ އެކު ވެފައިވާ އެއްބަސްވުންތައް ވެސް އަދީބު އުވާލެއްވި ކަމަށް ވިދާޅުވި އެވެ.\n"އެހެން ނަމަވެސް ފަހުން އަދީބު ހައްޔަރުކޮށްގެން ވެސް އޭނާ އެދިވަޑައިގެން ގޮސް ބައްދަލު ވެސް ކުރިން. ގާނޫނީ މަސައްކަތް ކޮށްދިނީމޭ،" އަލީ ހުސެއިން ވިދާޅުވި އެވެ.\nއަޅުގަނޑުގެ ނަން އެމްއެމްޕީއާރުސީގެ ޚިޔާނާތުގެ ލިސްޓުގައި އޮންނަން ޖެހޭނެ ކަމަކަށް ގަބޫލެއް ނުކުރަން. އެ މަސައްކަތް އަޅުގަނޑުގެ ލޯފާމުން ކުރިއިރު، އެމްއެމްޕީއާރުސީގެ ޚިޔާނާތެއް ނޭނގެ.\nއަލީ ހުސެއިން ވިދާޅުވީ އަދީބުގެ ގާތުން އަހައި އޮޅުންފިލުވައި ލިސްޓު އެކުލަވާލާފައި އޮތް ނަމަ، އާނާ އަށް ލިބިވަޑައިގަތް ފައިސާގެ ތަފްސީލުތައް އަދީބު ދެއްވާފައި އޮންނާނެ ކަމަށް ގަބޫލުކުރައްވާ ކަމަށެެވެ. އަދީބު އެދިވަޑައިގަތް ކޭސްތަކުގައި އޭނާގެ އިތުރުން މަސައްކަތް ކޮށްދެއްވި އެހެން ލޯޔަރުން މިހާރު ވެސް އެބަތިއްބެވި ކަމަށާއި ފުލުހުންނަށް އެ ކަންކަން އިތުރަށް ސާފު ކުރެއްވޭނެ ކަމަށް ވެސް އަލީ ހުސައިން ވިދާޅުވި އެވެ.\nއިތުރު ލިޔުންތައް ޕޮލިސް އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން މެމްބަރު އަލީ ހުސެއިން (ކެންދޫ) އަހުމަދު އަސްއަދު\nއެމްއެމްޕީއާރުސީގެ ތަހުގީގުގެ ބައްދަލުވުން އޮންލައިންކޮށް\nޔާމީނަށް 1.4 ބިލިއަނުގެ މަނީލޯންޑަރިން ތުހުމަތު\n7 months ago 88\nއަދީބުގެ އޯޑަރަށް ފުލުހުންތަކެއް ހިންގި ބޮޑު ޖަރީމާ!


De de pyaar de film may 17 vana dhuvahu release kuranee\nލުއި ޚަބަރު - ދޭ ދޭ ޕިޔާރުދޭ\nދޭ ދޭ ޕިޔާރުދޭ ފިލްމް މެއި 17 ވަނަ ދުވަހު ރިލީޒް ކުރަނީ\nމި ފިލްމްގެ ލީޑް ރޯލުން ފެނިގެންދަނީ އަޖޭ ދޭވްގަން\nކ. މާލެ 10 މެއި 2019 | ހުކުރު 13:15 2,366\nމި ފިލްމަކީ ރޮމޭންޓިކް ކޮމެޑީ ފިލްމެއް - އެންޑީޓީވީ\nދޭ ދޭ ޕިޔާރުދޭ ފިލްމް މެއި 17 ވަނަ ދުވަހު ރިލީޒް ކުރަން ނިންމައިފިއެވެ.\nމި ފިލްމް ކުރިން ރިލީޒް ކުރުމަށް ނިންމާފައިވަނީ މާރޗް މަހުގެ 15 ވަނަ ދުވަހުއެވެ. އެހެންނަމަވެސް އަޖޭ ދޭވްގަން ހަރަކާތްތެރިވާ ޓޯޓަލް ދަމާލް ފިލްމް އެ ދުވަހު ރިލީޒް ކުރުމުން ދޭ ދޭ ޕިޔާރުދޭ ފިލްމް ރިލީޒްކުރާ ތާރީހަށް ވަނީ ބަދަލު ގެނެސްފައެވެ.\nމި ފިލްމްގެ ލީޑް ރޯލުން ފެނިގެންދަނީ އަޖޭ ދޭވްގަންއެވެ. އަދި އޭނާއާއެކު ފިލްމުން ތައްބޫ އާއި ރަކުލް ޕްރީތް ސިންގް ފެނިގެންދެއެވެ. މި ފިލްމަކީ ރޮމޭންޓިކް ކޮމެޑީ ފިލްމަކަށްވާއިރު ފިލްމްގެ ޓްރެއިލަރ ރިލީޒްކޮށްފައިވަނީ އަޖޭގެ 50 ވަނަ އުފަންދުވަހުއެވެ.\nފިލްމްގެ ޓްރެއިލަރ އިން އަޖޭ ފެނިގެންދަނީ އުމުރުން 50 އަހަރުގެ ވަރިވެފައިވާ ދެކުދިންގެ ބައްޕައެއްގެ ރޯލުންނެވެ. އަދި އޭނާ އުޅޭނީ އުމުރުން 24 އަހަރުގެ ޒުވާން ރަކުލް އާއި ރައްޓެހިވެގެންނެވެ. އެ ދެމީހުންގެ މި ގުޅުމަށް އަޖޭގެ ކުރީގެ އަންހެނުން ތައްބޫ އަދި އާއިލާއިން ވެސް ނުރުހުން ފާޅުކުރާ މަންޒަރު ޓްރެއިލަރ އިން ފެނެއެވެ.\nމި ފިލްމަކީ "ހައުސްފުލް 3" އަށް ފަހު އަޖޭ އާއި ތައްބޫ އެކުގައި ފެނިގެންދާ ފިލްމެވެ.\nމި ފިލްމްގެ ދެވަނަ ބަތަލާ ރަކުލް އަޖޭއާ ގުޅޭގޮތުން ބުނެފައިވަނީ އޭނާ އިންޑަސްޓްރީއަށް ވަރަށް އާ ކަމަށާއި ނަމަވެސް މި ފިލްމްގައި މަސައްކަތް ކުރިއިރު އަޖޭ އެކަން އޭނާއަށް އިހުސާސް ނުކޮށްދޭ ކަމަށެވެ. އަދި މި ފިލްމަކީ ވަރަށް މަޖާ ފިލްމެއް ކަމަށާއި ޝޫޓިންތައް ދިޔައީ ވަރަށް ހިތްހަމަޖެހޭ ގޮތަށް ކަމަށެވެ.\nޓީ ސީރީސް އަދި ލަވް ފިލްމްސް ގުޅިގެން ޕްރޮޑިއުސް ކޮށްފައިވާ މި ފިލްމް ޑައިރެކްޓް ކޮށްފައިވަނީ އާކިވް އަލީއެވެ.


galehiri: ހުވަދުއަތޮޅު ބަޔެއްގެ ޙައްދު ފަހަނަޅައިފައިވާ އަނިޔާވެރިކަން\nހުވަދުއަތޮޅު ބަޔެއްގެ ޙައްދު ފަހަނަޅައިފައިވާ އަނިޔާވެރިކަން\nހުވަދުއަތޮޅުގެ ނިސްބަތުގައި ދާދި މަދު ބަޔެއްގެ ޙައްދު ފަހަނަޅައިފައިވާ އަނިޔާވެރިކަމަކީ، ދިވެހިތާރީޚުން ފެންނަންއޮތް ނުހަނު ހިތާމަވެރި ޞަފުޙާއެކެވެ. މި އަނިޔާވެރިކަން ހިންގާފައިވަނީ، އިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެ ބަޔަކު ގުޅުމަށްފަހު، އެ ބަޔެއްގެ ނުފޫޒާއި ބާރުގެދަށުގައި ހުވަދުއަތޮޅު ޙިޞާރުކޮށްފައި އޮތް ދުވަސްވަރުގަ އެވެ.\nއިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެބަޔަކު ގުޅުނީ، އިނގިރޭސިން އެކަމަށް ބޭނުންވެގެންނޫނެވެ. ނުވަތަ އިނގިރޭސީންގެ ގަދައެޅުމުގެތެރެއިން އެ ދައުލަތުގެ އިސްވެރިއަކަށް އިނގިރޭސީން ބެހެއްޓި ހިތަދޫ ފިނިފެންމާގޭ އަލްފާޟިލް އަލްމަރުޙޫމް ޢަބުދުﷲ ޢަފީފުގެ އެދިވަޑައިގަތުމެއް އޮވެގެން ވެސް ނޫނެވެ. އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެބަޔަކު ގުޅުނީ، އެ ބަޔަކު އަމިއްލައަށެވެ. އައްޑުއަތޮޅުގައި އިނގިރޭސިން އުފެއްދި ދައުލަތަކީ އެގޮތަށް އޮވެދާނެ އެއްޗެއްކަމާމެދު، އެއްގޮތަކަށް ވެސް ވިސްނާލުމެއްނެތި އެވެ.\nއިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެބަޔަކު ގުޅުމަށްފަހު އެބައިމީހުންގެ ޙިޞާރުގެ ދަށުގައި ހުވަދުއަތޮޅު ބޭއްވުމަށްޓަކައި 05 މާރޗް 1959މ. ދުވަހުގެ ރޭ 8.30 ގައި ހަވަރުތިނަދޫގައި ބޭއްވި ޖަލްސާއަކުން ޚާއްޞަ ކަންތައްތަކެއް ފާސްކޮށްފައިވެ އެވެ.\nހ- އެއްވެސްބަޔަކު މާލޭގެ ސަރުކާރާއި އެއްކޮޅަށް ތިބެގެން އަތޮޅުންފުރައިގެން ހިނގައްޖެނަމަ، އެބަޔެއްގެ ގެދޮރާއި މުދާތައް ނެތިކޮށްލުން.\nށ- ރައްޔިތުން އެއްކުރުމަށްޓަކައި ގޮވާ "ނާރޭތަކުބީރު" (ނަޣަރާ ތަކުބީރު) ގޮވުމުން، ފަސް މިނިޓެއްހާ އިރު ތެރޭ "މާވަށްދިހެރޭ" (ހަވަރުތިނަދޫގެ ފާލަން ހުރި ސަރަޙައްދު)އަށް އަންހެނުންނާއި ފިރިހެނުން ނުކުތުމާއި، ނުކުންނައިރު ކޮންމެމީހެއްގެ އަތުގައި ވެސް ކަނޑައެޅިފައިވާ ފަދަ ޙަމަލާއެއްދެވިދާނޭ އެއްޗެއްއޮތުން.\nނ- ދިވެހި ސަރުކާރާއި އެއްކޮޅަށް މީހަކުހުރިކަން އެނގިއްޖެނަމަ، އެކަމަށް ފިޔަވަޅުއެޅުން.\n(މިގޮތަށް އަޅާ ފިޔަވަޅުގެތެރޭ، އެ މީހަކު ރައްޔިތަށްދެއްކުމާއި ގަންހިންގުން ހިމެނެ އެވެ. މިއީ ކުރީ ޒަމާނުގައި މީހަކު މާލޭގެ ހަވަރަށްދެއްކުމާއި މާލޭގައި ގަންހިންގުން ފަދަ ކަމެކެވެ. މިގޮތަށް މީހަކު ހަވަރުތިނަދޫގައި ދައްކައިފިނަމަ، އެ މީހެއްގެ އަތްފައި ބަނދެ، "މާވަށްދިހެރޭ" އަވީގައި ބޭއްވުމާއި ބަނޑުގައި ވާ ޖަހައިގެން ރަށުތެރޭ ހިންގުން ހިމެނެ އެވެ. އެއަށްފަހު އެ މީހަކު ދޫކޮށްލާނީ، ސުވައިދީބު ސަރުކާރު ގަބޫލުކުރުމުންނެވެ. މިގޮތަށް މިކަންކުރި ބައެއް ބޭފުޅުންގެތެރޭ ރަތަފަންދޫ، ފިޔޯރީ، ގައްދޫގެ ބޭފުޅުންކޮޅެއް ހިމެނެ އެވެ.)\nދިވެހި ސަރުކާރަށް ވަފާތެރިކަމާއެކު ތިބޭ މީހުންނަށް ލިބެމުންދާ ޖިސްމާނީ އަދި ނަފުސާނީ ހާނީއްކައާއި ވޭނުގެ ބޮޑުކަމުން އެފަދަ ގިނަ މީހުންނަށް މަޖުބޫރުވީ، އަމިއްލަ ފުރާނައާއި ބަލަންޖެހޭ މައިންބަފައިންނާއި އަނބިދަރިންނަށްޓަކައި ވިޔަސް އެ ގޮތް ދޫކޮށްލި ސިފަ ދެއްކުމަށެވެ. ވަފާތެރިކަމެއް (ދިވެހި ސަރުކާރަށް) އޮތް ނަމަވެސް، އެ ކަން ހިތުގައި ބޭއްވުމަށެވެ. އެތެރޭގަ އެވެ. ބޭރުފުށުން އެ ކަން ދެއްކުމަކީ، ނުކުޅަދާނަކަމަށްވީ އެވެ.\nނަމަވެސް ރަތަފަންދޫ އަލްފާޟިލް އަލްމަރުޙޫމް މުދިމް ކަލޭގެފާނު ފަދަ އެ ޢުމުރުގެ މުސްކުޅިބޭފުޅަކު ހަމަ ފާޅުގައި އައްޑޫ ސަރުކާރާއި ދެކޮޅުހެއްދެވުމުގައި ދެމިހުންނެވި އެވެ. މިނޫން ބައެއް ބޭފުޅުން ވެސް މިގޮތުގައި ތިއްބެވި އެވެ. މުދިމް ކަލޭގެފާނާއި އޭނާގެ ބޭފުޅެއްކަމަށްވާ ކަތީބު އަލްފާޟިލް އަލްމަރުޙޫމް މުޙައްމަދު ބަޝީރަށް ވަރަށްބޮޑެތި އަނިޔާއާއި ގެއްލުންކުރުމަށްފަހު، މުދިމް ކަލޭގެފާނު އަރުވާލީ، މުއްދަތެއްނެތި ދެއްވަދޫއަށެވެ. ބަޝީރު އަރުވާލީ ފުވައްމުލަކަށެވެ.\nއަދި ގައްދޫ އަތިރީގޭ އަލްފާޟިލް އަލްމަރުޙޫމް ޢަލިކަލޭގެފާނު ފަދަ ބައެއް ބޭފުޅުންނަށް ވެސް ބޮޑެތި އަނިޔާކުރި އެވެ. ބައެއް މީހުން ގުދަނުގައި އަނދަގޮޑި ޖަހައި ބަންދުކުރި އެވެ. ބައެއް މީހުން ބަންދުގައި ތިބޭއިރު ގުދަނުތެރެއަށް މިރުސްދުންއެޅުން ފަދަ އަނިޔާވެރިކަންތައް ވެސް ކުރެ އެވެ. ބައެއް މީހުން އަނދަގޮނޑިން ނަގާއިރު، ހިނގުމަށް ވެސް ދަތިވެ އެވެ. ގުދަނުން ދޫކޮށްލާ ބައެއްމީހުން ތިބެންޖެހެނީ ގޭ ބަންދުގަ އެވެ.\nއިސްވެ ދެންނެވިދިޔަ ފަދަ އަނިޔާކުރުމަށް އެއްވެސް ރަށެއްގައި އެ ރަށެއްގެ ރައްޔިތޭ ބުނެވޭމާނައިގެ ބަޔަކު ނުވަތަ ގިނަބަޔަކު ނޫޅެ އެވެ. މިކަހަލަ ކަންކަމުގައި އުޅޭތަން ފެންނަނީ، އިންސާނިއްޔަތުކަން ކުޑަ އަނެކުންނަށް ރަޙުމްނުކުރާ މަދު ބަޔެކެވެ. ތިމާގެ މައްޗަށް އޭރު ތިބި ވެރިންގެ ރުހުން އިތުރަށް ހޯދުމަށްޓަކައި މިފަދަ ކަންކަމަށް ފުންމައިގަންނަ ބަޔެކެވެ. މިކަހަލަ ކަންކަމުގައި އުޅޭ މީހުންނަށް ހިތްވަރުދީ އެ މީހުންކުރާ މިބާވަތުގެ ނުލަފާކަންކަމަށް އުފާކޮށް، ހިނިތުންވާ މޫނުތަކެއް ވެސް މަދުމަދުން ފެނޭމެ އެވެ. މިވާހަކަ ދަންނަވައިލީ، އޭރު ހިނގަމުންދިޔަ މިކަހަލަ ކަންކަމަކީ އެ ތަނެއްގައިއުޅޭ ގިނަބަޔަކު ކުރާ ކަންކަމެއް ނޫންކަން ދެންނެވުމުގެ ބޭނުމުގަ އެވެ.\nމިދެންނެވި ދުވަސްވަރު، ހުވަދުއަތޮޅުގެ މަދު ބަޔެއްގެ ކިބައިގައިހުރި އިންސާނިއްޔަތުކަން ޙައްދު ފަހަނަޅާފައިވާ އަނިޔާވެރިކަން އެންމެބޮޑަށް ދެއްކީ، ހުވަދުއަތޮޅު ގައްދޫއަށެވެ. ގައްދޫގެ ބައެއް އޮޑިދޯނިފަހަރުގައި އަލިފާންރޯކޮށް އަންދާލައި، މީސްމީހުންގެ ޖާނަށް ބޮޑެތި އަނިޔާކޮށް، ގޭގެ ހަލާކުކޮށް، ގޭގޭގެ މުދައުލޫޓުވައި، މަޢުޞޫމް ޅަދަރިންގެ ގައިގައި އަޅާފައިވާ ރަންރިހީގެތަކެތި އެ ކުދިން ރޮއިރޮއި ތިއްބައި ގަދަކަމުން ފޭރުނެވެ.\nގައްދޫގެ އޮޑިދޯނިފަހަރުގައި އަލިފާންރޯކޮށް އަންދާލައި، އެ ރަށުގެ މީސްމީހުންގެ ޖާނަށް ބޮޑެތި އަނިޔާކޮށް، ގޭގެ ހަލާކުކޮށް، ގޭގޭގެ މުދައުލޫޓުވައި، މަޢުޞޫމް ޅަދަރިންގެ ގައިގައި އަޅާފައިވާ ރަންރިހީގެތަކެތި އެ ކުދިން ރޮއިރޮއި ތިއްބައި ގަދަކަމުން ފޭރުނު ލާއިންސާނީ ޖަރީމާ ހިންގުމުގެ އެންމެ އިސް ވެރިންނަކީ، ހުވަދުއަތޮޅުގެ ދެވަނަ ހަމަނުޖެހުމުގައި އިސްކޮށްތިބި ހަވަރުތިނަދޫގެ ބަޔެކެވެ. މި ނުލަފާ ޖަރީމާހިންގީ، ގައްދޫގެ ގިނަ މީހުންނަކީ ދިވެހިދައުލަތަށް ބޯލަނބައި އެ ދައުލަތުގެ އިސްތިގުލާލާއި ކަރާމަތަށް ޙުރުމަތްތެރިކޮށް ހިތާ ބަޔަކަށްވެފައި، ގައްދޫގެބަޔަކު މާލެ ދިޔުމަށް އެ ރަށުން ފުރުމާ ގުޅިގެންނެވެ. އެއީ، ހުވަދުއަތޮޅުގެ އެއްވެސްބަޔަކު މާލޭގެ ސަރުކާރާއި އެއްކޮޅަށްތިބެގެން އަތޮޅުން ފުރައިގެންހިނގައްޖެނަމަ، އެ ބަޔެއްގެ ގެދޮރާއި މުދާތައް ނެތިކޮށްލުމަށް ނިންމާފައިވާގޮތުގެ މަތިންނެވެ.\nގައްދޫގެބަޔަކު މާލެ ދިޔުމަށް އެ ރަށުން ފުރިކަން ހަވަރުތިނަދޫއަށް އެނގުމާއި ގުޅިގެން، ހުވަދުއަތޮޅުގެ މީހުންއުޅޭ ހުރިހާ ރަށްރަށަށް މި ޚަބަރުދިނުމަށް އުޅަނދުތައް ފޮނުވައި އަންގާފައިވަނީ، ކޮންމެ ރަށަކުންވެސް ވީހާ ގިނަބަޔަކު މިވެނި ދުވަހަކަށް ގައްދޫއަށް އަރައިގަތުމަށްޓަކައި ގައްދޫގެ ކައިރީގައި އޮންނަ "ލޮނުދޫ" ބޭރަށް ދޯނިފަހަރުގައި އައުމަށެވެ. މިއެންގުން އެންގުމާއި ގުޅިގެން ސުވައިދީބު ދައުލަތަށް ތާއީދުކުރާބަޔަކު މަސްދޯންޏާއި ވަދު ދޯންޏާއި ރިޔާނެގި ބައެއް އުޅަނދުތަކުގައި ލޮނުދޫއަށް އައުމުން ގައްދޫއަށް އަރައިގަނެ އެ ރަށުގައި ކުރަންވީ ކަންކަމާމެދު މަޝްވަރާކޮށް ނިންމުންތަކެއް ނިންމި އެވެ.\nޖެހިގެންއައި 04 ޑިސެމްބަރ 1961މ. ދުވަހަކީ ގައްދޫގެ ރައްޔިތުންނާއި ދުވަހަކު ވެސް ބައްދަލުނުވާ ފަދަ ބިރުވެރި ދުވަހެކެވެ. ފުން އަސަރުތަކެއް ކުރުވި ދުވަހެކެވެ. މި ދުވަހަށް އިރު އެރުމާއެކު، ލޮނުދޫ ބޭރުގައި ތިބި އުޅަނދުތައް ފައްޔާއި ރިޔަލުގައި ގައްދޫއަށްދަތުރުކޮށް ހެނދުނު 7.30 ހާ އިރު، ގައްދޫއަށް އަރައިގަތެވެ. އެހާތަނުން ގައްދޫގެ އަތިރިމަތީގެ އެކި ހިސާބުތަކުން ކުރިމަތިލުންތަކެއް ހިނގައި، މީހުންނަށް އަނިޔާވާން ފެށި އެވެ. އެއީ ދެކޮޅުވެރިކަމާއެކު ގައްދޫއަށް އައި މީހުން ރަށަށް އެރިޔަ ނުދިނުމަށް ގައްދޫގެ ބައެއް ޒުވާނުން މަސައްކަތްކުރުމުންނެވެ.\nމިކަން މިގޮތަށް ހިނގަމުންދަނިކޮށް، ލޮނުދޫއިން އައި ދެކޮޅުވެރިން ތިބި ދޯންޏެއް ގައްދޫގެ ތުނޑީކޮޅަށް ބީއްސާލައި ޕެޓްރޯލާއި އަލިފާނާއި ހިފައިގެން ރަށަށްއަރައި ރަށުގެ އުތުރުކޮޅުގެ އަތިރިމައްޗަށް އެހިލާފައި ހުރި ގައްދޫ އިސްމާޢީލް ވަތަބަނޑޭރި ކަލޭގެފާނުގެ ބޭރު ދަތުރުކުރާ އަރުމާޒު އޮޑިއަށް ޕެޓްރޯލް އަޅައި އަލިފާން ރޯކޮށްލި އެވެ. އެއާއެކު، އަތިރިމަތީގައިވާ އެހެނިހެން އޮޑިދޯނިފަހަރުގެ ހަރުގެތައް ވެސް ރޯކޮށްލި އެވެ. މި ރޯކޮށްލުމުގައި ވަތަބަނޑޭރި ކަލޭގެފާނު އަލަށް ބަންނަމުންދާ އަރުމާޒު އޮޑިއަކާއި މަރިޔަމްމާގެ ޢަބުދުއްރަޙުމާން އާދަމްގެ މަސްދޯންޏެއް އަނދައިގެންދިޔަ އެވެ. އެ ފަހަރު ގައްދޫ ވައިލެޓްވިލާ ޙުސައިންމަނިކުގެ "ނޫރުޖަހާން" އަރުމާޒުއޮޑި އަނދައިގެންދިޔަ ނުދީ ސަލާމަތްކުރީ، އެ ފަހަރު ގައްދޫއަށް އައި ދާންދޫގެ ބަޔެކެވެ.\nމި ދުވަހު އޭގެ އިތުރަށް، ގައްދޫގެ 10 މަސްދޯންޏާއި، 17 ވަދުދޯންޏަކަށް އެކިވަރުގެ ގެއްލުންދީ ތަޅައި ހަލާކުކުރި އެވެ. އަލިފާން ރޯކުރުމުގެ ސަބަބުން އެ ސަރަޙައްދުން އެންމެބޮޑަށް ގެއްލުންވީ ގައްދޫ "ގުލްއަލާގެ" އަށެވެ. މިނޫން ބައެއް ގޭގެ އަލިފާން ރޯވަމުންދަނިކޮށް ގައްދޫ ލޫޓްވާލަން އައި ކޮންމެވެސް ބަޔަކު އެ ގޭގެ ނިއްވާލި ނަމަވެސް، އެ ގެތަކުގައިވާ މުދާ ފޭރިގެން ގެންދިޔަ އެވެ.\nއޮޑިހަރުގެތަކާއި އެނޫން ބައެއް ތަންތާނގައި އަލިފާން ރޯކުރުމުގެ ސަބަބުން ރަށުތެރެއަށް ވެރިވެގެން ދިޔަ ބިރުވެރިކަމާއެކު ދެކޮޅުވެރިން ގައްދޫއަށް އެރިޔަނުދިނުމަށް މަސައްކަތްކުރަމުން ގެންދިޔަ މީހުން އެބައިމީހުންގެ އަނބިދަރިންގެ ސަލާމަތާއި ރައްކާތެރިކަމަށްޓަކައި އެނބުރި ގޭގެއަށް ގޮސް އަނބިދަރިންނާއެކު ރަށްދޫކޮށް ފުއްޓަރުފަރާތު މޫދަށްފައިބައިގެން ކައިރީގައި ހުރި ފަޅުރަށްރަށަށް ދިޔަ އެވެ. މިގޮތަށް ދާންޖެހުނީ ދެކޮޅުވެރިންގެ މީހުން ރަށުގެ ބައެއް މީހުންނަށް ބޮޑެތި އަނިޔާކުރަން ފެށުމާއި ގުޅިގެންނެވެ. މީގެތެރޭ ހަވަރުތިނަދޫ މީހަކު ދަގަނޑު ޚަންޖަރެއް ކަހަލަ އެއްޗެއް ހިފައިގެން މީހުންނަށް ބިރުދައްކަމުން އަނިޔާކުރަމުންދިޔަ އެވެ. މީގެ ސަބަބުން ޒަޚަމްވެ ދިޔަ އެކަކީ، ގައްދޫ ދޯޅަނބުގޭ ސަންފާގެ އާދަނެވެ. ގައްދޫގެ އެތަން މިތާނގައި ހިންގި އަނިޔާވެރިކަމުގެ ތެރޭ، ގައްދޫ މަލުތެރޭގޭ ޢަލިފުތާއަށް އަނިޔާވެ ބޯފަޅައިގެންދިޔަ އެވެ. އަދި ގައްދޫ އިސްމާޢީލް ވަތަބަނޑޭރި ކަލޭގެފާނު ގޭގައި ހުންނަވަނިކޮށް އޭނާގެ އިސްތަށިފުޅުގައި ޖެހިޖެހީނުން އިސްތަށިފުޅު ފަޅާލައި ބިންމައްޗަށް ވައްޓާލައި ހޭފުޅުނެތެންދެން ތެޅި އެވެ.\nގައްދޫގެ މި ބިރުވެރި ދުވަހު، ދެކޮޅުވެރިންގެ ކިބައިން ގައްދޫ ދިފާޢުކުރުމަށް މަސައްކަތްކުރި މީހުންގެތެރޭ، ގައްދޫ ސުވާސާގޭ ޢަބުދުﷲ އަބޫބަކުރާއި ދިލާވަރުގޭ ޢަބުދުﷲ އާދަމާއި ފެލިދޫގޭ ކަމަނާގެ އާދަނަކީ، ހިތްވަރާ ޢަޒުމާއެކު މަސައްކަތްކުރި މީހުންނެވެ. ނަމަވެސް ޢަބުދުﷲ އަބޫބަކުރުގެ ފަޔަށް ލިބުނު ބޮޑެތި އަނިޔާތަކުގެ ސަބަބުން އޭނާވެއްޓި ސަލާމަތް ހޯދުމަށް ބިންމަތީ ފިރުކެމުން ކަހަލަ ގޮތަކަށް ގޮސް، ގައްދޫގެ ދެކުނުކޮޅު ތުނޑިން މޫދަށް ފައިބައި ފަތާފައި ގައްދޫކަނޑު ހުރަސްކޮށް ގަމަށް އެރީ، އޭނާ އެކަނިމާ އެކަންޏެވެ.\nމި ދުވަހުގެ އަނިޔާވެރިކަން 11 ޖެހިއިރު، މުޅި ރަށަށްވަނީ ޢާއްމުވެފަ އެވެ. އޭރު ގައްދޫ "ޢަޞުރުމާގެ" ނޫނީ، ލޫޓުވައި ނުލާ އެއްވެސް ގެއެއް ޢިމާރާތެއް ގައްދޫގައި ނެތެވެ. މެންދުރު 1 ޖެހިއިރު، ހަވަރުތިނަދޫ މީހަކު އޭނާގެ ގަދައަޑުން ރަށުތެރޭ ގޮވުމެއް ގޮވަމުންދިޔަ އެވެ.\n"އޭއި އޯއި! ސުވައިދީބު ދައުލަތުން އަންގަނީ، އަންނަ އަންގާރަދުވަހުގެ ކުރިން ގައްދޫގެ ހުރިހާމީހުން ހުވަދުއަތޮޅުގައި ޖުޒާމްބަލީގެ މީހުން ތިބޭ ފުނަދުއަށް ބަދަލުކުރާނެ ކަމަށާއި ފުނަދުއަށް ދާން ނޭދޭ ގައްދޫގެ މީހަކު ހުރިނަމަ ގައްދޫ ދޫކޮށް އެހެން ރަށަކަށް ދާށޯ"\nމި ގޮވުމެއް ގޮވި މީހާ ނޫނަސް އެ ދުވަހު ގައްދޫގެ އެކި ތަންތަނަށް ދެކޮޅުވެރިންގެ މީހުން ގޮސް އެހެން އެންގުމެއް ވެސް އަންގަމުން ދިޔަ އެވެ.\n"ގައްދޫގައި މިއަދުގެ ފަހަށް މީހުން ދިރިނޫޅޭނެ އެވެ. ރަށުގެ ހުރިހާ ގެތަކެއް ތަޅައި ބިމާހަމަކޮށް، ފަޅުރަށަކަށް ހަދާނަމެވެ. އަތުޖެހުނު އެއްޗެއް އަތުޖެހުނު މީހަކު ޣަނީމާއެއްކަމަށް ހަދައި އަތޮޅު ރައްޔިތުން(ގައްދޫއަށް އަރައިގަތް ދެކޮޅުވެރިން)ނަށް ބަހާލާށެވެ."\nމި އެންގުމާއި ގުޅިގެން އަތޮޅުގެ ރަށްރަށުން ގައްދޫއަށް އަރައިގަތް ބައެއްމީހުން ގައްދޫގެ ގޭގޭގެ ވަރަށްގިނަ އެއްޗެތި ގެންދިޔަ ނަމަވެސް އެފަދަ އެއްޗެއް ނުގެންދާމީހުން ވެސް އެ ދުވަހު ތިއްބެވެ. އެ މީހުން ގައްދޫއަށް ދިޔައީ، އަތޮޅުގައި އެއިރު އޮތް ވެރިކަމުގެ ފަރާތުން އެންގިކަމެއް އެންގިގޮތަކަށް ނުކޮށްފިނަމަ ވާނެގޮތް އެނގޭތީ އެވެ. އެގޮތަށް ކަންތައްވެފައި ވެސް ވީތީ އެވެ.\nއިސްލާމުންގެ ނަމުގައި ތިބި ބަޔަކު އިސްލާމުން ދިރިއުޅޭ ރަށަކަށް ގަދަކަމުން އަރައިގަނެ އެ ދުވަހު ހިންގި ލާއިންސާނީ ލާއީމާނީ ނުބައިކަން އެންމެބޮޑު އެއް ކަމަކީ، ގައްދޫގެ ގޭގެ ލޫޓުވައި މުދައުތައް ފޭރުމުގެ ތެރޭ، ގައްދޫ "މުޖުމަރާގެ"އަށް ބަޔަކު ވަދެ އެ ގޭގެ އެތެރެގޭ (ކުޑަކޮށް އަނދިރިވެފައިވާ) އުނދޯލީގެ ކުނަލާއި ބާލީހާއި އޮޅާލައިގެން ކޮނޑަށްލައިގެން ދުވެފައި ދަނިކޮށް، އޭގެ ތެރެއިން ޢުމުރުން 15 ދުވަސްވީ ޅަ ކުއްޖަކު ބިންމައްޗަށް ވެއްޓި އެ ކުއްޖާގެ ބޯ ގާގަނޑެއްގައި ޖެހި ފަޅައިގެން ދިޔަ އެ ޒަޚަމުގެ ސަބަބުން އެ ކުއްޖާ ދުނިޔެއިން ވަކިވެގެންދިޔަ ކަމެވެ. إِنَّا لِلّهِ وَإِنَّـا إِلَيْهِ رَاجِعونَ\nހަވަރުތިނަދޫގެ ބަޔަކު އިސްވެތިބެގެން އެމީހުންގެ އަމުރަށް ގައްދޫގެ މީސްމީހުންގެ ޖާނަށް ބޮޑެތި ގެއްލުންތަކެއްކޮށް ގައްދޫ ލޫޓުވާލައި ސުންނާފަތިކުރި ދުވަހު ގައްދޫގައި ތިއްބެވި އެ ރަށުގެ އިސްބޭފުޅުންގެ ތެރެއިން ވައިލެޓްވިލާ އަލްފާޟިލް އަލްމަރުޙޫމް ޙުސައިންމަނިކުގެ އަމިއްލަ ނަފުސު ސަލާމަތްކުރެވުނީ، އޭނާ ގައްދޫ ދޫކުރައްވައި މޫދަށް ކަރުތާފެނަށް އެރިވަޑައިގެން އެ ރަށު ފަޅުތެރޭ އޮންނަ "ގޮޅާއްލާ"އަށް ވަޑައިގަތުމުންނެވެ. ނަމަވެސް އޭނާގެ ގެ "ވައިލެޓްވިލާ" ލޫޓުވައިލި އެވެ. އަދި އޭގެ އަނެއްދުވަހު އޭނާ ގައްދޫއަށް ވަޑައިގަތުމުން ހަވަރުތިނަދޫއަށް ފޮނުވާލުމަށްފަހު މަޑަވެއްޔަށް އަރުވާލީ އެވެ.\nއިސްމާޢީލް ވަތަބަނޑޭރި ކަލޭގެފާނު އަރުވާލީ ހަވަރުތިނަދޫއަށް ގެނެސް ވާރުގޭ ގުދަނުގައި އެތައް ދުވަހަކު ބަންދުގައި ބޭއްވުމަށްފަހު، ވާދުއަށެވެ. ގައްދޫގެ އެނޫން ހުރިހާ ބޭފުޅުން އަރުވާލީ ހުވަދުއަތޮޅުގެ މީހުންނޫޅޭ ފަޅު ރަށްރަށަށެވެ. ގައްދޫ ލޫޓުވާލި ދުވަހު އެ ރަށު އަތިރީގޭ އަލްފާޟިލް އަލްމަރުޙޫމް ޢަލިކަލޭގެފާނު އެ ރަށުގައި ވަޑައިގެން ނޫޅުއްވަ އެވެ. އޭރު އޭނާ ހުންނެވީ އައްޑުއަތޮޅުގައި ބަންދުކޮށްފަ އެވެ.\nހަވަރުތިނަދޫގެ ބަޔަކު އިސްވެތިބެގެން2ވަނަ ފަހަރަށް ދިވެހިދައުލަތުގެ ބާރުގެދަށުން ހުވަދުއަތޮޅު ވަކިކުރުމަށްފަހު ގައްދޫ އަތިރީގޭ އަލްފާޟިލް އަލްމަރުޙޫމް ޢަލިކަލޭގެފާނު ހަވަރުތިނަދުއަށް ގެނެސް އެ ރަށުގެ ކާޑުގޭގެ ގުދަނުގައި ބަންދުކޮށް އޭނާއަށް އެކި ކަހަލަ އަނިޔާކޮށް އިންސާނީ ކަރާމާތާއި ޚިލާފު އެތައްކަމެއްކޮށްފައިވެ އެވެ. މިތަން ދުށް ތިނަދޫގެމީހުންގެ ތެރެއިން ބައެއް މީހުން އެކަމުގެ ނުބައިކަމާއި ނުލަފާކަމާމެދު ސަހަރޯހީވެ އެ ވާހަކަ މިހާރު ވެސް ދައްކަ އެވެ. މަރުޙޫމް ޢަލިކަލޭގެފާނަށް އޭރުކުރި އެންމެބޮޑު އަނިޔާއަކީ، ތިނަދޫގެ އަތިރިމަތީގައި ހުރި ދިދަދަނޑީގެ ބުޑުކޮނެ ދިދަދަނޑި ނެގުމަށް ކަލޭގެފާނަށް ޖެއްސުމެވެ. މިކަންކުރުވީ3ދުވަސްވަންދެން ހެނދުނުއްސުރެ މެންދުރުފަހާ ޖެހެންދެން ގަދަ އަވީގައި ހުއްޓުމެއްނެތި އެވެ. މި އަނިޔާވެރިކަން ހިނގަމުންދިޔައިރު އެކަމަށް ތަރުޙީބު ދީ ކުޅިބަލަންތިބޭ ބަޔަކު ވެސް މާދުރުނޫން ހިސާބެއްގައި ތިއްބެވެ.\nއެ މަސައްކަތް ކުރެއްވުމުގެ ތެރޭ ޢަލިކަލޭގެފާނު ވަރުބަލިވެވަޑައިގެން މަސައްކަތް މަޑުޖައްސަވާލެއްވި ނަމަ، އޭނާގެ ގައިގައި އެތިފަހަރެއް ޖަހައި މަސައްކަތް ހުއްޓާނުލުމަށް އެންގި އެވެ. މީގެތެރެއިން އެއްދުވަހު މެންދުރު އެންމެ ހޫނު ވަގުތުގައި ކަލޭގެފާނު ކަރުހިއްކައިގެން ހިއްޕަވާނެ ބޯފެންފޮދަކަށް އެދިވަޑައިގެން އެ ވާހަކަފުޅު ދައްކަވަން ފެއްޓެވުމުން އެ ތާނގައި ހުރި އަންހެނަކު މޫދުން ނާއްޓެއްގެ ލޮނު ގެނެސް ކަލޭގެފާނަށް ދިނުމުން ކަލޭގެފާނު އެ ހިއްޕަވަން ފައްޓަވައި އެއީ ލޮނުކަން އެނގިވަޑައިގެން އެ އަންހެންމީހާގެ މޫނަށް ބައްލަވާލެއްވި އެވެ. މިހެންވީ ނަމަވެސް ކަލޭގެފާނު އެ ލޮނު ހިއްޕެވި އެވެ.\nގައްދޫ މަރުޙޫމް ޢަލިކަލޭގެފާނު ލައްވައި ހަވަރުތިނަދޫގެ ދިދަދަނޑީގެ ބުޑު ކޮނުވާތާ3ވަނައަށް ވީ ދުވަހު ކަލޭގެފާނުގެ ދެ އަތް ރޯނުން ބަނުމަށްފަހު، ބަނޑުގައި (ދޯނިފަހަރު އެހިލަން ބޭނުންކުރާ) ވަލެއް ޖަހައިގެން ހަވަރުތިނަދޫ ބޮޑުމަގު "ޝާރިޢުލް އަމީން" (ހުކުރުމިސްކިތް ކުރިމަތީ މަގު)ގެ ދެކޮޅަށް ގަންހިންގި އެވެ. މި މަންޒަރު ބަލަމުން ދިޔަ އިންސާނިއްޔަތުކަން ހުރި މީހުން އެ ކަމާ ކަންބޮޑުވެ ހިތާމަކޮށް އެ ވާހަކަ ދައްކަމުންދިޔަ އިރު، އިންސާނިއްޔަތުގެ ކަންފުޅެއްނެތް މީހުން ވެސް އެ ދުވަހު ހަވަރުތިނަދޫގައި ތިއްބެވެ. އެ ކަމަށް ތަރުޙީބު ދީ، އައްތިލަބަޑި ޖެއްސެވެ. ސުބްޙާނައްﷲ!\nގައްދޫ އަލްމަރުޙޫމް ޢަލިކަލޭގެފާނު ވިދާޅުވެފައިވަނީ، ހަވަރުތިނަދޫގައި އޭނާއަށް އަނިޔާކޮށް ފަޟީޙަތްކުރުމަކީ ހަވަރުތިނަދޫގެ ގަދަރުވެރިއެއްކަމަށްވާ އަލްމަރުޙޫމް ބޭސް ދޮންކަލޭގެފާނު ވަރަށްބޮޑަށް ރުހިވަޑައިނުގެން އެކަމާ ވާހަކަފުޅުދެއްކެވި ކަމެކެވެ. ނަމަވެސް ހަވަރުތިނަދޫގެ އިސްވެރިން މަރުޙޫމް ދޮންކަލޭގެފާނުގެ ބަސްފުޅަށް އެއްވެސް އިޖާބައެއް ނުދެއްވީ އެވެ.\nގައްދޫ އަތިރީގޭ މަރުޙޫމް ޢަލިކަލޭގެފާނު ލައްވައި ހަވަރުތިނަދޫގެ ދިދަދަނޑީގެ ބޮޑު ކޮނުވީ، އެ ކަން ކުރުވި ބަޔެއްގެ ނުލަފާކަމުގެ ބޮޑުކަމުންނެވެ. މީހުންނަށް އެނގިފައި އޮތީ، އެ ކަން ކަލޭގެފާނު ލައްވައި ކުރުވަނީ ފުރަތަމަ ފަހަރަށް ދިވެހިދައުލަތުގެ ބާރުގެ ދަށުން ހުވަދުއަތޮޅު ވަކިކޮށްފައި ވަނިކޮށް، އެކަން ހަމަޖެއްސުމަށްފަހު ހަވަރުތިނަދޫގެ އަތިރިމަތީ އެ ދިދަދަނޑި ޖެހިއިރު ކަލޭގެފާނު އިސްވެ ޞަލަވާތް ފާތިޙާ ވިދާޅުވެފައިވުމުން އެ ހެއްދެވީ ފަންޑިތަ ކަމަށެވެ. ނުވަތަ ދިވެހިދައުލަތުގެ ބާރުވެރިކަން ހަވަރުތިނަދޫ ބިމުން ގެއްލިގެން ނުދާގޮތަށް އެ ދަނޑި ޖަހަން ކޮނުނު ވަޅުގަނޑަށް ކަލޭގެފާނު އެއްޗެއް ލެއްވި ކަމަށެވެ. ނަމަވެސް މިއީ އޭގެ ޙަގީގަތެއް އޮތް ކަމެއްނޫނެވެ. މުޅިން ވެސް ދެއްކި ބަހަނާ އެވެ.\nއެހެނީ، ދިވެހިދައުލަތުގެ ބާރުވެރިކަން ހަވަރުތިނަދޫ ބިމުން ގެއްލިގެން ނުދާގޮތަށް އެ ދަނޑި ޖަހަން ކޮނުނު ވަޅުގަނޑަށް ކަލޭގެފާނު އެއްޗެއް ލެއްވިނަމަ ލައްވާފައި ވަނިކޮށް، އެ ބުނެވޭ ދިވެހިދައުލަތުގެ ބާރުވެރިކަން ހަވަރުތިނަދޫ ބިމުން ލުހެލައި އެ ބިން އެ ބަޔެއްގެ ބާރުގެ ދަށަށް ގެނައި ބަޔަކީ ވެސް، ކަލޭގެފާނު ލައްވައި އެއްވެސް ރަޙުމެއްނެތި މި ނުލަފާ މަސައްކަތް ކުރުވި މީހުންނެވެ. ކަލޭގެފާނު ހެއްދެވި ފަންޑިތަ ކޮބައިހެއްޔެވެ؟!\nތެދެކެވެ. ހުވަދުއަތޮޅުގެ ނިސްބަތުގައި ދާދި މަދު ބަޔެއްގެ ޙައްދު ފަހަނަޅައިފައިވާ އަނިޔާވެރިކަމަކީ، ދިވެހިތާރީޚުން ފެންނަންއޮތް ނުހަނު ހިތާމަވެރި ޞަފުޙާއެކެވެ. މި އަނިޔާވެރިކަން ހިންގާފައިވަނީ، އިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެ ބަޔަކު ގުޅުމަށްފަހު، އެ ބަޔެއްގެ ނުފޫޒާއި ބާރުގެދަށުގައި ހުވަދުއަތޮޅު ޙިޞާރުކޮށްފައި އޮތް ދުވަސްވަރުގަ އެވެ.\nމިލިޔުމުގައިވާ މަޢޫލޫމާތްތަކުގެ ރިފަރެންސެއް ނުވަތަ އެމަޢޫލޫމާތު ހޯދިގޮތް ލިޔެފައިނުވަނީ އެމަޢުލޫމާތްތަކަކީ ހުވަދުއަތޮޅު ތިނަދޫއާއި ގައްދޫއާއި އަދި އެހެން ބައެއް ރަށްރަށުގައި މިހާރުވެސް ދިރިދުނިޔޭގައި ތިބި ވަރަށްގިނަ ޢަދަދެއްގެ ބަޔަކަށް އެކަންކަން އެބަޔެއްގެ ލޮލަށްފެނި ކަންފަތަށްއިވިފައިވާ ކަންކަމަށްވާތީ މިމަޢުލޫމާތްތަކުގެ ތެދުދޮގުހޯދުމަށް ބޭނުންފުޅުވާ ފަރާތްޕުޅުތަކަށް އެކަންކުރެއްވުމުގެ ދަތިފުޅެއް އޮންނާނެކަމަށް ނުފެންނާތީއެވެ.\n29 މާރޗް 2016މ.


SunOnline: Hiyaa ge kuyyah 7500 negumakee dhevey ithuru hiyydhathi kameh: Muizzu\nހިޔާގެ ކުއްޔަށް 7500 ނެގުމަކީ ދެވޭ އިތުރު ހިތްދަތިކަމެއް: މުއިއްޒު\nޝަފްނާ ހުސައިން 08 Apr 2021, 14:10\nކުރީގެ ހައުސިން މިނިސްޓަރު، ޑރ. މުހައްމަދު މުއިއްޒު --- ސަން ފޮޓޯ/ އަހްމަދު އާޒިފް\nހިޔާ މަޝްރޫއުގެ ފްލެޓުތަކުގެ ކުއްޔަށް 7500 ރުފިޔާ ނެގުމަކީ ރައްޔިތުންނަށް ދޭ އިތުރު އަނިޔާއެއްގެ ގޮތުގައި ކުރީގެ ހައުސިން މިނިސްޓަރު، ޑރ. މުހައްމަދު މުއިއްޒު ސިފަކުރައްވައިިފި އެވެ.\nއިއްޔެ ބޭއްވި ނޫސްވެރިންގެ ބައްދަލުވުމެއްގައި ޕްލޭނިން އެންޑް ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ އެ ހިޔާގެ ފްލެޓުތަކަށް ވަންނަން ޑައުންޕޭމަންޓް ނުދައްކާ ކުރިއަށް ދެވޭނެ އޮޕްޝަން އޮންނާނެ ކަމަށެވެ. އެގޮތުން ޑައުންޕޭމެންޓެއް ނުދައްކައި 25 އަހަރަށް ބަހާލައިގެން މަހަކަށް 7،500 ރުފިޔާ އެ ފްލެޓުތަކަށް ދައްކަން ޖެހޭނެ ކަމަށް މިނިސްޓަރު ވިދާޅުވި އެވެ.\nއެކަމާ ގުޅިގެން، ކައުންސިލް އިންތިހާބުގައި އިދިކޮޅުން މާލޭގެ މޭޔަރު ކަމަށް ވެސް ވާދަކުރައްވާ ޑރ. މުއިއްޒު ވިދާޅުވީ ހިޔާ މަޝްރޫއުގެ ފްލެޓްޔަކަށް މަހަކު ދައްކަންޖެހޭ ކުއްޔަކީ 5600 ރުފިޔާއަށް ވުރެ ބޮޑު އަދަދެއް ކަމަށް ކަނޑައެޅުމަކީ ރައްޔިތުންނަށް ދެވުނު އިތުރު ހިތްދަތިކަމެއް ކަމަށެވެ.\nމުއިއްޒު ވިދާޅުވީ ދޮރާއި، ޓައިލްސް އާއެއްކޮށް ނިންމައި، 5600 ރުފިޔާގެ ކުއްޔަކަށް ދެވޭނެ ކަމަށެވެ. އަދި 25 އަހަރަށް ބަހާލާނަމަ 3800 އަށް ދެވޭނެ ކަމަށެވެ.\nހިޔާ ފްލެޓްގެ ދެ ކޮޓަރީގެ އެޕާޓްމަންޓަކަށް މިދިޔަ ސަރުކާރުން ކަނޑައަޅާފައި އޮތީ، 5.600 ރުފިޔާ ކަމަށް މީގެކުރިން ވެސް މުއިއްޒު ވަނީ ވިދާޅުވެފަ އެވެ. މުއިއްޒު ވިދާޅުވީ ފްލެޓްތަކުގެ އަގު އަދާ ކުރުމަށް 20 އަހަރު ދިނުމަށާއި ޑައުންޕޭމަންޓަކީ 25،000 ރުފިޔާ ކަމަށް ކަނޑައެޅި ކަމަށެވެ.\nހުޅުމާލޭ ދެ ވަނަ ފިޔަވަހީގައި ހަދާފައިވާ ހިޔާގެ 25 ބުރީގެ 16 ޓަވަރުގައި ޖުމްލަ 7،000 އެޕާޓްމެންޓު ހިމެނެ އެވެ. އޭގެ ތެރެއިން 6،720 ފްލެޓު ދިރިއުޅުމަށް ދޫކުރާއިރު ކޮންމެ އިމާރާތެއްގައި ވެސް އެންމެ ތިރީ އެޕާޓްމެންޓުތައް ވަނީ ކޮމާޝަލް ބޭނުމަށް ހާއްސަކޮށްފަ އެވެ.\nމިއަދު ވަނީ ހިޔާ މަޝްރޫއުގެ ފްލެޓުތަކުގެ ގުރު ނަގަން ފަށައިފަ އެވެ. އެންމެ ފުރަތަމަ ގުރު ނަގަނީ އެޗް10 ނުވަތަ ނުކުޅެދުންތެރިކަން ހުންނަ ފަރާތްތަކަށް ހާއްސަ ކެޓަގަރީންނެވެ.\nހައުސިން މަޝްރޫއުތަކަށް ކުރިމަތިލާން މެއި މަހު ހުޅުވާލަނީ\nހިޔާ ފްލެޓު ދޫކޮށްލާ މީހުން އަންގަން އެދެފި


Qasimge ninmevun gaboolu kurumakee aniya aa corruption ah aan ekey bunumeh noon: Ameen - One Online\nޖޭޕީގެ ޑެޕިއުޓީ ލީޑަރު އަމީން އިބްރާހިމް--- ފޮޓޯ ޓްވީޓަރ\nގާސިމްގެ ނިންމެވުން ގަބޫލުކުރުމަކީ އަނިޔާއާއި ކޮރަޕްޝަނަށް އާނއެކޭ ބުނުމެއް ނޫން: އަމީން\nރައްޔިތުންގެ މަޖިލީހުގެ ދާއިރާތަކަށް ވާދަކުރުމުގައި ޖުމްހޫރީ ޕާޓީގެ ލީޑަރު ގާސިމް އިބްރާހީމް ނިންމަވައިފައިވާ ނިންމެވުން ގަބޫލުކުރުމަކީ އަނިޔާއާއި ކޮރަޕްޝަނަށް އާބަސް ބުނުން ނޫންކަމަށް ޖުމްހޫރީ ޕާޓީގެ ނައިބު ރައީސް އަމީން އިބްރާހީމް ވިދާޅުވެއްޖެއެވެ.\nއަމީން މިއަދު ކުރެއްވި ޓުވީޓެއްގައި ވިދާޅުވީ މަޖިލިސް 19 އާއި ގުޅިގެން ގާސިމް އިބްރާހީމް ނިންމެވި ނިންމެވުމާ ދެކޮޅަށް ޖޭޕީގެ ބައެއް މެންބަރުން އެކި ފޯރަމްތަކުގައި ލީޑަރާއި ޕާޓީގެ އަގުވެއްޓޭގޮތަށް ފާޑުވިދާޅުވާތީ ހިތާމަކުރައްވާ ކަމަށެވެ.\nއަދި ލީޑަރުގެ ނިންމެވުން ހަަރުދަނާ ނުވިނަމަ، އެބޭފުޅުން ބައިވެރިވާ ސަރުކާރެއް ގެނެވި، މިފުރުސަތު ލިބުނީސްތޯ އަމީން ސުވާލު އުފެއްދެވިއެވެ.\nއިތުރު ޓުވީޓެއްގައި އަމީން ވިދާޅުވީ އެހަގީގަތް ނޭނގޭ ކަމަށްހެދިޔަސް ޖޭޕީގެ މެންބަރުންނަށް އެހަގީގަތް އޮޅިގެން ނުވާނެ ކަމަށާއި އެއީ އަނިޔާއާއި ކޮރަޕްޝަނަށް އާނއެކޭ ބުނުން ނޫންކަމަށެވެ.\nއަދި އެއީ އިންސާފަށް ދެކޮޅުވުމެއްވެސް ނޫންކަމަށާއި ގާސިމްގެ އެނިންމެވުމަކީ ރާއްޖޭގެ މުސްތަގިއްލުކަން ކަށަވަރުކުރަން ރައީސް އިބްރާހީމް މުހައްމަދު ސޯލިހުގެ ސަރުކާރަށް އަރުވާ ހަދިޔާއެއް ކަމަށް އަމީން ވިދާޅުވިއެވެ. އަދި އެކަން ފަހުން ގަބޫލުކުރެވޭނެ ކަމަށްވެސް އޭނާ ވިދާޅުވިއެވެ.\nމީގެ އިތުރުން ޖޭޕީން މަޖިލިސް 19 ގައި ހިތާ ދެކޮޅަށް ވެސް ކޯލިޝަނުން ބޭރު ބައެއްގެ އެހީ ހޯދަންޖެހުނީ ކޯލިޝަން އެއްބަސްވުމެއް ނެތްކަމަށް ބުނެ މަޖިލިސްގެ ހުރިހާ ގޮނޑިތަކަށް އެމްޑީޕީން ނުކުމެ، 2009 ގައި އަމަލުކުރި ގޮތަށް މުޅި މަޖިލިސް ނަގަން އުޅުމުން ކަމަށް އަމީން ވިދާޅުވިއެވެ.\nއަދި އެދުވަހުވެސް ބަޔަކު ފާޑުކީކަން ފާހަގަކޮށް މިހާލަތުގައި ޖޭޕީން ހަދަންވީ ކިހިނެއްތޯ އަމީން ސުވާލު އުފެއްދެވިއެވެ.\nއަމީން މިފަދައިން ޓުވީޓު ކުރައްވާފައި މިވަނީ ޖޭޕީގެ ލީޑަރު ގާސިމް އިބްރާހީމް، ޕީޕީއެމްއާއި ޕީއެންސީން މަޖިލީހުގައި ވާދަކުރައްވާ ކެންޑިޑޭޓުންނަށް ތާއީދުކުރަން ނިންމެވުމާއި ގުޅިގެން އެކަމަށް އެޕާޓީގެ ބައެއް އިސް ބޭފުޅުން ފާޑު ވިދާޅުވަމުންދާ ދަނޑިވަޅެއްގައެވެ.\nގުޅޭ ޓެގު ޖުމްހޫރީ ޕާޓީ ގާސިމް އިބްރާހިމް ރައްޔިތުންގެ މަޖިލިސް ރައްޔިތުންގެ މަޖިލީހުގެ އިންތިޚާބު 2019\nމަޖިލީހުގެ ރައީސްކަމަށް ގެންނާނެ ބޭފުޅަކާ ގުޅޭގޮތުން ޖޭޕީން އަދި ވަކިގޮތެއް ނުނިންމާ: އަލީ ސޯލިހު\nރައީސް ސޯލިހު ވެރިކަން ކުރެއްވުމަށް ފުރުސަތާއި އެހީތެރިކަމާއި އެއްބާރުލުން ދިނުމަށް ގާސިމް އެދިވަޑައިގެންފި\nކޮންމެ ވެރިކަމެއްގެ ތެރެއިން އަބަދުވެސް އަދުލު އިންސާފަށް ހުރަސް އެޅުމުގެ ކަންތައްތަކެއް ހިނގާ: ގާސިމް\nފައިސާ ދޫކުރަން އެދުނީ ތިން ޕާޓީއަކަށް، ރިޕޯޓް އިސްލާހު ކުރުމުން ޕީޕީއެމްއަށް ފައިސާލިބޭނެ: އީސީ\nމުއްދަތު ހަމަވިރު އޮޑިޓް ރިޕޯޓް ހުށަހެޅީ4ޕާޓީން، ރިޕޯޓް ހުށަނާޅާ ފަރާތްތަކަށް ފިޔަވަޅު އަޅާނަން: އީސީ


career nuvatha profession eh hihthiyaaru kuraany kihineh! - TrendingRED\nކެރިޔާއެއް ނުވަތަ ޕްރޮފެޝަން އެއް އިޙްތިޔާރުކުރާނީ ކިހިނެއް!\n17 ޖުލައި 2017 - 15:13\nއަޅުގަނޑުމެންގެ މި މުޖުތަމައުގައި ޕްރޮފެޝަން އެއް ނުވަތަ ކުރިއަށްދާނެ މަގެއް ހޯދުމަށް ބަލާލުމުން ގިނަ ކުދިންނަށް އެ މަގު ފެންނަނީ ނުހަނު ހަނިކޮށެވެ. ކުރިއަށްދާނެ މަގެއް އިޙްތިޔާރުކުރުމުގެ ވަގުތު އައިސް ޖެހުމުން ހަދާނެ ގޮތް ހުސްވާ ކުދިންވެސް މަދެއް ނޫނެވެ. ބައެއްކުދިންނަށް އެއްކަމަކަށްވުރެ ގިނަ ކަންތައްތަކަށް ޝައުގުވެރިކަން ހުންނައިރު އަނެއްބައި ކުދިންނަކީ ޝައުގުވެރިކަން ހުރީ ކޮންދާއިރާއަށްކަންވެސް ފާހަގަކުރަން ނޭންގޭ ކުދިންނެވެ. އެހެންކަމުން ކެރިއާއެއް ނުވަތަ ޕްރޮފެޝަންއެއް އިޙްތިޔާރު ކުރުމުގައި ކަންކުރެވިދާނެ މުހިންމު ނުކުތާތަކަކަށް މި އާޓިކަލްގައި އަލިއަޅުވާލާނަމެވެ.\n1. ނަފްސު ދެނެގަތުން\nކެރިއާއެއް އިޙްތިޔާރުކުރުމުގެ ކުރިންއަމިއްލަ ނަފްސު ދެނެގަތުމަކީ ވަރަށް މުހިންމު ކަމެކެވެ. އިސްކަންދެވޭ ކަންތައްތަކާއި ޝައުގުވެރިކަން ހުންނަ ދިމާލެއް ދެނެގަތުމާއި މީގެ އިތުރުން އަމިއްލަ ނަފްސުގައި ހުނަރުވެރިކަމެއް ހުރިނަމަ އެހުރިހާ ކަމެއްގެ ބޭނުން ކޮށްގެން އިޙްތިޔާރުކުރެވޭ ދާއިރާއަކި ރަނގަޅު އަދި ބައެއް ފަހަރު ރަނގަޅު ނޫން ދާއިރާއަކަށްވެސް ވެދާނެއެވެ.\n2. މަސައްކަތުގެ ދާއިރާތަކެއްގެ ލިސްޓެއް ތައްޔާރުކުރުން\nއަމިއްލަ ނަފްސު ޝައުގުވެރިވާނެ އަދި ފަސޭހައިން ބަލާލެވޭނެ ގޮތަކަށް އެއް ލިސްޓެއްގައި ކުރަންބޭނުންވާ ކަނަތައްތައް، ތަރުތީބުން އަތުރައިލާށެވެ. އޭރުން އެ ލިސްޓް ބަލައިގެން ކުރިއަށް ދިއުމަށް އެތަށް ފަސޭހަތަކެއް ވާނެއެވެ.\n3. ލިސްޓްގައިވާ މަސައްކަތްތައް ހޯދާ ބެލުން\nމިކަންކުރުމަށް އިންޓަނެޓް ނުވަތަ ސަރުކާރުގެ ގެޒެޓްގެ އެހީތެރިކަންވެސް ހޯދިދާނެއެވެ. ވަޒީފާގައި އަދާކުރަންޖެހޭ މަސްއޫލިއަޔަތުތަކާއި، ލިބިފައި ހުންނަންޖެހޭ ތައުލީމީ ފެންވަރާއި، ޓްރެއިނިންތަކާއި، އަދި އެވަޒީފާއެއްގައި ހުރެގެން ކުރިއަށްދެވޭނެ މަގުތަކަކީ ކޮބައިކަން ބަލާލުން ވަރަށް މުހިއްމެވެ. އަދި ހަމެ އެހެންމެ އަދާކުރާ ވަޒީފާއިން ލިބޭނެ އާމްދަނީއަކީ ކޮބައިކަންވެސް ބަލާލެވިދާނެއެވެ.\n4. ތައްޔާރުކުރި ލިސްޓް އިތުރަށް ކުރު ކޮށްލާށެވެ\nމިހިސާބުން ހޯދާ ބަލާފައިވާ ކަންތައްތަކުގެ ތެރެއިން އެންމެެ އިސްކަންދެވޭ ކަންތައްތައް ކުރު ލިސްޓެއްގައި ލިޔެލާށެވެ.\n5. ޕްރޮފެޝަނަލް މީހުންނާއި އިންޓަވިއު ކުރުން ނުވަތަ ސުވާލުކުރުން\nތައްޔާރުކުރި ކުރު ލިސްޓްގައިވާ ކަންތައްތައް ރަނގަޅަށް ދަންނަ މީހުންގެ ގާތުން އެ މަސައްކަތާބެހޭ މަޢުލޫމާތު އެއްކުރާށެވެ. މިގޮތަށް މަޢުލޫމާތު އެއްކުރާއިރު މަސްއަކަތުގެވަގުތާއި، މަސައްކަތުގެ މައުހާލާއި، މަސައްކަތުގައި ކުރިއަށްދެވޭނެ މަގުތަކާއި ބެހެގޮތުން ސުވާލުކުރުން ވަރަށް މުހިންމު ވާނެއެވެ.\nމިހުރިހާ މަޢުލޫމާތެއް ހޯދުމަށްފަހުގައި އަމިއްލަ ނަފްސަށް އެންމެ އެކަށޭނެ އެންމެ ހިތްހަމަ ޖެހިގެން އަދާކުރެވޭނެ ކެރިއާއެއް ނުވަތަ ޕްރޮފެޝަން އެއް އިޙްތިޔާރިކުރުމަށް އިސްކަންދޭށެވެ. އޭރުން ކާމިޔާބީއަށް މަގުފެންނާނެއެވެ.


ފެބްރުއަރީ7ތަކުރާރުވިޔަ ނުދިނުމަށް އެޅި ފިޔަވަޅު ބަަލަން އިމްރާން މަޖިލީހަށް ހާޒިރުކުރަނީ – Haftha\nSat, 11 July, 2020, 6:25 pm\nފެބްރުއަރީ7ތަކުރާރުވިޔަ ނުދިނުމަށް އެޅި ފިޔަވަޅު ބަަލަން އިމްރާން މަޖިލީހަށް ހާޒިރުކުރަނީ\nކުރީގެ ރައީސް މުހައްމަދު ނަޝީދުގެ ވެރިކަން ބަދަލުވި ހާދިސާ އާއި އެ ދުވަހަށް ފަހު ހިނގި ހަމަނުޖެހުންތައް ތަކުރާރުވިޔަ ނުދިނުމަށް އަޅާފައިވާ ފިޔަވަޅުތަކާ ގުޅޭ ގޮތުން ސުވާލު ކުރަން ހޯމް މިނިސްޓަރު އިމްރާން އަބްދުﷲ ރައްޔިތުންގެ މަޖިލީހަށް ހާޒިރު ކުރަން މިއަދު ހުށަހަޅައިފި އެވެ.\nއިމްރާން މަޖިލިހަށް ހާޒިރު ކުރަން ހުށަހެޅުއްވީ ކާށިދޫ ދާއިރާގެ އަމިއްލަ މެންބަރު އަބްދުﷲ ޖާބިރެވެ.\nޖާބިރުގެ ހުށަހެޅުއްވުމުގައި ބުނެފައިވަނީ، ކުރީގެ ރައީސް ނަޝީދު އިސްތިއުފާ ދެއްވި ދުވަހުގެ ކުރީ ދުވަހު،6ފެބްރުއަރީ 2012 ވަނަ ދުގަހުގެ ރޭ ޣައިރުގާނޫނީ އަމުރުކުރާކަމަށްބުނެ ފުލުހުންގެ ވެރިންނަށް ކިޔަމަންނުވި ފުލުހުންތަކެއްގެ މައްސަލަ ހައްލުނުވެ ޖެހިގެން އައި ދުވަހު ހަމަނުޖެހުންތަކެއް ހިނގައި، ރައީސުލްޖުމްހޫރިއްޔާ އިސްތިއުފާ ދެއްވި ކަމަށެވެ.\nއަދި 8 ފެބްރުއަރީ 2012 ވަނަ ދުވަހު ރައްޔިތުންތަކެއް ނުކުމެ މާލެ އާއި ބައެއް ރަށްރަށުގެ ފުލުސް ސްޓޭޝަންތަކާއި ވެހިކަލްތަކާއި ކޯޓްތަކުގައި ހުޅުޖަހާފައިވާ ކަމަށެވެ.\nއެކަމަށް ރިޔާއަތްކޮށް، ޖާބިރު ހުށަހެޅުއްވީ ފުލުހުންގެ ތެރޭގައި އެފަދަ ކަމެއް އިތުރަށް ތަކުރާރުވިޔަ ނުދިނުމަށް ގެނެވިފައިވާ ބަދަލުތަކަކީ ކޮބައިތޯ އާއި ފުލުހުންގެ އިމާރާތްތަކުގެ ސަލާމަތަށް އަޅާފައިވާ ފިޔަވަޅުތަކަކީ ކޮބައިތޯ ބެލުމަށެވެ.\nމަޖިލިހުގެ ގަވައިދުގައިވާ ގޮތުން ވަޒީރަކާ ސުވާލުކުރާ ނަމަ، އެ ބޭފުޅަކަށް މަޖިލިހުގެ އިދާރާ އިން ބަންދު ދުވަސްތައް ނުލައި 14 ދުވަހުގެ ނޯޓިހެއް ދޭން ޖެހެ އެވެ. އެހެންކަމުން މި މައްސަލަ އެޖެންޑާ ކުރާނެ ކަމަށް ބެލެވެނީ މިމަހުގެ ފަހު ކޮޅަށެވެ.\nނަޝީދުގެ ވެރިކަން “ބަޣާވާތަކުން” ވައްޓާލީ ކަމަށް އެމަނިކުފާނާއި އެމްޑީޕީން އަބަދުވެސް ތުހުމަތު ކުރާއިރު ރައީސް ނަޝީދު އަމިއްލަފުޅަށް އިސްތިއުފާ ދެއްވީ7ފެބްރުއަރީ 2012 ގައި އިދިކޮޅު ފަރާތްތަކުން ކުރި މުޒާހަރާތަކާއި ފުލުހުންނާއި ސިފައިންގެ ތެރެއިން ވެސް ބަޔަކު ސަރުކާރާ ދެކޮޅަށް ނުކުމެ، ހިނގި ހަމަނުޖެހުންތަކަށް ފަހު އެވެ.\nއަދި އޭރު ރައީސް ނަޝީދުގެ ސަރުކާރާ ދެކޮޅަށް އިދިކޮޅު ފަރާތްތަކުން ކުރި މުޒާހަރާތަކުގައި އެންމެ އިސްކޮށް ހަރަކާތްތެރިވެ ނަޝީދަށް އެންމެ ބޮޑަށް ފާޑުވިދާޅުވި އެއް ބޭފުޅަކީ ވެސް މި ސަރުކާރުގެ ހޯމް މިނިސްޓަރު އިމްރާނެވެ.


HAAIX – Esfiya – Dhivehi Vaahaka Site\nތުއި ހިނގުމެއްގައި ފޮނި ގޮތަކަށް ހިނގާފައި އައިސް ވޯޑުން އެތެރެއަށް ވަން އާރާ ފެނި އީޝަލްގެ ލޭ ކެކިގަތެވެ. ބާރު ހިނގުމެއްގައި އޭނާ އާރާ އާ ދިމާލަށް ހިނގައިގަތީ ނޫރިޝް އާ ދޭތެރޭ ކަންތައް ކުރި ގޮތް ހިތަށް އެރުމުން ނެވެ. އެ ދިޔަ ބާރުމިނުގައި ގޮސް އާރާގެ ކޯތާފަތް މަތީގައި އަތުގައި ހުރި ބާރެއް ލާފައި ޖެހި އެވެ. ވޯޑުން ވަދެގެން އައި އާރާގެ މޫނުމައްޗަށް އަނދިރި ވީ އަރައިގަތް ދިލަ ތަދަށް ކެތް ނުކުރެވުމުން ނެވެ. މީހާ ހަމައަކަށް އެޅިލުމަށްފަހު ކޯ މަތީގައި އަތް އަޅައިގެން ހުރެ ކުރިމަތި ބަަލާލީ ވީކީތް ތޯ ބަލާލުމުގެ ނިޔަތު ގައެވެ. ކުރިމަތީގައި ދެ ބުމަ ގޮށް ޖަހައި ލައިގެން ރުޅި އައިސް ރަތް ވެފައި ހުރި އީޝަލް ފެނުމާއިއެކު އާރާގެ މޫނު މައްޗަށް ވެރިވީ ހައިރާން ކަމެވެ. އެއް ފަހަރު އީޝަލް އާ ދިމާލަށް އަނެއް ފަހަރު އަނގަ މަތީގައި އަތް އަޅައިގެން ދެ ލޯ ބޮޑު ކޮށްލައިގެން ދުރުގައި ހުރި ނޫރާ އާ ދިމާލަށް ބަލަން ހުރެފައި ކޯމަތީގައި އަޅައިފައި އޮތް އަތް ނަގާ އީޝަލްގެ ގައިގައި ޖަހަން މަޅާލި ވަގުތު ފަހަތުން މީހަކު އައިސް އާރާގެ އަތުގައި ހިފަހައްޓާ ބާރަށް ފޮޅުވާލި އެވެ. ވީ ތަދުން އާރާއަށް އަޑުގައި ނެތް ތަނަށް ހަޅޭއްލަވައި ގަނެވުނެވެ. އަތަށް ތަދުވެފައިވާ ކަން އާރާގެ ދެ ލޮލުގެ ތެރޭގައި ބޮނޑިވެފައިވާ ތާޒާ ކަރުނަތައް ހެކިވެ އެވެ. ނަމަވެސް އާރާ ކަހަލަ ހިތެއް ނެތް އަނިޔާވެރިންނަށް އަނިޔާ ހައްޤެވެ. އާރާ އެއްފަރާތަކަށް ކޮއްޕާލުމަށްފަހު އީޝަލް ފަހަތް ބަލާލީ އާރާގެ އަތުގައި ހިފެހެއްޓީ ކާކު ތޯ ބެެލުމުގެ ޝައުގު ހިތުގައި އޮތްލެއް ބޮޑު ކަމުންނެވެ. އަތުގެ މުލައްދަނޑިން އެއީ ފިރިހެނެއް ކަން ޔަގީންވި ނަމަވެސް ކާކު ކަމެއް ނޭނގުނެވެ. ތެޅި ތެޅި އޮތް ހިތަކާއެކު ފަހަތް ބަލާލި ވަގުތު ކުރި މަތިން މާޝަލް ފެނުމުން ދިޔައީ ސިއްސައިގެންނެވެ. ފުން ނޭވާއެއް ދޫކޮށްލުމަށްފަހު މާޝަލްއަށް ހިނިތުންވެލަމުން އީޝަލް އެ ދިމާލަށް ބަލަހައްޓައިގެން ހުރި އާރާ ކައިރިއަށް ޖެހިލިއެވެ. ކުރިމަތީގައި ހުރި މީހާއަށް އީޝަލް ހިނިތުންވެލިގޮތުން އެއީ އޭނާ ދަންނަ މީހެއްކަން އާރާއަށް އިނގުނެވެ. ރަނގަޅަށް ކުރިމަތީގައި ހުރި ފިރިހެން މީހާއަށް ބަލާލުމަށްފަހު އީޝަލްއަށް ބަލާލެވުމުން ދެ މީހުންގެ އެއް ގޮތް ސިފަތަކެއް ހުރި ކަން ފާހަގަ ވިއެވެ. އެ ވާނީ އީޝަލްގެ ބޭބެ އަކަށޭ އާރާގެ ހިތް ބުންޏެވެ. ” ކަލޭ ލަދެއް ނުގަނޭ ތަ… ނޫރިޝް އެހެން ހަދާފަ މި ތަނަށް އަންނާކަށްވެސް ” އީޝަލް ހުރީ ރުޅި އައިސްގެން ގޮސް ހަލާކު ވާވަރު ވެފަ އެވެ. ” އަހަރެން ނޫރިޝްއަށް ކީތްތަ ކުރީ…...\nކަޅުހުއްތުބޭގެ ދުލުން ބޭރުވި ލަފްޒުތައް ނޫރާގެ ކަންފަތާއި ހަމަ އަށް ފޯރީ ހޮނު ގުގުރިއެއްގެ ސިފައިގަ އެވެ. ދެލޯ ބޮޑުވެ އަނގަ ތަންމިނަށް ހުޅުވުނު އިރު ދެލޮޮލުން ހުއްޓުމެއްނެތި ކަރުނަ ފައިބަމުން ދިޔަ އެވެ. މަޑު ގިސްލުމެއްގެ އަޑު އިވިފައި ދެން ފެނުނީ އަނގަ މަތީ އަތް އަޅައިގެން ހުރެ ބާރަށް ރޮއެގަތް ތަނެވެ. އޭނައަށް ހިތުގެ އުދާސްތައް ބޭރުކޮށް ނުލާ ކެތްނުވީ އެވެ. ނޫރާއަށް އޭނާގެ...\nނަމަވެސް އީޝަލްއަށް ނޭނގުނު ކަމަކީ އޭނާގެ ދެބެންގެ ދެދަރިކުއްޖާއަށް ދިމާވި ހާލަތާއި ނޫރިޝްގެ ހާލަތާ އުޑާއި ބިމާހާ ތަފާތު ވާނެކަމެވެ. އިޝާ އާއި ނޫރާ އީޝަލް އިން ދިމާލަށް އެނބުރުމުން އަތުގެ ނުފުށުން ކަރުނަ ފުހެލުމަށްފަހު ގަދަކަމުން ތުންފަތް މައްޗަށް މަސްނޫއީ ހިނިތުންވުމެއް ވެރިކުރުވިއެވެ. ” ދަރިފުޅާ! ހިނގާ ގެއަށް ދާން… މިހާރު އެއޮށް ދިހައެއް ޖަހަންއުޅެނީ… މާދަމާ...\nބަލާކަށް ނުހުރެ އީޝަލް ގޮސް އެ ދޮރު ފޮތިގަނޑު ކަހާލިއެވެ. ނޫރާ އީޝަލް އަށް ބަލާލީ ޝުކުރުވެރި ނަޒަރަކުންނެވެ. އޭނާ އެ ދޮރުފޮތިގަނޑު ކަހާލަ ދޭން ކިތަންމެ ބޭނުންވިޔަސް ނޭނގޭ ބިރުވެރިކަމެއް އޭނާގެ ހިތުގެ ތެރޭގައި ވަށާލުމުން މުޅި މީހާ ފިނޑިވެ ހާސްވީއެވެ. އީޝަލް އައިކަން ނަސީބެކޭ ނޫރާގެ ހިތަށް އެރިއެވެ. ނޫން ނަމަ އޭނާގެ ދަރިފުޅަށް ވާނެ ގޮތެއްވެސް ނޭނގުނެވެ. ވަގުތުން ކަޅުހުއްތުބޭ ކައިރި ގޮސް މި ވާގޮތެއް ބަލަން ނޫރާ ގެ ކިތް އެދެމުން ދިޔައެވެ. ނަމަވެސް ދެ ނަމާދު ދޭތެރޭގައި ބޭރަށް ނިކުތުން ރަނގަޅު ނުވާނެތީ އިޝާގެ ފަހުން ދާން ނިންމިއެވެ. ދޮރުފަތިގަނޑު ކަހާލި ފަހުން ނޫރިޝްގެ ކިބައިން އެއްވެސް އާދަޔާ ޚިލާފު ކަމެއް ނުފެނެއެވެ. އޭގެ ބަދަލުގައި އޭނާ އޮތީ ވަރަށް ހަމަޖެހިލައިގެންނެވެ. ބޮޑު ކަމެއް ކުރިމަތިވެފައިވާ ކުއްޖެކޭ ފެންނަ މީހަކު ނުބުނާނެ އެވެ. އީޝަލް އާއި ދެމީހުން ސަކަރާތް ޖަހަން ތިބި މަންޒަރު ބަލަން ނޫރާ ހުރީ ހިނިތުންވެފައެވެ. އީޝަލްގެ ކައިރީގައި އިޝާ ނަމާދު ކޮށްލައިގެން ހޮސްޕިޓަލަށް އައިސް ދޭން ނޫރާ އެދިފައި އޮތުމުން އީޝަލް ތައްޔާރު ވަމުން ދިޔައީ ހޮސްޕިޓަލަށް ދާށެވެ. ކަކުލާ ހަމައަށް އަންނަ ރަތް ކުލައިގެ ގަމީހަކާއި އެކު އައިސް ބުލޫ ޖިންސެއް ލާ ނޭވީ ބްލޫ ކުލައިގެ ޝޯވލްއެއް އަޅައިގެން ހުރި އިރު ހީވަނީ ސާދަ ވިލޭރޭގެ ހަނދު ބިމަށް ފައިބައިފައި ހުރި ހެންނެވެ. އެހާވެސް އީޝަލް ފުރިހަމަ އެވެ. ހަރުގަނޑުން ކަޅުކުލައިގެ ހައިހީލްއެއް ނެގުމަށްފަހު އެއަށް އަރައިގެން އަވަސް ފިޔަވަޅު ތަކެއްގައި ހިނގައިގަތީ ހޮސްޕިޓަލާއި ދިމާލަށެވެ. ވޯޑަށް ވަދެގެން އައި އީޝަލް ފެނުމާއިއެކު ނޫރާ އިން ތަނުން ތެދުވެ އީޝަލް އަށް ހިނިތުންވުމެއް ހަދިޔާ ކުރުމަށްފަހު ހިނގައިގަތީ އެތަނުން ނިކުންނާށެވެ. ” އީޝްއަށް އިނގޭތަ އީޝް އެގަޑީ ކާރޓެެއިން ކަހާލީމަ އޭތި ބުނީ އީޝް މަރާލާނަމޯ… އަހަރެން ވަރަށް ދެރަ ވާނެ އަހަރެންގެ ސަބަބުން އީޝް ދެރަ ގޮތެއްވެއްޖިއްޔާ… ” ނޫރާ ނިކުމެގެން ދިޔަ ދިމާލަށް ބަލަހައްޓައިގެން ހުރެ ދެރަވެފައިވާ މޫނަކާއިއެކު ނޫރިޝް ބުނެލިއެވެ. ” އެއްކަލަ ނޫ… އަހަންނަށް ކަމެއްވެއްޖެތަ… ދެންމެވެސް މިއައީ އެކަނި… ގަބުރުސްތާނު ކައިރިން ހިނގާލާފަ… ނުވެއެއްނު ކަމެއް… ނޫ މާ ބިރުން އުޅޭތީ އޭ އޭއްޗަށް ބިރު ދައްކަން ކެރެނީ… ތަންކޮޅެއް ކޫލް ކޮށް އުޅެބަލަ… އެއް އިރަކުވެސް ނޫ އަކީ ފިނޑި ކުއްޖެއް ނޫނެއްނު ދޯ… ދެން ނުވެސް ގުޅޭ ތިހެން ބިރުން އުޅެންޏަކާ… އަހަރެން ގޮތަށް އުޅެބަލަ… ” އީޝަލްގެ ބޭނުމަކަށް ވީ ނޫރިޝްގެ މޫޑު ރަނގަޅު ކޮށްލުމެވެ. އެކަން ވަރަށް ރަނގަޅު ކާމިޔާބުވެސް ވިއެވެ. ދެމީހުން ގަޔާ ވެފައި ސަކަރާތް ޖަހަމުން ދިޔައީ ކުޑަކުދިން ތަކެއް ފަދައިންނެވެ. ބިރުވެރި...\nފުން ވިސްނުމެއްގައި ހުރެ ގޮސް ވޯޑަށް ވަތް ނޫރާ ގެ ދެ ލޯ ބޮޑުވެ އަތް ތުރުތުރު ލާން ފެށީ ކުރިމަތިން ފެންނަމުން ދިޔަ މަންޒަރުން ނެވެ. ދެ ލޯ ފެންކަޅި ވީ ހިތަށް ކުރި ފުން އަސަރަކުން ނެވެ. ނޫރިޝް އެކޭ ބުއްދި ހަމަ ނުޖެހޭ މޮޔަ އެކޭ އެއްވަރެވެ. އެނދު މަތީގައި ބޯ ހާވައިލައިގެން ދެ ފައި ވައް ކޮށްލައިގެން އެކަނި އިނދެ ވާހަކަ ދައްކަމުން ދިޔަ އިރު ދޭތެރެ އަކުން ޖަހާލާ ބާރު ހިނިގަނޑުން މާހައުލުގެ ހިމޭން ކަން ނަގާލަ އެވެ. ހީވަނީ އެހެން މީހުންނަށް ނުފެންނަ މީހަކު ނޫރިޝް އަށް ފެންނަނީ ހެންނެވެ. ނޫރާ އަށް ފެންނަމުން ދިޔަ މަންޒަރުން ހިތުގެ ހިނގުން ހުއްޓުނު ހެން ހީވިއެވެ. މަންޒަރު ފުސްވީ ލޮލަށް ކަރުނަ ޖަމާވުމުން ނެވެ. އަނެއް ފަރާތަށް އެނބުރި ރޮވޭ ހާލު ދުވެފައި ދިޔައީ ޑޮކްޓަރަށް ގޮވާށެވެ. ޑޮކްޓަރު ގެ ކޮޓަރީގެ ދޮރު ގައި ޓަކި ޖެހުމުމުން އެތެރެއިން ...\nހަޤީޤީ / ހިތާމަ / ބިރުވެރި / ކުރުވާހަކަ\nއަލީއާއި އޭނާގެ ރައްޓިސް އަޙްމަދުއާކީި ފޯޓްނައިޓްކިޔާ ގޭމަކަށް ވަރަށް ލޯބިކުރާބައެކެވެ. ރެއާ،ދުވާލު،ނުކައި،ނުބޮއި ވަރުބަލިކަމެއްނެތި އަބަދާ އަބަދު ކުޅެމުންދެއެވެ. އެއްދުވަހުކު އޭނާގެ ރައްޓިސް އަހްމަދު ޓޮޕް5ޗާރްޓުގެ 2ވަނައައް އެރިއެވެ. މިކަމާ އަލީ ވަރަށް ޖޭވިއެވެ. އެހެންވެ އަލީ ގިނަގިނައިން ކުޅެގެން އަލީ ޓޮޕް5ޗާރްޓުގެ 5ވަނައަށް ހާސިލް ކުރިއެވެ. އެކަމަކު އަލީ ޗާރްޓުގެ 5ވަނަ ހާަސިލްވިއިރު އޭނާގެ ރައްޓިސް އަހްމަދު ޓޮޕް5ޗާރްޓުގެ 2ވަނައިގައިއެއް ނެތެވެ. އަލީ ހީކުރީ އަހްމަދު ބަލިވެގެން ދެތިން ދުވަހައް ނުކުޅޭތީ ދައްވީކަމަށެވެ. ނަމަވެސް ކަންވީ އެގޮތަކައްނޫނެވެ. އޭނާ ސްކޫލަކައްވެސް 3ހަފްތާވީއިރުވެސް ނުދެއެވެ. ދެން އަލީ ހީކުރީ މާލެ ދިއައީކަމަށެވެ. ދެން ގެއަށް ގޮސް މަންމަގާތުއެހުމުންބުނީ އަހްމަދު 2ދުވަސްކުރިން މަރުވިވާހަކައެވެ. ދެން އެއްރޭ އަހްމަދުގެ ގޭގައި ހޭދަކުރިދުވަހެއްގާ އަހްމަދުގެ ކޮއްކޮއާއެކީ ފިލްމެއްބަލަންއިދެފާ އަހްމަދުގެ ކޮއްކޮބުނީ ” އިގޭތަ އެގޭމޭ ދޮންބެއާއި އަޅުގަނޑުގެ ކުލާހުގާއުޅޭ މުހައްމަދުވެސް މަރާލީ ”. ” ކީކޭ؟ ” އަލީ ބުންޏެވެ. ”...\nއިންސާނަކަށް ކެތްކުރެވޭނެ އެންމެ މަތީ ދަރަޖަ އަށް ކެތްކުރަމުން ދިޔަ ނޫރިޝް އޮތް ތަނަށް ދެމުނީ ހޭނެތިގެންނެވެ. ޓާސްކު ފުރިހަމަ ކުރަމުން ދިޔަ ކުދިންނަށް ބަލަހައްޓައިގެން ހުރި އީޝަލް ގެ ދެލޯ ހޯދަމުން ދިޔައީ ނޫރިޝް އެވެ. ކުއްޖަކަށްފަހު ކުއްޖަކު ޓާސްކު ފުރިހަމަ ހަމަ ކޮށްފައި ސްކޮޑަށް ވަންނަން ދިޔަ އިރު އެތަނަށް އައި އެންމެ ފަހު ކުއްޖާ ފެނުމާއި އެކު އީޝަލް އަށް ނޫރިޝް އޭ ކިޔާލެވުނެވެ. ދެން ފެނުނީ ވަޅުގަނޑު ކައިރީ ހުއްޓައެވެ. ވަޅުގަނޑު ގެ ތެރޭގައި ހޭނެތިފައި އޮތް ނޫރިޝް ފެނުމާއިއެކު އީޝްލް ހުރެވުނު ތަންވެސް ނޭނގުނެވެ. ނޫރިޝް އޭ ކިޔާ ރޮއިގަތުމަށް ފަހު ވަޅުގަނޑުގެ ތެރެއަށް ފުންމާލިއެވެ. އީޝަލް ގެ އަޑަށް ހުރިހާ ކުދިންތައް ވީ ގޮތެއް ބަލާލަން ވަޅުގަނޑު ދޮށަށް އެއްވާން ފެށިއެވެ. ފެނުނު މަންޒަރުން ހުރިހާ ކުދިން ގެ މޫނު މައްޗަށް ވެރިވީ ހައިރާން ކަމެވެ. ނަމަވެސް ހުރިހާ ކުދިންނާއި ތަންކޮޅެއް ދުރުގައި ހުރި އަންހެންކުއްޖާގެ މޫނު މަތިން އެއްވެސް ވަރަކަށް ހައިރާން ކަމެއް ނުފެނެއެވެ. އެހެން ކުދިންނާއި ޚިލާފަށް އޭނާ ހުރީ ވަރަށް ހަމަޖެހިލާފައެވެ. ނޫރިޝްގެ ބޯ އީޝަލް ގެ ފައި މަތީ ބާއްވައިގެން ނޫރިޝްގެ ކޮލުގައި ތަޅާ ގޮވަމުން ދިޔަ އީޝަލްގެ ހޭބުއްދި ފިލައިފައިވާ ފަދައެވެ. އެކުވެރިޔާ އެ ހާލުގައި އޮތް ތަން ފެނުމުން އޭނާގެ ހިތަށް ކެތްނުވީއެވެ. ހައިރާންވެފައި ތިބި ކުދިންތައް ހޭވެރިކަން ވީ އީޝަލް އެމްބިއުލެންސް އަށް ގުޅާށޭ ކިޔާ ހަޅޭއްލަވައި ގަތުމުން ނެވެ. ދެ ކުއްޖަކު ގޮސް ފޯނު ހިފައިގެން އައިސް އެމްބިއުލެންސް އަށް ގުޅިއެވެ. ‘ވީއޫ ވީއޫ ‘ ސައިރެން އަޅަމުން ބާރު ދުވެލީގައި ދުއްވަމުން އައި އެމްބިއުލެންސް ސްކޫލުގެ ގޭޓު ތެރެއިން ވަދެގެން ގޮސް ކޭމްޕް އޮތް ސަރަހައްދަށް ވަދެގެން އައި އިރު ސައިރެންގެ އަޑު ގަދަ ކަމުން ސްކޫލް ދޮށަށް ކޭންޕް އަށް އައިސް ތިބި ކުދިން ގެ ބެލެނިވެރިން އެއްވަމުން ދިޔައީ އެމީހެއްގެ ދަރިއަކަށް ގޮތެއް ނުވޭތޯ ހިތާ ހިތުން ދުއާ ކުރާ ހާލުގައެވެ. އޭގެތެރޭގައި ނޫރިޝް ގެ މަންމަ ނޫރާ ވެސް ހިމެނުނެވެ. ސްޓްރެޗާރ އަކަށް ލައިގެން ގެނެސް އެންބިއުލެންސް އަށް އެރުވި ނޫރިޝް ފެނި ނޫރާ މަގޭ ދަރި އޭ ކިޔާ އެންބިއުލެންސް އާ ދިމާލަށް ދުއްވައި ގަތެވެ. ނޫރާ އެންބިއުލެންސް އަށް އެރީ ނޫރިޝް ގެ އެހީތެރި އަކު އެބަހުރި ހޭ...\nއިރު ފެނުން ތޮޅެލީ ކޮންމެ މީހެއްގެ ހަޔާތުން ވެސް އާ ސޮފްހާ އެއް ހުޅުވައި ދެމުންނެވެ. އެއްބަޔަކަށް ހިތާމަ އާއި ވޭން އަދި އަނެއްބަޔަކަށް އުފަލާ ހިތްހަމަޖެހުން ގެނެސް ދެމުންނެވެ. ދުވަހަކީ ހުކުރު ދުވަހެކެވެ.ބަންދު ދުވަހަކަށް ވުމުން އެންމެންވެސް ތިބީ ތަންމަތިން ތެދުވަން ބޭނުންނުވެފައެވެ. އަރާމުގައި ނިދާލާފައި އޮތް ނޫރިޝް އަށް ހޭލެވުނީ ފޯނު އެލާމްވާ އަޑަށެވެ. ކަންނެތް ގޮތަކަށް އެއްލޯ ހުޅުވާލުމަށްފަހު އެލާމް އޮފް ކޮށްލަން އުޅެނިކޮށް ރިމައިންޑަރ އަށް އަރާފަ އިން ‘ ކެޑޭޓް ކޭމްޕް’ ފެނި ތެދުވެވުނު ގޮތެއްވެސް ނޭނގުނެވެ. ފޯނު އެނދު މައްޗަށް އެއްލާލުމަށްފަހު ތުވާލި ހިފައިގެން އަވަސް އަވަހަށް ފެންވަރައިގެން ނިކުމެރީތިވިއެވެ. ބުރުގާ އަށް ފަހު ޕިން ޖަހި ތަނުން ދޮރުގާ ޓަކި ޖަހާ އަޑު އިވުނެވެ. މަޑުހިނގުމެއްގައި ގޮސް ދޮރު ހުޅުވާލި އިރު ދޮރު މަތީ ހުރީ އެންމެ ގާތް އެކުވެރިޔާ އީޝަލް އެވެ. ” ކަމަނާފާނަށް އަދިވެސް ރީތިވެވޭ ކަމަށް ނުވޭތަ! ” އީޝަލް ދިމާކުރާ ރާގަކަށް ބުނެލީ ނޫރިޝް ލޯގަނޑު ކުރިމަތީ ސެންޓު ބުރުވަން ހުރީމައެވެ. ”ސާބަސް! މި ނިމުނީ އޭ…މީނަޔާ ހެދި މަށަށް ހަމަޖެހިލައިގެން ސެންޓު ކޮޅެއްވެސް ބުރުވާ ނުލެވޭނެ…ވަރަށް ފޫހިވޭ…”އަނގަ އަށް ވައްތަރެއް ޖައްސާލަމުން ނޫރިޝް އެނދުމަތީ އޮތް ދަބަސް ނަގާ ކޮނޑުގައި އަޅުވާލަމުން ކޮޓަރިން ނިކުންނަން ހިންގައިގަތެވެ. އޭނާގެ ފަހަތުން ނިކުތް އީޝަލްގެ ކޮނޑުގައި ވެސް ދަބަހެއް އޮތެވެ. ހީވާ ގޮތުން އެއީ ކޭމްޕް ގެންދަން ގެންގުޅޭ ދަބަހެކެވެ. ދެމީހުން އެކުގައި ގެއިން ނުކުންނަން މިސްރާބު ޖެހި ނަމަވެސް އީޝަލްގެ މިސްރާބު ބަދަލް ކޮށްލީ އެއްޗެއް ނުލާ އާދެވުނު ހަންދާން ވުމުންނެވެ. ގޭތެރެއަށް ވަދެފައި އެނބުރި އައި އިރު އަތުގައި ފިޔާތޮށި ކުލައިގެ ސްލީޕިންގ ބޭގް އެއް އޮތެވެ. ”އޯ ޝިޓް ” ނިތްކުރިމަތީގައި އަތުން ޖަހާލަމުން ނޫރިޝް ވެސް އޭނާގެ މިސްރާބު ބަދަލުކޮށްލިއެވެ. އެނބުރި އައީ އޭނާގެ ނޫކުލައިގެ ސްލީޕިންގ ބޭގް ހިފައިގެންނެވެ....


Party thakah vanna meehunge mauloomaathu aanmukuran fashaifi\nޕާޓީތަކަށް ވަންނަ މީހުންގެ މައުލޫމާތު އާންމުކުރަން ފަށައިފި\nއިލެކްޝަންސް ކޮމިޝަންްގެ މެންބަރުން: ސިޔާސީ ޕާޓީތަކަށް ވަންނަ މީހުންގެ މައުލޫމާތު އާންމުކުރަން ވަނީ ފަށާފައި\nސިޔާސީ ޕާޓީތަކަށް ވަންނަ މީހުންގެ މައުލޫމާތު އާންމު ކުރަން ފަށައިފި އެވެ.\nއިލެކްޝަންސް ކޮމިޝަން (އީސީ) އިން މިއަދު ބުނީ ސިޔާސީ ޕާޓީތަކަށް މެންބަރުންގެ ގޮތުގައި ދަފްތަރު ކުރަން ސިޔާސީ ޕާޓީތަކުން ހުށަހަޅާ މީހުންގެ ފޯމު ދަފްތަރު ކުރުމުގެ ކުރިން ކޮމިޝަނަށް ހުށަހަޅާފައިވާ ފޯމުތަކަކީ ސައްހަ ފޯމުތައް ކަމަށް ކަށަވަރު ކުރުމުގެ މަސައްކަތް ފަށާފައިވާ ކަމަށެވެ. އެ ގޮތުން ކޮމިޝަނުން ކަނޑައެޅި އުސޫލުގެ ދަށުން ފޯމުގައިވާ މައުލޫމާތުގެ ތެރެއިން މީހެއްގެ ފުރިހަމަ ނަމާއި ދިވެހި ރައްޔިތެއްކަން އަންގައިދޭ ކާޑުގެ ފަހު ތިން އަދަދާއި ދަފްތަރު ކޮށް ދިނުމަށް އެދި ހުށަހަޅާފައިވާ ޕާޓީގެ ނަން ހިމެނޭ ގޮތަށް މިއަދު ވަނީ އާންމު ކުރަން ފަށާފަ އެވެ.\nއިލެކްޝަން ކޮމިޝަނުން ބުނީ އެ މީހުންގެ މައުލޫމާތު ޝަކުވާއަށް ހުޅުވާލާ އާންމުކޮށް ކޮމިޝަނުގެ ވެބްސައިޓްގައި ހިމަނާފައިވާ ކަމަށެވެ. އަދި ފޯމުގައި ދަފްތަރުވުމަށް އެދި ހުށަހަޅާފައިވާ މީހުންގެ މޯބައިލް ނަންބަރަށް މެސެޖުވެސް ވަނީ ކޮށްފައެވެ.\nކޮމިޝަނުން މިއަދު އާންމު ކުރި ލިސްޓާ ގުޅޭގޮތުން އެއްވެސް ޝަކުވާއެއް ވާނަމަ ޝަކުވާ ހުށައަޅާ ފޯމު މެދުވެރިކޮށް މޭ، 29 އިގެ މެންދުރު ފަހުގެ 3:00 ގެ ކުރީން ކޮމިޝަނުގެ މައި އިދާރާއަށް ފޯމު ހުށަހަޅައިގެން ނުވަތަ ކޮމިޝަންގެ އީމެއިލް، [email protected] އަށް ފޯމު ފޮނުވައިގެން ސާފު ކުރުމަށް އެދިފައި ވެއެވެ.\nމިއަދު އާންމުކުރި ލިސްޓްގައި ހިމަނާފައިވަނީ މޯލްޑިވްސް ނެޝަނަލް ޕާޓީ (އެމްއެންޕީ) ގެ 245 ފޯމާއި މޯލްޑިވްސް ޑިވެލޮޕްމެންޓް އެލަޔަންސް (އެމްޑީއޭ) ގެ 105 ފޯމާއި ޖުމްހޫރީ ޕާޓީ (ޖޭޕީ) ގެ 23 ފޯމް ހިމަނާފައި ވެއެވެ.\nއެމްޑީޕީ ޕީޕީއެމް އަދާލަތު ޕާޓީ + އިލެކްޝަންސް ކޮމިޝަން ޖުމްހޫރީ ޕާޓީ މޯލްޑިވްސް ތާޑްވޭ ޑިމޮކްރެޓްސް ޕާޓީ ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް މޯލްޑިވްސް ނޭޝަނަލް ޕާޓީ


SunOnline: Ginaginain zikr kurumah Rasoolaa ummathah irushaadhu dhehvi\nފާޠިމަތު ނަޒީފާ އަޙްމަދު 20 May 2022, 13:19\nނަސްރުގެ ދުވަހު ސިފައިން ޖަމާއަތުގައި ނަމާދު ކުރަނީ -- ސަން ފޮޓޯ/ މުހައްމަދު ހައްޔާން\nގިނަގިނައިން ޛިކުރު ކުރުމަށް ކީރިތި ރަސޫލާ އުންމަތަށް އިރުޝާދު ދެއްވާފައިވާކަން ހަނދާންކޮށްދެމުން، މިއަދުގެ ހުކުރު ޚުޠުބާ، މާތް ނަބިއްޔާގެ ޚުލްގުފުޅުން ނަމޫނާ ލިބިގަތުމަށް ހާއްސަ ކޮށްފިއެވެ.\nޚުޠުބާގައި ބުނީ، ރަސޫލާއަކީ ޛިކުރު ކުރެއްވުމުގައި އެފަދަ ދެވަނައެއް ނުވާ ނަމޫނާ ބޭކަލެއް ކަމަށާއި އެކަލޭގެފާނުގެ މުޅި ޙަޔާތްޕުޅަކީ ޛިކުރު ކަމަށެވެ.\nޛިކުރުކުރާ މީހާއާއި ޛީކުރު ނުކުރާ މީހެއްގެ މިސާލު ޖައްސަވާފައި ވަނީ، ދިރިހުރި މީހަކާއި މަރުވެފައިވާ މީހެއްގެ މިސާލުން ކަމަށް ޚުޠުބާގައި ބުންޏެވެ.\nމީގެ އިތުރުން ޚުޠުބާގައި ބުނީ، އަހަރެމެންނަށް ދުނިޔެއާއި އާޚިރަތުގެ ސަލާމަތުގެ މަގު ދެއްކެވުމަށްޓަަކައި އަހަރެމެންގެ ގާތަށް ފޮނުއްވި ރަސޫލާގެ ސީރަތުން ފިލާވަޅާއި ދަރުސްތައް ހާސިލު ކުރަން ޖެހޭ ކަމަށެެވެ.\nމުސްލިމުންގެ ދިރިއުޅުމުގެ ހަޔާތުގައި، ބަލަންޖެހޭ އެންމެ ފުރިހަމަ ނަމޫނާއަކީ މުޙައްމަދުގެފާނު ކަމަށާއި އެކަލޭގެފާނަށް ކިޔަމަން ގަތުމަށް، މާތް ﷲ އަހަރެމެންނަށް އަންގަވާފައިވާކަމަށް ޚުޠުބާގައި ބުންޏެވެ.\nޚުޠުބާގައި ބުނީ، ކީރިތި ރަސޫލާގެ މުޅި ޙަޔާތްޕުޅަކީވެސް އަހަރެމެންނަށްވާ ނަމޫނާއެއް ކަމަށެވެ.\n"އެކަލޭގެފާނުގެ މަތިވެރި ޝަޚްސިއްޔަތުގެ ކޮންމެ ފަރާތަކަށް ބެލިކަމުގައި ވިޔަސް، އެއީ ލާމަސީލު ނަމޫނާއެއް. ރަސޫލެއްގެ ގޮތުން ވިޔަސް، ޒައީމެއްގެ ގޮތުން ވިޔަސް، ބަފައިކަލެއްގެ ގޮތުން ވިޔަސް، ފިރިކަލެއްގެ ގޮތުން ވިޔަސް، އެދުރެއްގެ ގޮތުން ވިޔަސް، އޯގާތެރިކަމާއި މާފުކުރެއްވުމާއި ދީލަތިފުޅުކަމަށް ބެލިޔަސް އެއީ އިންސާނިއްޔަތަށް ލިބިގެންވާ މަތިވެރި ނަމޫނާއެއް،" ޚުޠުބާގައި ބުންޏެވެ.\nޚުޠުބާގައި ބުނީ، ރަސޫލާ އަހަރެމެންނަށް އަންގަވާފައި ވަނީ، ރިވެތި އަޚުލާޤުން ޒީނަތްތެރި ވުމަށް ކަމަށާއި ހިނިތުންވުމާއެކު އަނެކުންނާ ބައްދަލު ކުރުމަށް ކަމަށެެވެ.\nކީރިތި ރަސޫލާ މުސްލިމުންނަށް ގޮވާލައްވާފައި ވަނީ ކުރާ ކޮންމެ ކަމެއް ރަނގަޅަށް، ފުރިހަމައަށް ކުރުމަށް ކަމަށް ޚުޠުބާގައި ބުންޏެވެ. އަދި ކުރާ މަސައްކަތްތައް ރަނގަޅަށް ދަސްކޮށްގެން ކުރުމަށް ކަމަށް ޚުޠުބާގައި ހަނދާންކޮށްދިނެވެ.\nއޭގެ ތެރޭގައި، ކުރާ މަސައްކަތްތައް ވަގުތަށް ނިންމުމާއި ގަޑިނުޖެހި މަސައްކަތަށް ދިއުން ހިމެނޭ ކަމަށް ޚުޠުބާގައި ބުންޏެވެ.\nމީގެ އިތުރުން ޚުޠުބާގައި ބުނީ، ރަސޫލާއާއި އެކަލޭގެފާނުގެ ވެރިރަސްކަލާނގެއާ ދެމެދު އޮންނަ ގުޅުންތަކަކީވެސް އަހަރެމެންނަށް ލިބިގެންވާ ލާމަސީލު ނަމޫނާއެއް ކަމަށެވެ.\n"އެ މައިދާނަށް ބަލާއިރު، އެއީ ޢިބާދާތާއި، ޛިކުރުކުރުމާއި، ދުޢާކުރުމުގައި އަހަރެމެން ތަބާވާންވީ ސަރާސަރު ތަނަވަސް މައިދާން،" ޚުޠުބާގައި ބުންޏެވެ.\nޚުޠުބާގައި ބުނީ، ނަމާދު ވަގުތު ޖެހުމުން، އެހެން ހުރިހާކަމެއް ބަހައްޓަވާފައި ނަމާދު ކުރުމަށް ރަސޫލާ އަވަސްވެ ވަޑައިގަންނަވާ ކަމަށެވެ.\n"ފުރަމެންދަމުގައި ދެ ފައިންޕުޅު ދުޅަވަންދެން ﷲ އަށް އަޅުކަން ކުރެއްވި. ﷲ ދެކެ ބިރުފުޅުން އެކަލޭގެފާނުގެ ދެ ލޯފުޅުން ކަރުނަފުޅު އޮހޮރިގެން ފައިބާ. އެކަލޭފާނު ރޯދައަށް ނުހުންނަވާ ދުވަހެއް ނެތޭ ބުނެވޭ މިންވަރަށް ރޯދަފުޅު ހިއްޕެވި،" ޚުޠުބާގައި ބުންޏެވެ.


Madhun Noony Nufehnna Vahtharehgge Cactus Maleh Fenijje - Vaguthu\nއެޗްޕީއޭގެ ފިޔަވަޅުތަކުގައި ހިފެހެއްޓުމެއް ނެތް! - 14 ގަޑިއިރު ކުރިން\nމަދުން ނޫނީ ނުފެންނަ ވައްތަރެއްގެ ކެކްޓަސް މަލެއް ފުރަތަމަ ފަހަރަށް އިނގިރޭސިވިލާތުން ފެނިއްޖެއެވެ.\nއިނގިރޭސިވިލާތުގެ އެމެޒަން ރެއިން ފޮރެސްޓްގައި ހެދިފައި ހުރި ކެކްޓަސް ގަހެއްގައި އަޅާފައިވާ މަލަށް ދީފައިވާ ނަމަކީ "މޫންފްލާވަރ" އެވެ. އެމާ ފޮޅިފައި ހުންނާނީ 12 ގަޑިއިރަށް ކަމަށް ސައިންސްވެރި ބުނެއެވެ. އެއީ އިރުއޮއްސޭރުން ފަށައިގެން އިރުއަރަންދެނެވެ.\nމި މާ ފޮޅޭތަން މުޅި ދުނިޔޭގެ އެންމެންނަށް ފެންނާނެ ގޮތަށް އެތަނުގައި މަސައްކަތް ކުރާ މީހުން ވަނީ ވީޑިއޯ ހިއްސާ ކޮށްފައެވެ.\nބޮޑުކޮށް ހެދޭ މި މަލުން ދުވާނީ ވަރަށް ފޮނި މީރު ވަހެކެވެ. ބައެއް މީހުން ބުނާ ގޮތުގައި އެ ވަހަކީ އެއީ މަޝްހޫރު ލަވަކިޔުންތެރިޔާ ރިހާނާ ޖަހާ ސެންޓުގެ ވަހެވެ.\nމި މާ ފޮޅިގެން2ގަޑިއިރު ފަހުން އޭގެ ވަސް ބަދަލުވާނެ ކަމަށާއި އެގޮތުގައި މާ މިލަންދެން ހުންނާނެ ކަމަށް އެފަރާތްތަކުން ވަނީ ބުނެފައެވެ. މި މަލަކީ އެންމެ 12 ގަޑިއިރަށް ފޮޅިފައި ހުންނަ މަލެއް ނަމަވެސް، މި މާ އަޅާ ގަހަކީ އުމުރު ދިގު ގަހެއް ކަމަށް ސައިންސްވެރިން ވަނީ ބުނެފައެވެ. އެގޮތުން މަލެއް ނޭޅި ނަމަވެސް ގިނަ ދުވަހަކަށް ގަސް ހުންނަ ކަމަށް ވަނީ ބުނެފައެވެ.\nމި މާ ފޮޅޭތަން ވީޑީއޯ މީސްމީޑިއާގައި ދައުރުވަމުން އަންނައިރު، ގިނަ ބަޔަކު ވަނީ އެ ވީޑިއޯ ބަލާފައެވެ.\nބްލޫޓޫތް ފޭސް މާސްކެއް އުފައްދައިފި\nކައިވެނި ކުރަން ދާން ޖެހުނީ ހަމައެކަނި ސޯޓުގައި!\nފެބުރުއަރީ 24, 2021 23:10\nފެބުރުއަރީ 25, 2021 11:15\nކުއީން އޮ ފް ދަ ނައިޓް ކިޔާ މަލެއް ވެސް އިންނާނީ ތިހެން. ރޭގަނޑު ފޮޅެނީ.. ޓާރކީ ޑްރާމާއެއް ވެސް އޮންނާނެ އެހެންކިޔާ. ފް ދަ ނައިޓް ކިޔާ މަލެއް ވެސް އިންނާނީ ތިހެން. ރޭގަނޑު ފޮޅެނީ.. ޓާރކީ ޑްރާމާއެއް ވެސް އޮންނާނެ އެހެންކިޔާ.\nފެބުރުއަރީ 25, 2021 15:47\nބޭހަކައް ވޭތޯ ބަލާބަލަ ތިމާ އަޅެ


މި މިނިސްޓްރީގެ ނަންބަރު (IUL)138-AS4/1/2019/125 (16 ޑިސެންބަރު 2019) އިއުލާނަށް އެއްވެސް ފަރާތަކުން ކުރިމަތިލާފައިނުވާތީ އަލުން އިއުލާނުކުރީމެވެ.\nޕްރޮޖެކްޓް މެނޭޖްމަންޓް ޑިޕާޓްމަންޓް / މޮނިޓަރިންގ އެންޑް އިންޕްލިމެންޓޭޝަން ސެކްޝަން\nމަހަކު -/8835 ރުފިޔާ (މަހަކު)\nމަހަކު -/2000 ރުފިޔާ (މަހަކު)\n1. ސަޕޯޓިންގ ކޯ އެލަވަންސް: -/1100 ރުފިޔާ (މަހަކު)\nޓެކްނިކަލް ކޯ އެލްވަންސް: އަސާސީ މުސާރައިގެ %28 (މަހަކު)\n2. ސްޕެޝަލް ޑިއުޓީ އެލަވަންސް :- އަސާސީ މުސާރައިގެ 35% (މަހަކު)\nޕްރޮޖެކްޓް އިންޕްލިމެންޓޭޝަން ޔުނިޓްގެ މަސައްކަތްތައް ރާވާހިންގުން.\nމިނިސްޓްރީން ހިންގަންޖެހޭ ހައުސިންގ މަޝްރޫއުގެ ބަޖެޓް ހެދުން.\nބަޖެޓް ލިބިފައިވާ މަޝްރޫއުތައް ރާވައިގެން މުޅިއަހަރު ދުވަހު ހިންގުން.\nމަޝްރޫއުތައް ހިންގެނީ ކަނޑައެޅިފައިވާ އެއްބަސްވުމާއި އެއްގޮތަށްޓޯބެލުން\nސަރުކާރުގެ ވައުދުތަކާއިގުޅިގެން ހިންގޭ މަޝްރޫއުތައް އެވައުދު ފުއްދުމަށް ކަނޑައެޅިފައިވާ މުއްދަތަށް އެމަސައްކަތް ނިންމުމަށް ކުރަންޖެހޭ އެންމެހައި ކަންކަން ރަވައި ހިންގުން.\nޕްރޮޖެކްޓްތަކުގެ ބިލްތައް އެޕްރޫވް ކުރުން އަދި ވޭރިއޭޝަން މަސައްކަތްތައް އެޕްރޫވް ކުރަން ހުއްދަ ދިނުން.\n1. ސިވިލް އިންޖިނިއަރިންގ / ޕްރޮޖެކްޓް މެނޭޖްމަންޓް / ސްޓްރަކްޗަރަލް އިންޖިނިއަރިންގ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލްކޮށްފައިވުމާއެކު، ސިވިލް އިންޖިނިއަރިންގ / ޕްރޮޖެކްޓް މެނޭޖްމަންޓް ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން.\n2. ސިވިލް އިންޖިނިއަރިންގ / ޕްރޮޖެކްޓް މެނޭޖްމަންޓް / ސްޓްރަކްޗަރަލް އިންޖިނިއަރިންގ ރޮނގަކުން ދިވެހިރާއްޖޭގެ ޤާއުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ޙާޞިލްކޮށްފައިވުމާއެކު، ސިވިލް އިންޖިނިއަރިންގ / ޕްރޮޖެކްޓް މެނޭޖްމަންޓް ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nލިބިފައިވާ ތަޢުލީމީ ސެތްފިކެޓްތަކުގެ އަސްލާ އެއްގޮތްކަމުގެ ތައްގަނޑު ("ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުންތައް؛\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު / ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކޮށްފައިވާ ލިޔުން އަދި ޓްރާންސްކްރިޕްޓް.\n(ށ) މަތީ ތަޢުލީމުދޭ ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓް؛ ނުވަތަ ކޯސް ފުރިހަމަކުރިކަމުގެ ލިޔުމާއި ޓްރާންސްކްރިޕްޓް.\n6. ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެ އަސްލާ އެއްގޮތްކަމުގެ ތައްގަނޑު ("ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުން.\n7. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެސެޓްފިކެޓްފިކެޓުގެ އަސްލާ އެއްގޮތްކަމުގެ ތައްގަނޑު ("ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުން.\n8. މަސައްކަތުގެ ތަޖުރިބާގެ ލިޔުންތަކުގެ އަސްލާ އެއްގޮތްކަމުގެ ތައްގަނޑު ("ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުންތައް؛\n(ހ) ސިވިލް ސަރވިސްގެ ވަޒީފާއެއްގައި، ދައުލަތުގެ މުވައްސަސާއެއްގައި، ސަރުކާރު ހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލްއަޤުވާމީ ޖަމްޢިއްޔާ / ޖަމާޢަތެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްޢޫލިއްޔަތު ބަޔާންކޮށް އެއޮފީހަކުން ދޫކޮށްފައިވާ ލިޔުން.\n(ނ) އުވާލާފައިވާ ދައުލަތުގެ އިދާރާތަކާއި ސަރުކާރު ހިއްސާވާ ކުންފުންޏެއްގައި މަސައްކަތްކޮށްފާއިވާނަމަ އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް\nމަގާމުގެ މަސައްކަތުގެ ދާއިރާއާގުޅޭ ތަޖުރިބާ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖަނަވަރީ 14 ވާ އަންގާރަ ދުވަހުގެ 12:00ގެ ކުރިން، މިނިސްޓްރީ އޮފް ހައުސިންގ އެންޑް އާރބަން ޑިވަލޮޕްމަންޓް ގެ ކައުންޓަރަށެވެ. ވަޒީފާއަށް އެދޭ ފޯމު މިނިސްޓްރީ އޮފް ހައުސިންގ އާރބަން ޑިވަލޮޕްމަންޓްގެ ކައުންޓަރުން ލިބެން ހުންނާނެއެވެ. އަދި މި މިނިސްޓްރީގެ www.housing.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ އެކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 ޖަނަވަރީ-ފެބުރުވަރީ މަހުގައި މިނިސްޓްރީ އޮފް ހައުސިންގ އެންޑް އާރބަން ޑިވަލޮޕްމަންޓް ގައެވެ.\nވަޒީފާއަށްކުރިމަތިލި ފަރާތްތަކަށް ޕޮއިންޓްލިބުނުގޮތުގެ ޝީޓް (A2 ފޯމު) އާންމުކުރުން\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގައި އަދި އިދާރާގެ ވެބްސައިޓްގައި އާންމު ކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމުކުރާ ދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3004342 ނަންބަރު ފޯނަށް ނުވަތަ 3004340 ނަންބަރު ފޯނަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަންކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުރުމުގެ އުޞޫލާގުޅޭ" (http:www.csc.gov.mv/dv/recruitment-usoolu) އިން ލިބެން ހުންނާނެއެވެ.\nނަންބަރު: (IUL)138-AS4/1/2020/ 6\nސުންގަޑި: 14 ޖަނަވަރީ 2020 1200


Dhuvasvee dhemafirin ge gein faisaa vaga negi meehaa dhookoh laifi\nދުވަސްވީ ދެމަފިރިންގެ ގެއިން ފައިސާ ވަގަށް ނެގި މީހާ ދޫކޮށްލައިފި\nއުމުރުން ދުވަސްވީ ދެމެފިރިން އުޅޭ ގޭގެ ދޮރު ހަލާކުކޮށްފައި- މިގެއިން ވައްކަން ކުރި މީހާ ވަނީ ދޫކޮށްލާފަ\nމި ޑިސެމްބަރު މަހުގެ 16 ވަނަ ދުވަހުގެ ފަތިހު ގދ. ގައްދޫގެ އުމުރުން ދުވަސްވީ ދެމަފިރިއެއްގެ ގެއިން ލައްކައަކަށް ވުރެ ގިނަ ރުފިޔާ ވަގަށް ނެގި މައްސަލައިގައި ހައްުޔަރުކުރި މީހާ ދޫކޮށްލައިފި އެވެ.\nއެ މައްސަލައިގައި ހައްޔަރުކުރި މިހާ ދޫކޮށްލިކަން ފުލުހުން ވެސް ވަނީ ކަށްވަރުކޮށް ދީފައެވެ. އޭނާ ދޫކޮށްލިއިރު ބަންދުގެ މުއްދަތަށް ވަނީ 10 ދުވަސް ޖަހާފަ އެވެ. ނަމަވެސް ބަންދުގެ މުއްދަތު ހަމަވުމުގެ ކުރިން މިދިޔަ ހޯމަ ދުވަހު އޭނާ ދޫކޮށްލީ، ތަހުގީގު ފުރިހަމަކޮށްފައި ކަމެއް ނުވަތަ ނޫން ކަމެއް ފުލުހުން ނުބުނެ އެވެ.\nމުސްކުޅި އެ ދެމަފިރިންގެ ގެއިން ވައްކަން ކޮށްފައިވަނީ ފިރިހެން މީހާ ފަތިސް ނަމާދަށްދިޔަ ވަގުތުގަ އެވެ. އެއީ ގައްދޫ މިސްކިތެއްގެ އިމާމެކެވެ. އެގައަށް ވައްކަން ކުރެ ވަދެފައިވަނީ ގޭގެ ދޮރު ހަލާކުކޮށްގެންނެވެ. އަދި ފައިސާ ރައްކާކޮށްފައި ހުރި ކަބަޑުން ފައިސާ ނަގާފައިވަނީ ވެސް ކަބަޑު ހަލާކު ކުރުމަށްފަހު އެވެ. ގޭގައި ދިރިއުޅޭ އުމުރުން ދުވަސްވީ އަންހެން މީހާއަކީ ހިނގާ ބިގާވެ އުޅެވޭ މީހެއް ނޫނެވެ.\nފުލުހުން މީގެ ކުރިން ބުނެފައިވަނީ އެގެއިން ވައްކަން ވަގަށް ނަގާފައިވަނީ 95،000 ދިވެހި ރުފިޔާ އާއި، 1000 ޑޮލަރު ކަމަށެވެ. މައްސަލާގައި ތުހުމަތުކޮށް ހައްޔަރު ކުރި މީހާ ދޫކޮށްލި ނަމަވެސް މިހާތަނަށް އެފައިސާއެއް ފުލުހުންނަކަށް ހޯދިފައެެއް ނުވެއެވެ.\nމޯލްޑިވްސް ޕޮލިސް ސާވިސް ވައްކަން ކުށްކުރުން\nއާރްޑީސީ ފަޅާލައި ލައްކައެއްހާ ރުފިޔާ ނަގައިފި\nބިދޭސީއެއްގެ އަތުން ވަގަށް ނެގި 59500ރ ހޯދައިފި\nހުޅުމާލޭ މީރާ އޮފީސް ފަޅާލައިފި\nގިނަ ވައްކަން ކުރަނީ މުދަލަށް ސަމާލު ނުވާތީ: ޕޮލިސް


Suood haaziru kuree dhekki vaahaka thakuge magusadhu olhun filuvumah\nސުއޫދު ހާޒިރު ކުރީ ދެއްކެވި ވާހަކަތަކުގެ މަގުސަދު އޮޅުން ފިލުވުމަށް\nގާނޫނީ ވަކީލު ހުސްނުއް ސުއޫދު - އަހުމަދު ޝުރާއު | އަވަސް\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އަށް ހާޒިރު ކުރީ ރާއްޖެޓީވީގައި ދެއްކެވި ވާހަކަތަކުގެ މަގުސަދު އޮޅުންފިލުވުމަށް ކަމަށް މަޝްހޫރު ގާނޫނީ ވަކީލު އަދި ގެއްލުވާލާފައިވާ މީހުންނާއި، މަރާލާފައިވާ މީހުންގެ މައްސަލަބަލާ ރިޔާސީ ކޮމިޝަނުގެ ރައީސް ހުސްނުއްސުއޫދު ވިދާޅުވެއްޖެ އެވެ.\nސުއޫދު މިއަދު ޑީޖޭއޭއަށް ހާޒިރު ކުރީ އޭނާ ރާއްޖެޓީވީގެ ފަލަ ސުރުޙީ ޕްރޮގްރާމްގައި ޖުޑިޝަރީއާއި ބެހޭގޮތުން ދެއްކެވި ވާހަކަތަކާއި ގުޅިގެންނެވެ. އޭނާ ހާޒިރުކުރީ 1:15 އަށެވެ. ސުޕްރީމް ކޯޓުން އިއްޔެ ނެރުނު ބަޔާނެއްގައި ބުނީ، ރާއްޖެޓީވީގައި ޝަރުއީ ދާއިރާއާ ގުޅޭގޮތުން ސުއޫދު ދައްކާފައިވާ ވާހަކަތަކާ ގުޅިގެން، ކޯޓުގެ ހުރުމަތް ރައްކާތެރިކުރުމާބެހޭ ގަވާއިދާއި ރާއްޖޭގެ ކޯޓުތަކުގައި ވަކާލާތުކުރާ ގާނޫނީ ވަކީލުންނާބެހޭ ގަވާއިދުގެ ދަށުން އެ މައްސަލަ ބެލުމަށް ސުޕްރީމް ކޯޓުގެ ފަނޑިޔާރުންގެ މަޖިލީހުން ނިންމާފައިވާ ކަމަށެވެ.\nސުއޫދު ވިދާޅުވީ، އޭނާ ހާޒިރުކޮށް، ސުވާލުކޮށްފައިވަނީ ރާއްޖެޓީވީގައި ދެއްކެވި ވާހަކަތަކުގެ މަގުސަދާއި ބެހޭގޮތުން ކަމަށެވެ. އޭނާ ވިދާޅުވީ އެވާހަކަތައް ދެއްކެވީ ވަކި މަގުސަދެއް ހާސިލް ކުރަން ނޫން ކަމަށާއި، ފާޅު ކުރީ އޭނާގެ ހިޔާލު ކަމަށެވެ.\nސުއޫދަކީ ސުޕްރީމް ކޯޓުން އެންމެ ގިނައިން ސަސްޕެންޑް ކުރާ އެއް ވަކީލެވެ. މީގެކުރިން ވެސް އެކި ފަހަރު މަތިން އޭނާ ސަސްޕެންޑްކޮށްފައިވެ އެވެ. ސުއޫދަކީ ޝަރުއީ ދާއިރާއަށް ވަރަށް ބޮޑަށް ފާޑުވިދާޅުވެ، އިސްލާހު ކުރުމުގެ ވާހަކަ ގިނައިން ދައްކަވާ ބޭފުޅެކެވެ.\nސުއޫދު މިދިޔަ ހޯމަ ދުވަހު ވިދާޅުވީ ޝަރުއީ ދާއިރާ އިސްލާހު ކުރުމަށް ދަށު ކޯޓުތަކުން ފެށިގެން ސުޕްރީމް ކޯޓުގެ ފަނޑިޔާރުން ވެސް ބަދަލު ކުރަން ޖެހޭ ކަމަށެވެ. ސުޕްރީމް ކޯޓުގެ ފަނޑިޔާރުންނަށް އިތުބާރެއް ނެތް ކަމަށް ސުއޫދު ވިދާޅުވި އެވެ. އެއީ މިދިޔަ އަހަރުގެ ފެބުރުއަރީ މަހު ހިނގައިދިޔަ ކަންތައްތަކާ ގުޅިގެން ކަމަށް ވެސް ސުއޫދު ވަނީ ވިދާޅުވެފަ އެވެ.\nޝަރުއީ ދާއިރާ ހުސްނުއް ސުއޫދު


STO G E Fuel Lebun furathama faharah Theyo Test Koffi - AO News\nއެސްޓީއޯ ޖީއީ ފިއުލް ލެބުން ފުރަތަމަ ފަހަރަށް ތެޔޮ ޓެސްޓްކޮށްފި\nއެސްޓީއޯއިން ހުޅުވާފައިވާ ފިއުލް ޓެސްޓިންގ ލެބޯރަޓަރީގައި ފުރަތަމަ ފަހަރަށް ތެޔޮ ޓެސްޓްކޮށްފިއެވެ.\nރާއްޖެ އެތެރެކުރާ ތެޔޮ ރާއްޖޭގައި ޓެސްޓުކޮށް، އޭގެ ކޮލިޓީ ދެނެގަނެވޭނެ ނިޒާމެއް ގާއިމްކުރުމަށްޓަކައި ގާއިމު ކޮށްފައިވާ މި ލެބޯރަޓަރީގައި ތެޔޮ ޓެސްޓު ކޮށްފައިވަނީ މިއަދުއެވެ.\nޕްރޮޑަކްޓް ޓެސްޓިންގ ގައި ބައިނަލްއަގުވާމީ ގޮތުން ފާހަގަކޮށްލެވޭ ޖީއީއޯ ކެމް މިޑްލްއީސްޓް ކުންފުނިން އޮޕަރޭޓް ކުރާ ގޮތަށް އެސްޓީއޯއިން ހުޅުވި މިލެބޯޓްރީގައި ފުރަތަމަ ފަހަރަށް ޓެސްޓްކޮށްފައިވަނީ މޯލްޑިވްސް އެއަރޕޯޓްސް ކޮމްޕެނީން ފޮނުވި ޖެޓްފިއުލް ސާމްޕަލެކެވެ.\nއެސްޓީއޯއިން މި ލެބް ގާއިމް ކުރުމުގެ ކުރިން، ރާއްޖެ ގެންނަ ތެޔޮ ޓެސްޓް ކުރުމަށް ފޮނުވަމުންދިޔައީ ރާއްޖެއިން ބޭރަށެވެ.\nމި ލެބް ގާއިމް ކުރުމާއެކު ޚާއްސަގޮތެއްގައި އޭވިއޭޝަން ދާއިރާގައި ބޭނުންކުރާ ޖެޓް ފިއުލް ޝިޕްމަންޓެއް ރާއްޖެ ގެންނަ ކޮންމެ ފަހަރަކު ރި-ޓެސްޓުކުރުމަށްޓަކައި، ރާއްޖެއިން ބޭރަށް ސާމްޕަލްތައް ފޮނުވުންވަނީ ނިމުމަކަށް ގެނެވިފައެވެ.\nކޮލިޓީ ޓެސްޓިންގ ގައި އިންޑިޕެންޑެންސީ އަދި ކްރެޑިބިލިޓީ ހިފެހެއްޓުމަށްޓަކައި އެސްޓީއޯއިން ޚަރަދުކޮށްގެން ހުޅުވާފައިވާ މިލެބޯޓްރީ މެނޭޖްކޮށް، ޓެސްޓް ސެޓްފިކެޓްތައް ދޫކުރާނީ ސީދާ ޖިއޯކެމް މިޑްލް އީސްޓްގެ ފަރާތުންނެވެ.\nޖެޓްފިއުލްގެ އިތުރުން ރާއްޖެ އެތެރެކުރާ ޕެޓްރޯލް އާއި ޑީސަލްގެ ކީ ޕެރަމީޓަރސްތަށް ވެސް މި ލެބޯޓަރީން ޓެސްޓްކުރެވޭނެއެވެ.


Haveeru ge muvazzafun ge massalaagai HRCM in baheh nubunumun ladhuvethivan: Shifaq | Mihaaru\nހަވީރުގެ މުވައްޒަފުންގެ މައްސަލާގައި އެޗްއާރުސީއެމުން ބަހެއް ނުބުނުމުން ލަދުވެތިވަން: ޝިފާގް\nހިއުމަން ރައިޓްސް ކޮމިޝަންގެ ނައިބު ރައީސް ޝިފާގް: "ހަވީރު"ގެ ކުރީގެ މުވައްޒަފުންގެ ހައްގުތައް ގެއްލޭ ގޮތަށް ސިވިލް ކޯޓުން ކުރި ހުކުމާ މެދު އެޗްއާރުސީއެމުން އެއްޗެއް ނުބުނެ ލަސްވާތީ، އޭނާ ވަނީ ކަންބޮޑުވުން ފާޅުކުރައްވާފައި.\n06 ޖުލައި 2016 - 00:08\nމިހާރު ހުއްޓިފައިވާ "ހަވީރު"ގައި ކުރިން މަސައްކަތްކުރި މުވައްޒަފުންނަށް ކުރި އަށް އޮތް ދެ އަހަރު މީޑިއާގެ އެހެން ތަނެއްގައި މަސައްކަތް ނުކުރެވޭނެ ކަމަށް ކަނޑައަޅައި ސިވިލް ކޯޓުން ކުރި ހުކުމުގެ މައްސަލާގައި ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް) އިން މިހާތަނަށް ހިމޭނުން އޮތުމުން، އެ ކޮމިޝަންގެ ނައިބު ރައީސް ޝިފާގް މުފީދު މިރޭ ވަރަށް ބޮޑަށް ފާޑުވިދާޅުވެއްޖެ އެވެ.\nއަމިއްލަ ގޮތުން އޭނާ ކުރެއްވި ޓްވީޓެއްގައި ވިދާޅުވީ "ހަވީރު"ގެ ކުރީގެ މުވައްޒަފުންގެ ހައްގުތައް ގެއްލޭ ގޮތަށް ސިވިލް ކޯޓުން މިދިޔަ އާދިއްތަދުވަހު ކުރި ހުކުމާ މެދު ދައުލަތުގެ ބަންޑާރަ ނައިބާއި އެހެނިހެން ބައެއް އިދާރާތަކުން ކަންބޮޑުވުން ފާޅުކޮށް، އަދި އެ ހުކުމް ތަންފީޒު ކުރުމުގައި ގާނޫނީ ގޮތުން ކުރިމަތިވާ ހުރަސްތައް ފާހަގަކުރައްވާފައިވާ ކަމަށެވެ. އެކަމަކު އޭނާ ވިދާޅުވީ އިންސާނީ ހައްގުތައް ހިމާޔަތް ކުރުމަށް ރާއްޖޭގައި އުފައްދާފައިވާ ހިއުމަން ރައިޓްސް ކޮމިޝަނުން މިހާތަނަށް "އެއްވެސް އެއްޗެއް ވިދާޅުނުވެ ލަސްވަމުންދާ ދިއުމާ މެދު އަޅުގަނޑު ލަދުވެތިވަން" ކަމަށެވެ.\nTruth is Truth. @hrcmv @Mihaarunews @Dhivehionlinemv @VaguthuOnline @Raajje_tv @avasmv @Sangu_tv @dhuvasmv @sunbrk pic.twitter.com/ie9dALjOi2\n— Histo (@ShifaqMufyd) July 5, 2016\nއެޗްއާރުސީއެމަށް ފާޑުވިދާޅުވެ، ޝިފާގް މިރޭ ކުރެއްވި ޓްވީޓް\n"މިހާރު" އަށް އެނގިފައިވާ ގޮތުގައި "ހަވީރު"ގެ ކުރީގެ މުވައްޒަފުންގެ މައްޗަށް އައި އަމުރުގެ މައްސަލާގައި ކަންބޮޑުވުން ފާޅުކުރުމަށްޓަކައި އެޗްއާރުސީއެމުން ބަޔާނެއް ނެރުމަށް މިއަދު މަސައްކަތްކުރި އެވެ. ނަމަވެސް ބައެއް ކަންކަމާ މެދު ބައެއް މެމްބަރުންނަށް އެއްބަސްވުމަކަށް ނާދެވިގެން އެ ބަޔާނެއް ނެރެވޭ ގޮތެއް ނުވި އެވެ. ބައްދަލުވުން ބާއްވަން އުޅުނީ، ޑްރާފްޓް ކޮށްފައިވާ އެ ބަޔާނާ މެދު ގޮތެއް ނިންމުމަށެވެ.\n"ހަވީރު"ގެ ކުރީގެ މުވައްޒަފުން މިހާރު މަސައްކަތްކުރާ "މިހާރު"ގެ ނިއުސްރޫމް: މި މުވައްޒަފުންގެ ހައްގުތައް ގެއްލޭ ގޮތަށް ސިވިލް ކޯޓުން ކުރި ހުކުމާ މެދު ގިނަ ބަޔަކު ކަންބޮޑުވޭ.---ފޮޓޯ: މިހާރު\nޝިފާގް "މިހާރު" އަށް ވިދާޅުވި ގޮތުގައި މި މައްސަލާގައި ދައުލަތުގެ ބަންޑާރަ ނައިބާއި ބްރޯޑްކާސްޓިން ކޮމިޝަނާއި މޯލްޑިވްސް މީޑިއާ ކައުންސިލުން ކަންބޮޑުވުން ފާޅުކޮށްފައިވާއިރު، ދިވެހި އެންމެހައި ރައްޔިތުންގެ ހައްގުތައް ހިމާޔަތް ކުރަން މަސައްކަތްކޮށް އަޑު އުފުލަންޖެހޭ ކޮމިޝަނުން ބަސް ނުބުނެ ލަސްވުމަކީ އެ ކޮމިޝަނާ މެދު ލަދުވެތިވާންޖެހެ އެވެ.\n"އެތައް މުވައްޒަފުންތަކެއްގެ ހައްގުތައް ގެއްލޭތީ، ދައުލަތުގެ ބަންޑާރަ ނައިބު އެކަމާ ކަންބޮޑުވުން ފާޅުކުރައްވައި ނޫނީ ސިވިލް ކޯޓުގެ އަމުރު ތަންފީޒު ކުރުމުގައި ގާނޫނީ ގޮތުން ހުރަސްތަކެއް ހުރި ކަމަށް ވިދާޅުވާނީ. އެކަމަކު މިކަމުގައި މީޑިއޭޓް ވާން ޖެހޭ ކޮމިޝަނުން ބަހެއް ނުބުނެ ތިއްބައި މާދަމާ އީދަށް ބަންދު މިވީ. މިހާ ލަސްވުމަކީ އަޅުގަނޑު ގަބޫލުކުރާނެ ކަމެއް ނޫން،" ޝިފާގް ވިދާޅުވި އެވެ.\n"އަޅުގަނޑަކީ އެންމެ މެމްބަރެއް. އަޅުގަނޑަށް ކުރެވޭނީ މަސައްކަތް. އެތައް މުވައްޒަފުންތަކެއްގެ ހައްގުތައް ގެއްލި، ދުވަސްތަކެއް ވާއިރު، އެކަމާ ހިއުމަން ރައިޓްސް ކޮމިޝަނުން އެއްޗެއް ނުބުލެ ލަސްވަންޏާ، ކޮމިޝަންގެ މެމްބަރެއްގެ ހައިސިއްޔަތުން އަޅުގަނޑުގެ އިހުސާސްތައް ހާމަކުރަންޖެހޭ."\nޝިފާގް ވިދާޅުވީ "ހަވީރު"ގެ ކުރީގެ މުވައްޒަފުންގެ ހައްގުތައް ގެއްލޭ ގޮތަށް ކުރި ހުކުމާ މެދު އެޗްއާރުސީއެމުން އެއްޗެއް ނުބުނާތީ، އޭނާއަށް އެތައް ބަޔަކު ސުވާލުތައް ކުރިމަތި ކުރުވާ ކަމަށެވެ.\n"އެހެންވީމާ އަޅުގަނޑު ޖެހޭ އަމިއްލަ ގޮތުން ނަމަވެސް އެއްޗެއް ބުނަން. މިއީ އަޅުގަނޑުގެ ޒިންމާއެއް،" މީގެ ކުރިން ވެސް ދައުލަތުގެ ބައެއް އިދާރާތަކުން އިންސާނީ ހައްގުތަކާ ގުޅޭ ކަންކަމުގައި އަމަލުކޮށްފައިވާ ގޮތަށް ފާޑުވިދާޅުވެފައިވާ ޝިފާގް ވިދާޅުވި އެވެ.\nސިވިލް ކޯޓުގެ ހުކުމުގައި ވަނީ "ހަވީރު"ގެ މުވައްޒަފުން އެހެން މީޑިއާއެއްގައި ނުވަތަ މީޑިއާއަކާ ގުޅުން ހުރި ވިޔަފާރިއެއްގައި ބައިވެރިވުމަކީ ހަވީރުގެ ވިޔަފާރި އަށް ގެއްލުންވެ، އެ ތަނުގެ ހިއްސާދާރުންގެ ހައްގު ގެއްލިގެންދާނެ ސަބަބެއް ކަމަށެވެ. އެހެންވެ މިދިޔަ ފެބްރުއަރީ މަހުގެ ތިން ވަނަ ދުވަހާ ހަމަ އަށް އެ ތަނުގައި މަސައްކަތްކުރި އެއްވެސް މުވައްޒަފަކު މިއަދުން ފެށިގެން ކުރި އަށް އޮތް ދެ އަހަރު ވަންދެން "ހަވީރު" ފިޔަވައި އެހެން މީޑިއާއެއްގައި މަސައްކަތް ނުކުރެވޭނެ ކަމަށް ކޯޓުގެ ހުކުމުގައިވެ އެވެ. އެގޮތަށް މަސައްކަތް ކުރާ ނަމަ އެކަން ހުއްޓުވަން ހޯމް މިނިސްޓްރީ އާއި ބްރޯޑްކާސްޓިން ކޮމިޝަނަށް ވެސް ކޯޓުން ވަނީ އަމުރުކޮށްފި އެވެ.\nބަންޑާރަ ނައިބު އަނިލް ނޫސްވެރިންނާ ވާހަކަ ދައްކަވަނ.---ފޮޓޯ: މުހައްމަދު ޝަރުހާން/މިހާރު\nމި އަމުރާ ގުޅިގެން، ހޯމް މިނިސްޓްރީ ވަގުތީ ގޮތުން ހިންގުމާ ހަވާލުވެ ހުންނެވި ބަންޑާރަ ނައިބު މުހައްމަދު އަނިލް ވިދާޅުވީ، މިހާރުގެ ގާނޫނުއަސާސީ އާއި ގާނޫނުތަކުގެ ތެރެއިން، "ހަވީރު"ގެ މުވައްޒަފުން އެހެން މީޑިއާއެއްގައި މަސައްކަތް ކުރިޔަސް އެ މިނިސްޓްރީ އަށް އެޅޭނެ ފިޔަވަޅެއް ނެތް ކަމަށެވެ. އަދި ބްރޯޑްކާސްޓިން ކޮމިޝަނުން ވެސް ބުނީ އެކަމުގައި އެ ކޮމިޝަނަށް ކުރެވޭނެ ކަމެއް ނެތް ކަމަށެވެ.\nމިކަމުގައި މީޑިއޭޓް ވާން ޖެހޭ ކޮމިޝަނުން ބަހެއް ނުބުނެ ތިއްބައި މާދަމާ އީދަށް ބަންދު މިވީ. މިހާ ލަސްވުމަކީ އަޅުގަނޑު ގަބޫލުކުރާނެ ކަމެއް ނޫން،" ޝިފާގް\nއަނިލްގެ މި ވާހަކައާ ގުޅިގެން ސިވިލް ކޯޓުން އިއްޔެ ނެރުނު އަމުރުގައި ބުނެފައިވަނީ އަނިލްގެ ވާހަކަ އަކީ ބާތިލް ވާހަކައެއް ކަމަށް ކަނޑައަޅާ ކަމަށާއި ސިވިލް ކޯޓުން ކުރި ހުކުމް ބާތިލު ނުކުރާހާ ހިނދަކު އެ ހުކުމަށް އަމަލު ކުރަން އަމުރުކުރާ ކަމަށެވެ.\n"ހަވީރު" ނޫހުގެ ކުރީގެ މުވައްޒަފުންގެ ހައްގުތައް ގެއްލޭ ގޮތަށް ސިވިލް ކޯޓުން ކުރި ހުކުމް، އެ މުވައްޒަފުންގެ ފަރާތުން މިއަދު ވަނީ އިސްތިއުނާފު ކުރުމަށް ސުޕްރީމް ކޯޓަށާއި ހައި ކޯޓަށް ހުށަހަޅައިފަ އެވެ.\nމި މައްސަލާގައި މީޑިއާ ކައުންސިލުން މިއަދު ބުނެފައި ވަނީ، "ހަވީރު"ގެ ކުރީގެ ނޫސްވެރިންނަށް މަޖުބޫރީ ހާލަތެއް ކުރިމަތިވެފައިވާ ކަމަށާއި އެހެންވެ މިނިވަން މީޑިއާގެ މިނިވަންކަން ވަޅުޖެހިދާނެ ކަމަށެވެ.\nހަވީރު ނޫހުގެ ހިއްސާދާރުންގެ ދެމެދުގައި އުފެދުނު މައްސަލައަކާ ގުޅިގެން މިިދިޔަ އޭޕްރީލް މަހުން ފެށިގެން ހަވީރު ނޫހާއި އޮންލައިންގެ މަސައްކަތް ވަނީ ހުއްޓާލައިފަ އެވެ. އެހެންވެ އެ ނޫހުގެ ގިނަ މުވައްޒަފުން މަސައްކަތް ކުރަނީ އަލަށް އުފެއްދި "މިހާރު" ނޫހުގަ އެވެ.\nމީޑިއާ ހަވީރު އޮންލައިން ހަވީރު ނޫސްވެރިކަން އެޗްއާރުސީއެމް ޝިފާގު މުފީދު (ހިސްޓޯ) މިހާރު\n8 ކޮމެންޓް, 116 ރިއެކްޝަންސް\nމާގިނަ އނގަނުތަޅާ، ހައިކޯޓަށް މައްސަލަ ހުށަހެޅީމަ ނުމުނީނުން.\nޝިފާގު އަށް ކުރެވިދާނެ ކަމެއް އެބައޮތް! ކޮމިޝަނުން އިސްތިއުފާ ދެއްވާ!\nރައީސްކަމަށް އެންމެއެކަށީގެންވަނީ މީނަތާ! ހެޑްލައިނެއް އަޅާލެވިއްޖެނު!\nކޮމިޝަންގެ ނައިބު ރައީސް ޝިފާގް މުފީދު އެ މަޤާމުގައި ހުންނަވައިގެން، އަމިއްލަ ހައިސިއްޔަތުން ޓުއީޓްކޮށް ނުވަތަ އެހެން ގޮތަކުންވެސް މިފަދަ ވާހަކަ ނުދެއްކޭނެ.\nހާދަ ފޭކް ސޮރެކޭ....!\nހަގީގަތުގައި އެތައްބައިވަރު ބައެއްގެ ހައްގުތަކެށް ގެއްލިގެން ދާއިރު ހިއުމަންރައިޓްސް ކޮމިޝަންއިން ބަޔާންނެރެންޖެހޭ ، ހަވީރު ނޫހުގެ ވެރިންކޯކޯޅޭކޯޅުމެއްގައި އެތަނުގެ މުއައްޒަފުންނަށް ހުކުން އައިސްގެން ނުވާނެ ، ކަނޑައެޅިގެން އިންސާނީ އުސޫލްތަކާއި އިސްލާމްދީނާއި ޙިލާފްހުކުމެއް އެއީ ،\nބަޔާނެއް ނުނެރޭނެތާ. ހަމަ ނެރޭއިރަށް ރ.މަޖިލިސްބާއްވައި ކޮމިޝަންގެ މެމްބަރުން ވަޒީފާއިން ވަކިކޮށްފާނެ ވިއްޔާ. ނޫނީ ކޮމިޝަން ވުޖޫދުންވެސް ފޮހެލާނެ ވިއްޔާ. މުސާރަ ކޮޅު ޖީބަށް ޖަހާލައިގެން ތިބެލާ. ރައްޔިތުން އެބަ ހޫނު ވޭ.\nރައްޔިތުންނެއް ނެތޭ ،، ގޮތެއް ފޮތެއް ނެތޭ ،، ސަލާމަތެއްނެތޭ


Adhi eh faharu kaivenikuran beynun: Pamela Anderson | Mihaaru\nއަދި އެއް ފަހަރު ކައިވެނިކުރަން ބޭނުން: ޕަމެލާ އެންޑަސަން\n02 ޖޫން 2020 - 09:292comments\nނިއު ޔޯކް ޓައިމްސް އަށް ދިން ހާއްސަ އިންޓަވިއުއެއްގައި، 52 އަހަރުގެ ބަތަލާ ބުނީ ޕްރޮޑިއުސަރު ޖޮން ޕީޓާޒްއާ ކައިވެނިކުރި ކަމަށް ބުނާ ވާހަކަ އާއި 12 ދުވަހުގެ ތެރޭގައި އެ ކައިވެނި ރޫޅުނު ކަމަށް މީޑިއާތަކުގައި ފެތުރި ވާހަކަތަކުގައި އެއްވެސް ހަގީގަތެއް ނެތް ކަމަށެވެ. އަދި އޭނާގެ ކައިވެނި ކުރި އަދަދާ ގުޅޭ ގޮތުން ވެސް މީޑިއާ އިން ފަތުރާ ޚަބަރުތައް ރަނގަޅު ނޫން ކަމަށް ބުންޏެވެ.\nޓީވީ ސިލްސިލާ "ބޭވޮޗް" އިން ބޮޑު މަޝްހޫރުކަމެއް ހޯދި ޕަމެލާ އާއި ޖޮން ކައިވެނިކުރި ކަމަށް މީޑިއާތަކުން ރިޕޯޓްކުރީ މި އަހަރުގެ ޖެނުއަރީ މަހުގެ ފަހުކޮޅު އެވެ.\n"އަދި ބޭނުން ކައިވެނިކުރަން. އެކަމަކު ހަމަ އެންމެ ފަހަރަކު."\nއެކަމަކު އެ ވާހަކަ ދޮގުކުރަމުން ބުނީ ލޯބީގެ ގޮތުން ޖޮންއާ ގުޅުމެއް ބޭއްވި ނަމަވެސް އެ ގުޅުން ކައިވެންޏަކާ ހިސާބަށް ނުދާ ކަމަށެވެ.\n"އެއީ ހަމަ ހަޔާތުގައި އައި ހިނދުކޮޅެއް. އޭގެ ތެރެއަކުން ކައިވެންޏެއްނުކުރަން،" ޕަމެލާ ބުންޏެވެ.\nޕަމެލާ ބުނީ އޭނާ އަކީ އަބަދު ވެސް ވަރަށް "ރޮމޭންޓިކް" މީހެއް ކަމަށާއި ކައިވެންޏެއްކުރާ އުމުރު އަދިވެސް ފާއިތުނުވާ ކަމަށެވެ.\n"އެހެންވެ އަދި ބޭނުން ކައިވެނިކުރަން. އެކަމަކު ހަމަ އެންމެ ފަހަރަކު." އޭނާ ބުންޏެވެ.\nޕަމެލާ ބުނިގޮތުގައި އޭނާ މިހާތަނަށް ކުރީ ތިން ކައިވެންޏެވެ. އެކަމަކު މީޑިއާތަކުން އޭނާ ފަސް ކައިވެނިކުރި ކަމަށް ބުނާ ކަމަށް ބުންޏެވެ.\n"އަހަރެން ކައިވެނިކުރީ ތިން ފަހަރު. އެކަމަކު ފަސް ކައިވެންޏެއް ކުރި ކަމަށް ވާހަކަ ދައްކާ ސަބަބެއް އެއްގޮތަކަށް ވެސް ނޭނގޭ،" ޕަމެލާ ބުންޏެވެ. "ޔަގީނުން ވެސް އަހަރެން ކުރި ކައިވެނީގެ އަދަދު ފަހަކަށް ވުރެ މަދުވާނެ."\nއޭނާ އަށް ދެ ކުދިން ލިބުނީ ޓޮމީ ލީއާ ކުރި ކައިވެންޏަށެވެ. ދެ ކުދިން ލިބިފައި ވަނިކޮށް 1995 ގައި ކުރި ކައިވެނި ރޫޅުނީ 1998 ގަ އެވެ. ޕަމެލާގެ ކުދިންނަކީ ބްރޭންޑަން ތޯމަސް ލީ، 23، އާއި ޑައިލަން ޖެގާ ލީ، 22، އެވެ.\nPamela Anderson5vana kaivenyyehkoffi\nޕަމެލާ ދެން ކައިވެނިކުރީ ކިޑް ރޮކާ އެވެ. އެގޮތުން 2006 ގައި ކުރި ކައިވެނި 2007 ގައި ވަނީ ރޫޅިފަ އެވެ. ދެން ދެ ފަހަރެއްގެ މަތިން ރިކް ސެލަމަންއާ ކައިވެނިކުރި އެވެ. އެއީ 2007 އާއި 2013 ގަ އެވެ.\nޕަމެލާ ފަސް ކައިވެންޏެއްކުރި ކަމަށް ބުނަނީ ރިކްއާ ދެ ފަހަރަށް ކުރި ކައިވެންޏާއި ޖޮންއާ ކުރި ކަމަށް ބުނާ ކައިވެނި ވެސް ހިމަނައިގެންނެވެ.\nPamela Anderson ge kaiveni 12 dhuvas fahun nimumakah\nއިތުރު ލިޔުންތައް ހޮލީވުޑް ކައިވެނި ހޮލީވްޑް ކައިވެނި ޕަމެލާ އެންޑަސަން\nޕަމޭލާގެ ކައިވެނި ދެމިއޮތީ އެންމެ 12 ދުވަހަށް\nޕަމޭލާ ފަސް ވަނަ ކައިވެންޏެއްކޮށްފި


މިއަހަރުގެ ރަމަޟާން މަހު ’ރަން ޒަމާން‘ – ޖަމްޢިއްޔަތުއް ސަލަފް\nމިއަހަރުގެ ރަމަޟާން މަހު ’ރަން ޒަމާން‘\nތާރީޚް: 3:49 29 މެއި 2016\nޖަމްޢިއްޔަތުއްސަލަފުގެ ފަރާތުން މިއަހަރުގެ ރަމަޟާން މަހު ’ރަން ޒަމާން‘ ގެ ނަމުގައި ވަރަށް ޚާއްޞަ ޕްރޮގްރާމެއް ގެންދިއުމަށް ވަނީ ހަމަޖައްސާފައެވެ.\nރަމަޟާންމަހުގެ ކޮންމެ ދުވަހެއްގެ ޢަޞްރު ނަމާދަށްފަހު ފުރުޤާން މިސްކިތުގައި ކުރިއަށް ގެންދިއުމަށް ރާވާފައިވާ މި ސިލްސިލާ ޕްރޮގްރާމަކީ ޞަޙާބީންގެ ޙަޔާތާއި ގުޅޭގޮތުން ކުރިއަށް ގެންދާ ކުރު ދަރުސްތަކެކެވެ. ރަމަޟާންމަހުގެ ކޮންމެ ދުވަހަކުވެސް ވާހަކަ ދައްކާނީ ކޮންމެވެސް ޞަޙާބީއެއްގެ ޙަޔާތާއި ގުޅޭ ގޮތުންނެވެ.\nރަން ޒަމާން ޕްރޮގްރާމުގައި ޖުމްލަ 12 ޢިލްމުވެރިން ވާހަކަ ދައްކަވާގޮތަށްވަނީ ހަމަޖެހިފައެވެ. އެއީ އައްޝައިޚް ޢަލީ ޒާހިރު ބިން ސަޢީދު ޤާސިމް، އައްޝައިޚް އަޙްމަދު ސަމީރު ބިން އިބްރާހީމް، އައްޝައިޚް ޙަސަން މޫސާ ފިކްރީ، އައްޝައިޚް މުޙައްމަދު ޠައްޔިބު، އައްޝައިޚް މުޙައްމަދު ސިނާން، އައްޝައިޚް މުޙައްމަދު އިރުޝާދު، އައްޝައިޚް ނިމާލް މުޙައްމަދު، އައްޝައިޚް ޢާޞިފް މޫސާ އިބްރާހީމް، އައްޝައިޚް އަޙްމަދު މާޖިދު، އައްޝައިޚް ޢަލީ ޒަޢިދް، އައްޝައިޚް މުޙައްމަދު ޝާފިޢު އަދި އައްޝައިޚް މުޖްތަބާ ޙަމީދު އެވެ.\nމީލާދީން ހަތް ވަނަ ޤަރުނުގައި ދުނިޔޭގައި އުޅުއްވި މަތިވެރި ޞަޙާބީންގެ ވާހަކަފުޅުތައް ގެނެސްދޭ މިދަރުސްތަކަކީ ދިވެހި އެންމެހައި މުސްލިމުންނަށް ޚާއްޞަކޮށް ޒުވާނުންނަށް އަޚްލާޤީ އަދި ސުލޫކީ ގޮތުން ގިނަގުން ފައިދާތަކަކާއި ޢިބްރަތްތެރި ފިލާވަޅުތަކެއް ގެނެސްދޭނެ ދަރުސްތަކަކަށް إن شاء الله ވާނެއެވެ.\nޖަމްޢިއްޔަތުއްސަލަފުންވަނީ ފާއިތުވީ އަހަރުވެސް ފުރުޤާން މިސްކިތުގައި ’ސިޔަރަތުގެ ހިޔަލުގައި‘ ގެ ނަމުގައި މިފަދަ ޕްރޮގްރާމެއް ކުރިއަށް ގެންގޮސްފައެވެ.\nރަންޒަމާން ޕްރޮގްރާމު ލައިވް ކުރަން ބޭނުންވާ ފަރާތްތަކަށް އެ ފުރުޞަތު ހުޅުވިފައިވެއެވ. އަދި އެކަމަށް ޝައުޤު ވެރިވާ ފަރާތްތަކުން ރަމަޟާން މަސް އައުމުގެ ކުރިން ޖަމްޢިއްޔަތުއްސަލަފަށް ޢިޝާރާތް ކޮށްލައްވައި މަޝްވަރާއަކަށް ފަހު އެކަން ކުރިއަށް ގެންދިއުމަށް އެދެމެވެ.


ޓޫރިޒަމް އެޑެޕްޓޭޝަން ޕްރޮޖެކްޓް އަދި މެންގްރޫވްސް ފޮރ ދަ ފިއުޗަރ ގެ ދަށުން ހިންގޭ ޕްރޮޖެކްޓްތަކުގެ، ޕްރޮޖެކްޓް ޓީމްތަކަށް ހާއްސަ ކޮށްގެން ބާއްވާ 'ޕްރޮޖެކްޓް ސައިކަލް މެނޭޖްމެންޓް ޓްރެއިނިންގ ވާރކްސޮޕް' - މިނިސްޓްރީ އޮފް ޓޫޫރިޒަމް\nޓޫރިޒަމް އެޑެޕްޓޭޝަން ޕްރޮޖެކްޓަކީ ގްލޯބަލް އެންވަޔަރަމަންޓް ފަންޑުގެ އެހީއާއި އެކު މިނިސްޓްރީ އޮފް ޓޫރިޒަމް އާއި ޔޫ.އެން.ޑީ.ޕީ ގުޅިގެން ހިންގާ ޕްރޮޖެކްޓެކެވެ. މި ޕްރޮޖެކްޓްގެ މަޤުޞަދަކީ އިޤްޞާދީ، އިޖްތިމާޢީ، އަދި ތިމާވެށީގެ ރައްކާތެރިކަމަށްޓަކައި ފަތުރުވެރިކަމުގެ ސިނާއަތް މެދުވެރިކޮށް މޫސުމަށް އަންނަ ބަދަލުތަކުން ލިބިދާނެ ގެއްލުންތަކަށް ސަލާމަތްވުމަށް ޢަމަލު ކުރާނެ އުޞޫލުތަކާއި، ފިޔަވަޅުތައް އެކުލަވާލުމެވެ. އަދި މި ޕްރޮޖެކްޓްގެ އެންމެ ބޮޑު އެއް ބަޔަކީ ޓޫރިސްޓް ރިސޯޓްތައް އަދި އެ ރިސޯޓްތަކާއި ސީދާ ގޮތުން ގުޅިފައިވާ މުޖުތަމަޢުތަކަށް އަމާޒް ކޮށްގެން ހިންގޭ ޕްރޮޖެކްޓްތަކެވެ.\nމިގޮތުން ޓޫރިޒަމް އެޑެޕްޓޭޝަން ޕްރޮޖެކްޓާއި ޔޫ.އެން.ޑީ.ގެ މެންގްރޫވްސް ފޮރ ދަ ފިއުޗަރ ޕްރޮޖެކްޓް ގުޅިގެން، މި ދެ ޕްރޮޖެކްޓުގެ ދަށުން ހިންގޭ، އަދި ހިންގުމަށް ހަމަޖެހިފައިވާ ގްރާންޓް ޕްރޮޖެކްޓްތައް ހިންގާ ފަރާތްތަކަށް އަމާޒުކޮށްގެން ޕްރޮޖެކްޓް ސައިކަލް މެނޭޖްމެންޓް ޓްރެއިނިންގް ވާރކްސޮޕެއް ޖެނުއަރީ 24 އަދި 25ގައި ސްޓެލްކޯ ޓްރެއިނިންގ ރޫމްގައި ވަނީ ބޭއްވިފައެވެ. މި ޓްރެއިނިންގެ މަގްސަދަކީ ޕްރޮޖެކްޓް ޕްރޮޕޯސަލް އެކުލަވާލާނެ ގޮތާއި، އަދި ޕްރޮޖެކްޓާއި ގުޅުންހުރި އެހެނިހެން ލިޔެކިޔުންތައް ތައްޔާރު ކުރާނެ ގޮތް ދަސްކޮށްދިނުމެވެ. އަދި ޕްރޮޖެކްޓްގެ ބަޖެޓާއި، ރިޕޯރޓިން އެކުލަވާލާނެ ގޮތްތަކާއި، ތިމާށި އަދި ތަރައްގީއާއި ގުޅިފައިވާ ޕްރޮޖެކްޓުތައް ހިންގުމުގައި ސަމާލުކަން ބަހައްޓަންޖެހޭ ކަންތައްތަކާއި، ޕްރޮޖެކްޓްތަކުން އެންމެ ރަނގަޅު ނަތީޖާ ނެރުމަށް، ހަރަކާތްތައް ރާވާނެ ގޮތުގެ މަޢުލޫމާތުދެވިފައިވެއެވެ.\nމި ޓްރެއިނިންގ ވާރކްޝޮޕްގައި މެންގްރޫވްސް ފޮރ ދަ ފިއުޗަރ ޕްރޮޖެކްޓަށް ޕްރޮޕޯސަލް ތައްޔާރު ކުރަމުން ގެންދާ ފަސްފަރާތެއް އަދި ޓޫރިޒަމް އެޑެޕްޓޭޝަން ޕްރޮޖެކްޓުގެ ދަށުން ހިންގޭ ޕްރޮޖެކްޓްތަކުގެ 8 ޕްރޮޖެކްޓެއްގެ ޕްރޮޖެކްޓް ޓީމް ބައިވެރިވެފައިވެއެވެ.\n.މި ޓްރެއިނިންގ ޕްރޮގްރާމްގެ ޓެކްނިކަލް ޝެޝަންސްތައް ކުރިއަށްގެންގޮސް ދެއްވާފައިވަނީ މެންގްރޫވްސް ފޮރ ދަ ފިއުޗަރ ޕްރޮޖެކްޓްގެ ރީޖިނަލް އޮފީހުގެ ފަންނީ ބޭފުޅުންނެވެ.


Coalitionge baiverin thibee hiyaalee dhuniyega: DR Jameel - vNews.mv\nކޯލިޝަންގެ ބައިވެރިން ތިބީ ހިޔާލީ ދުނިޔެއެއްގަ: ޑރ. ޖަމީލް\nސުވައިދާ ޙުސައިން Male' | 15 January 2020, 12:14\nސަރުކާރު ކޯލިޝަންގެ ބައިވެރިން ތިބީ ސިޔާސީ ބާރުވެރިކަމުން މަހުރޫމްވެ ޚިޔާލީ ދުނިޔެއެއްގައި ކަމަށް ކުރީގެ ނާއިބު ރައީސް ޑރ މުހައްމަދު ޖަމީލް އަޙްމަދު ވިދާޅުވެއްޖެ އެވެ.\nޑރ ޖަމީލް މިހެން ވިދާލުވެފައި މިވަނީ ކުރީގެ ރައީސް މުހައްމަދު ނަޝީދު ސަރުކާރު ކޯލިޝަނަށް ފާޑު ވިދާޅުވެފައިވާ ދަނޑިވަޅެއްގައެވެ. އެގޮތުން ލޯކަލް ކައުންސިލް އިންތިހާބަށް ތައްޔާރުވުމަށް އެމްޑީޕީގެ އިސްވެރިން އުތުރުގެ އަތޮޅުތަަކަށް ކުރައްވަމުންގެންދަވާ ދަތުރުފުޅުގައި ރައީސް ނަޝީދު އަންނަނީ މި ސަރުކާރަކީ އެމްޑީޕީން އެކަނި ގެނައި ސަރުކާރެއްކަމަށް ތަކުރާރުކޮށް ވިދާޅުވަމުންނެވެ. ކޯލިޝަންގެވެރިކަން ހިންގަން ބޭނުންވަނީ އެމްޑީޕީން އެކަނި ކަަމަށާ އިއްތިހާދެއްގެ ބޭނުމެއް ނެތް ކަމަށް ސާފު ބަހުން ނަޝީދު ވަނީ އިއުލާނު ކުރައްވާފަ އެވެ. ވައުދުތައް "ރަނުން ރަނަށް، އަކުރުން އަކުރަށް" ފުއްދަން އޮތް ހުރަހަކީވެސް ކޯލިޝަން ކަމަށް އެ މަނިކުފާނު ވަނީ ވިދާޅުވެފައެވެ.\nމިކަމަށް ރައްދު ދެއްވާ ޑރ ޖަމީލް ކުރެއްވި ޓްވީޓްގައި ވިދާޅުވީ ކޯލިޝަނާއި ގުޅޭގޮތުން ރައީސް ނަޝީދު އައު ވާހަކަތަކެއް ނުދައްކަވާކަަމަށެވެ. މަޖިލީސް އިންތިހާބުގައިވެސް ކޯލިޝަނެއް ނެތްކަމަށެވެ. ކައުންސިލް އިންތިހާބުގައި އަމުދުން ކޯލިޝަނަށް އެކީގައި ހިނގޭނެ މަގެއްނެތްކަން ހާމަކުރައްވާ ޖަމީލް ވިދާޅުވީ ކޯލިޝަންގެ ބައިވެރިންތިބީ ޚިޔާލީ ދުނިއެއްގައި ކަމަށާ އެހެންތިބެ ސިޔާސީ ބާރުވެރިކަމުން މަހުރޫމްވެ ނިމެނީކަމަށެވެ.\nރައީސް ނަޝީދު ތަކުރާރުކޮށް ސަރުކާރު ކޯލިޝަނަށް ފާޑު ވިދާޅުވަމުން ދިޔަނަމަވެސް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވީ މި ސަރުކާރުގެ ކޯލިޝަން ދެމިއޮންނާނެކަމަށެވެ. އަދި ކޯލިޝަންގައި ދެމި ތިބޭނެކަމަށް ކޯލިޝަންގައި ހިމެނޭ އެހެން ޕާޓީތަކުންވެސް އަންނަނީ ބުނަމުންނެވެ.\nސަރުކާރު ކޯލިޝަންގައި ތިބެނީ ވެރިކަން ކުރާ މައި ޕާޓީ އެމްޑީޕީ، ޖުމްހޫރީ ޕާޓީ، އަދާލާތު ޕާޓީގެ އިތުރުން އެމްއާރުއެމް އެވެ.\nއަދާލަތު ޕާޓީ ކޯލިޝަން ޑރ. މުހައްމަދު ޖަމީލް އަހުމަދު ޖުމްހޫރީ ޕާޓީ ރާއްޖެ އެމްޑީޕީ އެމްއާރުއެމް ސިޔާސީ